text:
ኣቀዲመ ሰላም ኣምላኽን ጸጋ መድሓኒና የሱስ ክርስቶስን ንኹላህኩም ቅዱሳን ይኹን ይብል!
ኣቅደም ኣቢለ ኣብ ትሕቲ እዛ ሕጂ ዘቅርባ ዘለኹ መልእኽቲ ፖስት ዝገበርኩዋ ናይ ''ኢትዮጵያ ውያን ወንጌላውያን ኣብያተክርስትያናት'' ንናይ ሓቂ ትምህርትን ንናይ ሓሶት ትምህርትን ንዘለዎም መርገጽ ኣብ ወርሒ መጋቢት22, 2017, ዘውጽእዎ መግለጺ ሼር ገይረ ኣለኹ። ብፍላይ ነዚ ጽሑፍ እዚ ሼር ዝገበርኩሉ ንጽል ዕላማ፡ ንሕና ካብ ሀገረ ኤርትራ ዝዀንና ህዝቢ ኣምላኽ፡ ካብዚ ነገር እዚ እንታይ ጽቡቅ ትምህርቲ ኪንወስድ ንኽእል ብዝብል ሰናይ ሕሊና ጥራይ እየ። ''መምሃሪ ኣይግበርካ መምሃሪ ነይኽላእካ'' ከም እተባህለ እዩ!
እምብባር ኣብዚ ጽሑፍ እዚ ከቅርቦ ደሊየ ዘለኹ ጻውዒት ምሕጽንታ ምስቲ እዞም ኢትዮጵያውያን ኣሕዋትና ነቲ ኣብ ምድሮም ንዘሎ ህዝቢ ኣምላኽ ወዲቅዎ ዘሎ መግደራ ንምምካት ዝወሰድዎ ኣገዳሲ ተበግሶ ዝተኣሳሰር እዩ።
ቅድሚኡ ግና ነቲ ከቅርቦ ደሊየ ዘለኹ ጻውዒት ምሕጽንታ መእተውን ጽኑዕ ባይታን/ground/ ዝዀነ ሓደ መሰረታዊ መጽሓፍ ቅዱሳዊ ሓቂ ኪዛረብ።
ካብቲ ጎይታና የሱስ ክርስቶስ ኣብ መስቀል ዚፈጸሞ፡ ዘለኣለማዊ ሓቂ ሓደ፡ ሓድነት እቲ ብሞቱን ትንሳኤኡን ዚፈጠሮ ሓደ ሓድሽ ሰብ እዩ።
''ብርእሱ ዕርቂ እናገበረ፡ ካብዞም ክልተ ሓደ ሓድሽ ሰብ ምእንቲ ኺፈጥር፡ ነቲ ጽልኢ፡ ንሱ ኸኣ ሕጊ ትእዛዝ ብስርዓት፡ ብስጋኡ ስዒሩ፡'' (ኤፌሶን 2፡15)
እቲ ኣብዚ ክፍሊ እዚ ''ሓደ ሓድሽ ሰብ'' ተባሂሉ ተጸዊዑ ዘሎ፡ እቲ ''ኣብኡስ ጽርኣውን ኣይሁዳውን፡ ግዝረትን ዘይግዝረትን፡ ባርባን ስኪትን፡ ባርያን ጭዋን'' ዜየልቦ፡ እንታይ ደኣ ''ክርስቶስ ኵሉን ኣብ ኵሉን'' ዝዀነ ማሕበሩ እያ።
''ንስኻትኩም፡ ነቲ ኣረጊት ሰብ ምስ ግብሩ ቐንጢጥኩም፡ ከምቲ ምስሊ እቲ ዝፈጠሮ ጌርኩም፡ ነቲ ንፍልጠት ዚሕደስ ሓድሽ ሰብ ዝለበስኩም፡ ንሓድሕድኩም ኣይትተሓሳሰዉ። ክርስቶስ ኵሉን ኣብ ኵሉን እዩ እምበር፡ ኣብኡስ ጽርኣውን ኣይሁዳውን፡ ግዝረትን ዘይግዝረትን፡ ባርባን ስኪትን፡ ባርያን ጭዋን የልቦን።'' (ቈሎሴ 3:9-11)
''ንኣይሁድ ኰነ ንጽርኣውያን፡ ወይስ ንማሕበር ኣምላኽ ኰነ መዓንቀፊ ኣይትኹኑ።'' (1ይ ቈረንቶስ 10፡31)
ጐይታና የሱስ ኣብ መስቀል ቅድሚ ምሟቱን ኣብ ሳልሳይ መዓልቲ ንሞት ስዒሩ ቅድሚ ምትንስኡን፡ እግዚኣብሄር ኣምላኽ ኣብ ገጽ ምድሪ ንዝነበሩ ደቂ ሰባት ኩሎም (=ንህዝቢ ዓለም ኩሉ) ኣብ ክልተ ዓበይቲ ጉጅለ ወይ ምድብ (Category) ይመቅሎ ነይሩ።
1ይ) ኣህዛብ (እዚ ኣብ ቈረንቶስ10 ጽር ኣውያን ተባሂሉ ዘሎ ኣብ ኤፌሶን 2፡11-15 ኣህዛብ እዩ ዝብሎ)
2ይ) ኣይሁድ
ኣብቲ መጀምርታት ሓድሽ ኪዳን ግና ብናይ መስቀል ሞትን ትንሳኤ ጐይታ የሱስ ክርሶትስን ሓደ ሳይሳይ ምድብ (New & 3rd Category) ዝዀነ ፍሉይን ሓድሽ ህዝብን ተፈጥሩ! እዚ ሳልይ ምድብ ዝዀነ ህዝቢ እዚ እቲ ሓደ ሓድሽ ሰብ ወይ ድማ ኤክለሲያ ኣምላኽ ተባሂሉ ተጸዊዑ!
እምባኣር ሎሚ ካብ ሞትን ትንሳኤ ጐይታ የሱስ ክርስቶስ ንነጀውም ጀምርካ ማለት እዩ ኣብ ዓለም ሰለተ ምድብ ህዝቢ ኣሎ፡
1ይ) ኣህዛብ
2ይ) ኣይሁድ
3ይ) ኤክለሲያ ኣምላኽ
ኣብዚ ብሞትን ትንሳኤ ጐይታና መድሓኒና የሱስ ክርስቶስ እተፈጥረ ሓደ ሓድሽ ሰብ፡ እዚ ማለት እታ ናይ ኣምላኽ ኤክለሲያ (=ማሕበር ህያው ኣምላኽ---1ይ ጢሞቴዎስ 3፡15) ፡ ''ክርስቶስ ኵሉን ኣብ ኵሉን እዩ እምበር፡ ኣብኡስ ጽርኣውን ኣይሁዳውን፡ ግዝረትን ዘይግዝረትን፡ ባርባን ስኪትን፡ ባርያን ጭዋን የልቦን።''!
ሓድሽ ኪዳን ነዚ ማሕበር (=ኤክለሲያ) ዝብል ቃል ብኽልተ መልክዕ ይጠቅሶ፡ ብናይ ንጽል ቁጽርን ብናይ ብዙሕ ቁጽርን። እዚ ማለት ''ማሕበር'' ይብል። ''ማሕበራት'' ድማ ይብል።
እንታይ እዩ ፍልልዩን ምትእስሳሩን!?
እታ ማሕበር ክርስቶስ ክልተ መልክዕ ወይ ድማ ገጽ/two aspects) ኣለዋ። ክርስቶስ ክልተ እተፈላለያ ማሕበራት የብሉን ፈጺሙ። ማሕበሩ ሓንቲ ጥራይ እያ። እዛ ሓንቲ ማሕበር እዚኣ ግና ክልተ ገጻት ወይ ክለተ መልክዕ ኣለዋ። ንሱ ከኣ ኣድማሳዊ መልክዕን ዞባዊ መልክዕን ይባሃል።
ኣድማሳዊ መልክዕ እታ ማሕበር ኣምላኽ
እቲ ኣድማሳዊ መልክዕ እታ ማሕበር ኣምላኽ፡ ካብ መዓልቲ ጰንጠ ቈስጠ( በዓል ሓምሳ---ግብሪ ሃዋሪያት2፡1-4) ኣትሒዙ ንዝነበሩ ኩሎም ኣመንቲ፡ ኪሳዕ ዳግም ምጽኣት ጎይታ የሱስ ንዝድሕኑ ኩሎም ኣመንቲ ኣጠቃሊላ ዝሓቘፈት ኣብ ሰማይን ኣብ ምሉእ ኣድማስን ሓንቲ ጥራይ ዝዀነት ማሕበር እያ፡፡ እዛ ማሕበር እዚኣ ኣብ ሓደ እዋን ኣብ ሓደ ስፍራ ኪትእከብ ኣይትኽእልን እያ ብጀካ ኣብታ እትመጽእ ዓለም! ነዛ ማሕበር እዚኣ ሓድሽ ኪዳን እታ ሓንቲ ስጋ ክርስቶስ ኢሉ ድማ ይጽዋዓ።
ግብራዊ መልክዕን መግለጽን እታ ሓንቲ ኣድማሳዊ ማሕበር ኣምላኽ => እተን ዞባዊ ማሕበራት ኣምላኽ
እታ ሓንቲ ጥራይ ሰማያዊ ማሕበር ክርስቶስ ግብራዊ መልክዕን ግብራዊ መግለጽን ኣለዋ። ግብራዊ መልክዓን መግለጺኣን ድማ፡ ኣብ ኣየር፣ ኣብ ወርሒ፣ ኣብ ጸሓይ፣ ወይ ኣብቶም ካልኦት ፕላኔታት ዘይኰነስ ኣብተን ከተማታት ምድሪ እዩ። ኣብ ምሉእ ሓድሽ ኪዳን ኣብ ሓንቲ ከተማ ሓንቲ ማሕበር ኣምላኽ ጥራይ ኢና እንረክብ። ከተማ እቲ ፍሉይ ዶብ/ቀጽሪ/ ወይ ዞባዊ መዕቀኒ እታ ሓንቲ ዞባዊት ማሕበር ኣምላኽ እዩ ማለት እዩ። ክርስቶስ ከም ዘይምቀል (1ይ ቈረንቶስ 1:13)፡ እታ ዞባዊት ማሕበር ኣምላኽ ድማ ብጀካ ብጀኦግራፊያዊ ኣቀማምጣ፡ ብኻልእ ብዋላ ሓደ ምኽንያት ኣይትመቃቀልን ኣይትፈላለን ኣይትከፋፈልን እያ።
እተን ኣብ ከከተማኡ ሓሓንቲ ማሕበር ጥራይ ኰይነን ዚቘማን ዝግለጻን ዞባውያን ማሕበራት ኣምላኽ፡ ንሳተን እተን ግብራዊ መልክዕን ግብራዊ መግለጽን እታ ሓንቲ ኣድማሳዊ ማሕበር ኣምላኽ እየን። እታ ኣድማሳዊ ማሕበር ኣምላኽ፡ ኣብ ሰማይ ሓንቲ ከም ዝዀነት፣ ከም ዘይትምቀልን ከም ዘይትፈላለን ኩሉ፡ ልክዕ ከምኡ ድማ እዛ ማሕበር እዚኣ ኣብ ከከተማኡ ሓንቲ ማሕበር ጥራይ ኰይና እያ እትግለጽ። ከተማ ግብራዊ መግለጺኣ፡ግብራዊ መልክዓ እዩ። ስለ ዝዀነ ድማ ከተማ ከባቢያዊ መዕቀኒ ስፍሓታን መዕቀቢ ሓድነታን እዩ። እተን ናይ ሓድሽ ኪዳን ማሕበራት ብኸተማ ጥራይ ደኣ እምበር፡ ብዓሌት፣ ብሕብሪ ቈርበት፣ ብሃገር፣ ብቛንቋ፣ ብዶክትሪን፣ ብእተፈላለዩ ምህሮታት፣ ብዓይነት ቅዲ መርሕነት፣ ብናይ መራሕቲ ወይ ዓየይቲ ወገናዊነት፣ ወዘተ ኣይተፈላለያን ፈጺመን።
ኣነ ብውልቀይ ብምሉእ ሕልናይ፣ ብምሉእ ልበይ፣ ብኹሉ ነፍሰይን ብኹሉ ሓይለይን ነዚ ፈጺሙ ዘይልወጥ ክርስቶሳዊን ሃዋሪያዊ ሓቂ እዚ ጥራይ እየ ኣርጊጸ ዝኣዝምንን ኣነጺረ ዝምህርን።
ዋላ እኳ ነዚ ሓቂ እዚ ሰዓቢ ክርስቶስ እየ ዝብል ኩሉ ይኣምኖ፣ ይቅበሎን ይትግብሮን እዩ ኢለ እንተ ዘይኣመንኩ፡ ኩሉ ሰብ ኪኣምኖ፣ ኪቅበሎን ኪእዘዞን ዘለዎ ዘይልወጥ ሰማያዊ ሓቂ ከም ዝዀነ ግና ኣይጠራጠርን እየ።
ነዚ ዘይልወጥ ክርስቶሳዊ ሓቂ እዚ ብዘይ ውልውል ኣብ ዝእዘዝ ወለዶ፡ ዝኸውን ፍሉይ ሰማያዊ በረኸት ድማ ኣሎ።
1ይ) እተን ኣብ ከከተማኡ ዘለዋ ዘቦዊ ማሕበራት ኣምላኽ ናብቲ ኣምላኽ ዝደልዮን ዝሓንጸጾን ሰማያዊ ዕቤት ገጸን ይውንጨፋን ይሰብራን! እወ፡ እተን ኣብ ከከተማኡ ዘለዋ ዘቦዊ ማሕበራት ኣምላኽ ናብቲ ኣምላኽ ቅድሚ ምስራት ዓለም ዝደልዮን ዝሓንጸጾን ሰማያዊ ዕቤት ገጸን ዝውንጨፋን ሰይረን ዚኣትዋን፡ ነቲ ሰማያዊ መለኮታዊ ሓድነት እቲ ''ሓደ ሓድሽ ሰብ'' ተጠንቂቀን ምስ ዚሕልወኦን ዚዕቅበኦን ጥራይ እዩ። (ብዛዕባዚ ዮሃንስ 17 ብጥንቃቄ ኣንብብ) ኣብቲ እቲ መለኮታዊ፣ ሰማያዊ፣ ክርስቶሳዊ ሓድነት ኣብ ዘይብሉ ህዝቢ ኣምላኽ፡ ኣብኡ እቲ ኣምላኻዊ ሰማያዊ ዕቤት የለን ፈጺሙ፡ እንታይ ዳኣ ይህሉ? ''በቲ ኻብቲ ብምጥባር ሰብን ንምፍሓስ ስሕተት ዚኸውን ተንኰልን ዚመጽእ ናይ ትምህርቲ ዅሉ ንፋስ ንየው ነጀው'' ዝድፋእ ኣብ ደረጃ መንፈሳዊ ህጻንነት/ቁልዕነት/ እተሓጸረ ህይወት ዝሓዘ ህዝቢ!
''ድሕሪ ሕጂ ንሕና በቲ ኻብቲ ብምጥባር ሰብን ንምፍሓስ ስሕተት ዚኸውን ተንኰልን ዚመጽእ ናይ ትምህርቲ ዅሉ ንፋስ ንየው ነጀው እንድፋእን እንኽብከብን ቈልዑ ምእንቲ ኸይንኸውንሲ፡ ብፍቕሪ ንሓቂ እናሰዓብና፡ ናብቲ ርእሲ ዝዀነ ክርስቶስ ንዕበ።'' (ኤፌሶን 4፡14-15)
2ይ ) እቲ ኣምላኽ ከምቲ ናይ ጥንቲ ፍልጠቱ ዝመኸሮ መለኮታዊ ሰማያዊ ምዕባይ ኣብ ዘለወን ዞባውያን ማሕበራት ኣምላኽ፡ እቶም ኩሎም ዓየይቲ ሓሶትን እቲ ናይ ሓሶት ምህሮታቶምን ስፍራ ይስእን! ናይ ሓሶት ዓየይትን ናይ ሓሶት ምህሮታትን ብነጻነት ኣብ እተፈነወሉ ክርስትና ሕብረተ ሰብ፡ ከምቲ ኣምላኽ ዝመኸሮ ዚዓይነቱ መንፈሳዊ ዕቤት ኣሎ ኢልካ ምሕሳብ የዋህነት ጥራይ እዩ።
ሓደ ምሉእ ኰይኑ እተወልደ ህጻን ናብ እኹል ሰብኣይ ገጹ ዝዓቢ፡ ጥዑይን እተመጣጠነ ዓይነት መግቢ ብግቡእ እናተመገበ ኣብ ስቱርን ዘይተበከለ ኣከባብን ዝነብር እንተዳ ኰይኑ ጥራይ እዩ። ክልቲኡ እዩ ብማዕረ ዘድልዮ፡ ኩሉ ሳዕ ጥዑይ እተመጣጠነ መግቢ የድልዮ፡ ብማዕረ'ዚ ድማ ጥዑይ ኣየር ዘለዎ፣ ተጓዳእቲ ቫይረስ፣ባክተሪያ ዘይብሉ ዘይተበከለ ከባቢ የድልዮ!
ልክዕ ከምኡ ድማ ኣብ ሓንቲ ከተማ እተወልደት፣ እተተኽለትን ዝቘመትን ሓንቲ ዞባዊት ማሕበር ኣምላኽ፡ እቲ ሕዋስ ዘይብሉ ጽሩይ ትምህርቲ ሃዋሪያት ጥራይ ዘይኰነስ ብናይ ሓሶት ዓየይትን እተፈላለየ ምህሮታቶምን ዘይሓድሽ ኪዳናዊ ልምምዶምን ዘይትበከለ ኣትሞስፈር/ሃዋህው፣ ኣየር፣ ከባቢ፣ ጠፈር/ ኰላይ እዩ ዘድልያ!
''ኵላትና ናብ ሕብረት እምነት፡ ናብ ፍልጠት ወዲ ኣምላኽ፡ ናብ እኹል ሰብኣይ፡ ናብ ልክዕ ምልኣት ብጽሕና ክርስቶስ ክሳዕ እንበጽሕ፡ እቶም ቅዱሳን ነቲ ግብሪ ኣገልግሎት ንምህናጽ ስጋ ክርስቶስ ምሉኣት ምእንቲ ኪዀኑ ኢሉ፡ ንሱ ገሊኦም ሃዋርያት ገሊኦም ድማ ነብያት፡ ገሊኦም ከኣ ወንጌላውያን፡ ገሊኦምውን ጓሶትን መምህራንን ኪዀኑ ሃበ። ድሕሪ ሕጂ ንሕና በቲ ኻብቲ ብምጥባር ሰብን ንምፍሓስ ስሕተት ዚኸውን ተንኰልን ዚመጽእ ናይ ትምህርቲ ዅሉ ንፋስ ንየው ነጀው እንድፋእን እንኽብከብን ቈልዑ ምእንቲ ኸይንኸውንሲ፡ ብፍቕሪ ንሓቂ እናሰዓብና፡ ናብቲ ርእሲ ዝዀነ ክርስቶስ ንዕበ። ብዘሎ እቲ ስጋ ብደገፍ እቲ መመላገቢኡ እናተታሓሐዘን እናተኣሳሰረን፡ ብመጠን እቲ ነንኽፍሉ እተመደበሉ ግብሪ ብፍቕሪ ምእንቲ ኺህነጽሲ፡ ካብ ክርስቶስ እዩ ምዕባይ ዚረክብ።'' (ኤፌሶን 4፡11-16)
ኣብ ምሉእ ኢትዮጵያ ብሚሊዮናት ዝቁጸሩ ዝደሓኑ ''ወንጌላውያን'' ተባሂሎም ዝፍለጡ ኣመንቲ ኣለዉ። ስለቲ ኣዚዩ ብዙሕ ዝቁጽሩ ካብ ጣኦታቱ ተመሊሱ ብክርስቶስ ወዲ ህያው ኣምላኽ ዝኣመነ ህዝቢ ኣምላኽ፡ ነቲ ብምሕረት ሃብታም ዝዀነ ኣምላኽ ዕዙዝን ዘየቋርጽን ምስጋና ይብጻሓዮ። ይኹን ደኣ እምበር ብዛዕባ ልምምዳትና ባዕሊና ኣብ ርእስና ትኽክል ምእንቲ ኪንፈረድ፡ ብዕምቈት መጽሓፍ ቅዱሳዊ ዝዀነ ግምገማ ኪንገብር ይግባኣና እዩ። ኣይኰነን ዓለም ኪትፈረድ ከላ ፍርድና ኪበዝሕ እዩ።
ኣብቲ ኣብ ምድሪ እትዮጵያ ብክርስቶስ ኣሚኑ ዘሎ ክርስትያን ሕብረተሰብ፡ እቲ ኣምላኽ ኣብ ጥንቲ ቅድሚ ምስራት ዓለም ዝመኸሮ ዓይነት ዕቤት ኣሎዶ!? ብዘየ ወላውል መገዲ እቲ መልሲ፡ ያ ኣይፋል ዝብል እዩ!
ስለ ምንታይ? እቲ ምኽንያት ንጹርን ብሩህን እዩ!
1ይ) ኣብቶም ኣብ ምድሪ ኢትዮጵያ ዘለዉ ድሑናት ኩሎም እታ ኣብ ምሉእ ሓድሽ ኪዳን ተገሊጻ ዘላ፡ ኣብ ላዕሊ ድማ ብንጹር ዘቅረብኩዎ፡ ሃዋሪያዊ ሓድነት ስለ ዘየለ!
2ይ) ዓየይቲ ሓሶትን ናይ ሓሶት ምህሮታቶምን ብነጻነትን ማንም ያዕ ከይበሎምን ብጽኑዕ ከይመጐቶን ንነዊሕ ዓመታት ከም ድላዮም ኪዕንድሩ ስለ ዝጸንሑ።
ብዛዕባ እዚ ነገር እዚ ፡ምስ ሓደ ከም ዝኸማይ ብናይ ጎይታን ቤት ኣምላኽን ጓሂኡ ዚዓዘዘ ክቡር ሓው ኣቀድሚ ኣቢለ ይዛረብ ነበርኩ። ንሱ ድማ ከምዚ ኢሉ ጸሓፈለይ፡ ''Bold decision by ethiopian evalglical Churches. Though it is good decision, but they took years to come to this decision.... ኣብዚ እዋን እዚ ናይ ኢትዮጵያ ማሕበር ብሰንኪ እዚ ግዕዙይ ትምህርትን ካልእ ዘይግቡእ ናይ መንፈስ ቁዱስ ኣጠቓቕማን ኣብ ከቢድ ውድቀት ወዲቓ ትርከብ ኣላ። ናይ ኢኤርትራ ማሕበር ድማ ኣንፈታ ናብኡ ኣቢላ ድሮ ኣትያ ኣላ።ንባዕሉ እቲ ሕብረት ከምዚ ዛመሰለ እምነት ንዘለዎም እዩ ሓቒፉ ዘሎ።...ብዙሓት ኣብ ጽፍሒ ኣገልግሎት ተቐሚጦም ዘለዉ ኣሕዋት ዋላ ብቐረባ ዝፈልጦም ክንዮ መጓሰኦም ኣብ ንሓድሕዶም ዘሎ ሕብረት ወይ ድማ ክሓከካ ሕኸኸኒ ዘገድሶም ሙኻኑ እዩ።''
ህጹጽ ጻውዒት ምሕጽንታ
ንናይ ኤርትራውያን ወንጌላውያን ማሕበራት ኩለንን ኣብ ጸፍሒ መሪሕነት ንዘለዉ ኩሎምን፡ብኣኽብሮት እዚ ዝስዕብ ኪብል ይፈቱ፡
ቅድም ኣብዚ ህይወት እዚ ንሓጺር ጊዜ ጥራይ ከም እንነብር ደኣ እምበር ንኹሉ ጊዜ ነበርቲ ከም ዘይኰና፣ ካብዛ ህይወት ኢዚኣ ምስ ሓለፍና ድማ ብዛዕባ እቲ ብስጋ ከሎና ዝገበርናዮ ኩሉ ኣብ ቅድሚ እቲ ዘፍርህ ጐይታ ጸብጻብ እንህብ ሰባት ከም ዝዀና፡ ንርእሰይ ኰላይ ሓዊሰ ንነፍሲ ወከፍና ከዘኻክር እፈቱ።
ብምቅጻል፡ እንተዀነ እንተዀነ፡ ናብቲ ኣብ ላዕሊ ብንጹር ኣቀሚጠዮ ዘለኹ ሰማያዊ ዘይልወጥ ክርስቶሳዊ ሓድነት እታ ናይ ሓቂ ማሕበር ኣምላኽ ብዘይ ምውልዋል ቀልጢፍና ንመለስ።
ኣምላኽ ብጐይታና የሱስ ክርስቶስ ምእንቲ ኪኸብር፡ ነቲ ንዓመታት ዘዕፈርናዮን ናይ እተፈላለየ ሕንፍሽፍ፣ዕግርግር፣ ሕልኽላኽ ፣ ድብልቕልቕ (Confusion) ግዳይ ዝገበርና ፍልልይታትና ንድሕሪት ደርቢና ናብ ዞም ዝስዕቡ ሓድሽ ኪዳናዊ ዘይልወጡ ሓቂታት ንመለስ።
1ይ) ናብቲ ሓድሽ ኪዳናዊ ሓድነት፡ (ዮሃንስ 17 ፣ ኤፌሶን2፡15 ፣ ኤፌሶን 4፡4-16)። ንሱ ከኣ ሓድነት እቲ ሓደ ሓድሽ ሰብ፡፡ እዚ ማለት ኣብ ንሕድሕዳ ናይ ዶክትሪን፣ ናይ ምህሮ፣ ናይ ዓይነት ቅዲ ምምሕዳር፣ ናይ ቛንቋ፣ ናይ ወገን፣ ምፍልላይ ዘይብላ ሓንቲ ማሕበር ኣብ ሓንቲ ከተማ፡ ናብ ዝብል ጽሩይ ሓድሽ ኪዳናዊ ክርስቶሳዊ ሓቂ ቀልጢፍና ንመለስ!
2ይ) ናብቲ ሓድሽ ኪዳናዊ ራእይ፡፡ (ማቴዎስ 16፡18 ፣ ግብ.26፡19 ፣ ኤፌሶን 2:19-3፡1-6) እዚ ማለት ኣሕቢርካ ምህናጽ እታ ከተማ ዚዶባ/ዚቀጽራ/ ሓንቲ ማሕበር ኣምላኽ ናብ ዝብል ጽሩይ ሓድሽ ኪዳናዊ ክርስቶሳዊ ሓቂ ቀልጢፍና ንመለስ!
3ይ) ናብቲ ሓድሽ ኪዳናዊ መሪሕነት፡፡ (ግብ.14፡23 ፣ግብ. 20፡17-32) እዚ ማለት ኣብ ትሕቲ ሓንቲ መሪሕነት እትመሓደር ከተማ ዚቀጽራ ሓንቲ ማሕበር ኣምላኽ ናብ ዝብል ጽሩይ ሓድሽ ኪዳናዊ ክርስቶሳዊ ሓቂ ቀልጢፍና ንመለስ!
4ይ ) ሓድሽ ኪዳናዊ ትምህርቲ። (ዮሃንስ 7፡16-18 ፣ ግብ.2፡42 ፣ ሮሜ 16፡17-18) እዚ ማለት እታ ካብ ክርስቶስ ብምልኣት እተቀበልዋ እሞ ክሳዕ መወዳእታ ብዓቢዪ እሙንነት ዚሓለውዋ እሞ እታ ከተማ ዚቀጽራ ሓንቲ ማሕበር ኣምላኽ ኣብ ከም ሓደ ሰብ ኰይና ኣብ ትሕቲኣ እትጓሰ እንኮ ትምህርቲ ሃዋርያት ቀልጥፍና ንመለስ!
ኣብዚ ዘመን እዚ ዘሎና እሞ ንሕና እቶም ናይ ሓቂ ሰዓብቲ ክርስቶስ ኢና እንብል ሰባት ማለት እዩ፡ ብውሕዱ ክልተ ዓበይቲ ጉድለታት ተረኺቡና ኣሎ።
1ይ) ቀዳምይ በቶም ኣብ ምሉእ ሓድሽ ኪዳን ዘለዉ ኣውራ ዝዀኑ ሰማያዊ መለኮታዊ ሓቂታት ሓደ ኪነስና፡ ንሕና ግና ካብ ድንቁርና ድዩ ዋላስ ካልእ ኣይፈልጥን ብናእሽቱ ነገራት ብምፍልላይናን፡ ርጉም ሃዳኒ ከም ዘጋጠመን ደቂ ዛግራ ፋሕጭርንጋሕ ብምባልናን!
ናይ ፈሪሳውያን ውድቀት እዚ እዩ ነይሩ። ነቲ ኣብ ሕጊ ዘሎ ኣውራ ነገር ምስቲ ኣብ ሕጊ ዘሎ ናኣሽቱ ነገራት ኣዛቢዖሞ!
''ኣቱም ግቡዛት ጸሓፍትን ፈሪሳውያንን፡ ካብ ጨና ኣዳም፡ ካብ ሽላን፡ ካብ ካሙን ዕሽር ተውጽኡ፡ እቲ ኣብ ሕጊ ዘሎ ኣውራ ነገር፡ ፍርዲ፡ ምሕረት፡ እምነት ግና ትሐድጉ አሎኹም እሞ፡ ወይለኹም። እዚ ምግባር እቲውን ዘይምሕዳግ ይግባእ። ኣቱም ቃርማ እተጽርዩ፡ ገመል ከኣ እትውሕጡ ዕዉራት መራሕቲ።'' (ማቴዎስ 23፡23-24)
ሓቂ ኪንዛረብ እንተዳኣ ኰይኑ፡ ንሕና ነቲ ''ክርስቶስ ዶ ተመቂሉ እዩ?'' (1ይ ቈረ.1፡13) ዝብል ዓቢዪ ሰማያዊ ደወል ጸማም እዝኒ ሂብና፣ እዚ ዘይባል ምፍልላይ ኣብ ንሕድሕድና፣ ሻራን፣ ወገናዊነትን ወዘተ ...ኪንድዚ ዝግዝፎም ዓበይቲ ሓጢኣታት ዊሕጥና፡ ''ብዕሽርና እሙናት ኪንከውን ኣሎና! ኣሕዋተየ፡ ገንዘብ ኣምላኽ ኣይንስረቅ! እዚ ዓቢዪ ሓጢኣት እዩ" ወዘተ እናበልና፡ ኪንዲ ቃርማ ንዝዀኑ ሓጢኣታት መጢጥና መጣጢና ኪንዲ ግመል ኪሳዕ ዝዀኑ ዝወጣጠርና ወለዶ ኢና! እዚ ከኣ ፈሪሳዊነት፡ ማለት ዓቢዪ ዕሮት እዩ!
''ከምቲ ብሓንቲ ተስፋ ጽውዓኹም እተጸዋዕኩም ድማ፡ ሓደ ስጋን ሓደ መንፈስን እዩ፡ ሓደ ጐይታ፡ ሓንቲ እምነት፡ ሓንቲ ጥምቀት፡ እቲ ልዕሊ ዅሉን ብዅሉን ኣብ ኵሉን ዘሎ ሓደ ኣምላኽን ኣቦ ዅሉን ንሱ እዩ።'' (ኤፌሶን 4፡4-6)
ኣብዚ ሸውዓተ ዓበይትን ዘይልወጡን መለኮታዊ ረቛሒታት ሓድነት እቲ ፍሉይ ሰማያዊ ህዝቢ ኣምላኽ ተዘርዚሮምልና እነዉ!
1. ሓንቲ ተስፋ
2. ሓደ ስጋ
3. ሓደ መንፈስ
4. ሓደ ጐይታ፡
5. ሓንቲ እምነት፡
6. ሓንቲ ጥምቀት፡
7. እቲ ልዕሊ ዅሉን ብዅሉን ኣብ ኵሉን ዘሎ ሓደ ኣምላኽን ኣቦ ዅሉን!
እምባኣር በዞም ሸውዓተ ዓበይቲ ሓቂታት እዚኣቶም ሓደ ካብ ኰንና፡ ነቶም ፈላልዮምና ዘለዉ ዛዕባታት ምልስ ኢልና ንመለከቶም እሞ፡ በዞም ነገራት እዚኣቶም ንህዝቢ ክርስቶስ ኪሳዕ ኪንድዚ እንመቃቅሎ ነዞም ነገራት እዚኣቶም ነኺስና ምሓዝና ኣዚዩ ከሕፍረና እዩ።
2ይ ) እቲ ካልኣይ ጉድለትና ፡ ነቶም ኣብ ሓድሽ ኪዳን ኣውራ ዝዀኑ ሓቂታት ዘዛብዕን ዝሰባብርን፣ ነቲ እንኮ ሓድሽ ኪዳናዊ ትምህርቲ ዝብርዝን ዘበላሹን፡ እተፈላለየን ካብቲ ናይ ኢዛቤል ዘይፍለን ምህሮታት ስቅ ኢልና ብምርኣይና እዩ!
''ግናኸ ኣሕዋተየ፡ ነቶም ካብቲ እተመሃርኩምዎ ምህሮ ምፍልላይን መዓንቀፍን ዚገብሩ ኽትዕዘብዎም፡ እምዕደኩም ኣሎኹ። እቶም ከምዚኣቶም ዝበሉ ንኸብዶም እምበር፡ ንጐይታና ኢየሱስ ክርስቶስ ኣየገልግልዎን፡ ብጥዑም ዘረባን ምርቓን ልቢ እቶም ገርህታት የስሕቱ እዮም እሞ፡ ካባታቶም ኣግልሱ።'' (ሮሜ 16፡17-18)
እዚ ኣብዚ ኪትዕዘብዎም ዝብል ዘሎ ቃል፡ ብእንግሊዘኛ ''Mark'' እዩ ዝብል። ብግሪክ ''skopeō'' እዩ ዝብል። ትርጉሙ ድማ፡ ምልክት ግበሩሎም ማለት እዩ!
(to look at, observe, contemplate ፣to mark፣ to fix one's eyes upon, direct one's attention to, any one፣ to look to, take heed to thyself)
ጳውሎስ ነዚ ቃል እዚ ንኽልቲኡ ንኣዎንታውን ኣሉታውን ኣመልኪቱ እዩ ተዛሪብሉ። ኣብዚ ኣብ ሮሜ ነቶም ናይ ሓሶትን ጠበርቲ ዓየይቲ ኣመልክቲ፡ ኣብ ፊሊጲ ግና በቲ ኣዎንታዊ መልክዑ ጠቂስዎ ኣሎ።
''ኣሕዋተየ፡ ንኣይ ምሰሉ፡ ከምቲ ንሕና ኣርኣያ ዝዀንናኩም፡ ኣብቶም ከምኡ ኢሎም ዚመላለሱ ኣስተብህሉ።'' (ፊሊጲ 3፡17)
ኣብዚ እዛ ''ኣስተብህሉ'' እትብል ዘላ ቃል እያ! ኣብቶም ብትኽክልን ንክርስቶስ ብምምሳል ዝመላለሱ ኣስተብህሉ!
''ግናኸ ነታ፡ ነብዪት እየ፡ እናበለትሲ ነቶም ኣገልገልተይ ኪምንዝሩን ንጣኦታት እተሰውኤ ኺበልዑን እትምህሮምን እተስሕቶምን ዘላ ኢዛቤል፡ ነታ ሰበይቲ እቲኣ ስቕ ኢልካ ምርኣይካ ረኺበልካ አሎኹ። '' (ራእይ 2፡20)
እህ ህ ህ ህ! ህምምምምም! ''ነታ ሰበይቲ እቲኣ ስቕ ኢልካ ምርኣይካ ረኺበልካ አሎኹ''!!!
ኣብ ፈቀድኡ ሽንጥሮታትን ከቢድ ምድራዊ መከራን ስደትን ክርስቶስ ዝረኸበ መንእሰይ ወለዶ፡ ሎሚ ብእተፈላለየ ምኽንያት ኣብ ናይ ድያብሎስ መጻወድያ ተጠሊፉ ይወድቅ ኣሎ።
1ይ) እቲ ጥዑይ ትምህርቲ ብግቡእ ዝመገቦ ስለ ዘይረኸበ ግዳይ እተፈላለየን ዘመናዊን ምህሮታት ሓሶት ይኸውን ኣሎ።
2ይ ) ብዛዕባ እዚ ጉዳይ እዚ ብፍላይ ካብቶም ኣብ ጸፍሒ መሪሕነት ዘለኹም ኣካላት ንጹር ዝዀነን ተሪር ሓበራዊ መርገጽ ብዛዕባ እዚ ነገር እዚ ካባኻትኩም ይሰምዕ ስለ ዘየሎ፡ ኣየናዩ እዩ እቲ ምህሮ ሓቂ፡ ኣየናዩ እዩኸ እቲ ምህሮ ሓሶት ርግጽ ኰይኑ ኪመሚ ኣዚዩ ጨኒቅዎ ኣሎ።
እዚ ከም ክሲ ኣይትቁጸርዎ፡ ኩላህኩም ከም ሓደ ሰብ ከምኡ ኢኹም ማለትናውን ኣይኰንናን፡ ግን ቡዙሓት ኣሕዋት ብዛዕባ እቲ ግብረ መልስኹም ዘለዎም ሚዛን ከንጸባርቁ ከለዉ፡"መብዛሕትኹም ኣሕዋትና እንድዮም! እቲ ትምህርቶም እሞ እንታይ ብዙሕ ዘሰክፍ ገይጋ ኣለዎ ድዩ!? ወዘተ '' ከም እትብሉ እዩ። ገለኹም እምውን ነቲ ግጉይ ትምህርቶም ዋላ ሓደ ተቛውሞ ከየርኣኹም ምስኦም ሓቢርኩም እተገልግሉን ትገላገሉን ኢኹም ፡፡ እዚ ከምዚ ዚዓይነቱ መርገጽኩም እዚ ድማ ንብዙሓት ይጐድእ ኣሎ!
እዚከ ንገላትያ 2፡ 11-21 ከዘኻኽረኩም!
''ኬፋ ናብ ኣንጾክያ ምስ መጸ ግና፡ ተኸሲሱ ነበረ እሞ፡ ገጽ ንገጽ ተቓወምክዎ። ገለ ሰባት ካብ ያእቆብ ከይመጹ፡ ምስ ኣህዛብ ሐቢሩ ይበልዕ ነበረ፡ ምስ መጹ ግና፡ ንሰብ ግዝረት ፈሪሁ ኣግለሰ፡ ርእሱውን ፈለየ። እቶም ዝተረፉ ኣይሁድውን ምስኡ ተገበዙ፡ በርናባስ እኳ በቲ ግብዝንኦም ክሳዕ ዚሰሐብ ኰነ። ከምቲ ሓቂ ወንጌል ብቕንዕና ዘይምምልላሶም ምስ ርኤኹ ግና፡ ንጴጥሮስ ኣብ ቅድሚ ዅላቶም በልክዎ፡ ንስኻ፡ ኣይሁዳዊ ኽነስኻ፡ ብናይ ኣይሁድ ዘይኰነስ ብንብረት ኣህዛብ ካብ እትህሉ፡ ከመይ ኢልካ ደኣ ነቶም ኣህዛብ ብንብረት ኣይሁድ ኪህልዉ ብግዲ ትብሎም አሎኻ፡ ንሕና ዓሌትና ኣይሁድ ኢና፡ ካብቶም ሓጥኣን ኣህዛብ ኣይኰንናን። ሰብ ብእምነት ብኢየሱስ ክርስቶስ እምበር፡ ብግብሪ ሕጊ ኸም ዘይጸድቕ ካብ ፈለጥና ግና፡ ኵሉ ስጋ ብግብሪ ሕጊ ዘይጸድቕ ስለ ዝዀነ፡ ንሕና ኸኣ ብግብሪ ሕጊ ዘይኰነስ ብእምነት ብክርስቶስ ምእንቲ ኽንጸድቕ ብክርስቶስ ኢየሱስ ኣመንና። ግናኸ ንሕና ብክርስቶስ ክንጸድቕ እናደሌና፡ ንርእስና ሓጥኣን ኴንና ኻብ ተረኸብና፡ እምብኣርሲ ክርስቶስዶ ኣገልጋሊ ሓጥኣት እዩ፧ ያእ ኣይፋሉን። ነቲ ዘፍረስክዎስ ከም ብሓድሽ እንተ ነደቕክዎ፡ ኣበሰኛ ምዃነይ ኤርኢ አሎኹ። ኣነስ ንኣምላኽ ብህይወት ምእንቲ ኽነብር፡ ካብ ሕግስ ብሕጊ ሞትኩ። ምስ ክርስቶስ ተሰቐልኩ። ግናኸ ክርስቶስ እዩ ኣባይ ዚነብር ዘሎ እምበር፡ ደጊም ኣነ ኣይኰንኩን ዝነብር ዘሎኹ። እዚ ሕጂ ብስጋ ዝነብሮ ዘሎኹ ድማ፡ ብእምነት በቲ ዘፍቀረኒ ምእንታይውን ነፍሱ ዘሕለፈለይ ወዲ ኣምላኽ እየ ዝነብር ዘሎኹ። ጽድቂ ብሕጊ እንተ ዚኸውን፡ እምብኣርከ ክርስቶስ ንኸንቱ እዩ ዝሞተ፡ ኣነስ ጸጋ ኣምላኽ ኣይንዕቕን እየ።''
ንምንታይ ጳውሎስ ንጰጥሮስ ስቅ ኢሉ ዘይረኣዮ!? ከም ሓቂ ምስዚ ሕጂ ኣብ ማእከልና ብድፍረት ዝመሃር ዘሎ፡ ትምህርቲ ''ዘይንቡር ጸጋ'' እሞ ኸኣ ብብዙሓት ኣገልገልቲ ስቅ ኢሉ ዝረኤ ዘሎ፡ ምስቲ ጰጥሮስ ዝገበሮ ምግባዝ ተነጻጺሩ ፍልልዩ ናይ ሰማይን ናይ ምድር እዩ! እዚ ሕጂ ዝመሃር ዘሎ መንሽሮ ዝዀነ ትምህርቲ ሓሶት ይኸፍእ! ግናኸ ስቅ ኢልኩም ትሪእዎ ኣለኹም!
ዓገብ! ዓገብ! ዓገብ!
እዚ ከምዚ ዓይነት መርገጽ ኸኣ ነቶም ዚጋገዩ ዘለዉ ኣይጠቅሞም! ነቶም ኪጋገዩ ዘይደሉ ግናኸኣ ንጹር ኣፍልጦ ዘይብሎም ኣይጠቅም!
ኣሕዋትካ ደኣ ይኹኑ እምበር፡ እታ ናይ ሓቂ ፍቅሪ እኮ ነሕዋታ ትገንሕን ነቲ ገይጋኦም ድማ ኣበርቲዓ ትቃወምን እያ! ንገይጋን ንሓቂን ሓቚፋ እትኸይድ ሓቀኛ ፍቅሪ የላን።
እቲ ናይ ሓቂ ፍቅሪ፡ ኣምላኽ ባዕሉ እዩ። ኣብ ኣምላኽ ድማ ጸልማት የለን። ኩሉ ጊዜ ጸልማት፣ ሕንፍሽፍሽን፣ሕልኽልኽ፣ ዕግርግርን ድብልቕልቕን ኣብ ዘሎዎ ኣምላኽ ብርሃን ይኹን እዩ ዝብል! ቃሉ ብሓይልን ብስልጣንን ይለቅቅን ይእውጅን ማለት እዩ! ኣብ መንጎ ብርሃንን ጸልማትን ድማ ፍጹም ምፍድልላይ ይኸውን ማለት እዩ!
ሎሚ ኣብ ቅድሚ ኣዕንትኹምን ኣእዛንኹምን ካብ ትምህርቲ ሃዋሪያት ፈጺሙ እተፈልየ ብዙሕ ዝዓይነቱ ትምህርትታት ይመሃር ኣሎ!
''ናይ ቃል እምነት ምንቅስቃስ (Word Of faith movement)'' ተባሂሎም ዝፍለጡ መማህራንን ኣመንትን፡ ካብ ዝምህርዎ ዘይመጽሓፍ ቅዱሳዊ ትምህርትታት ገለ ገለ እዚ ዚስዕብ እዩ፦
1. ''ሰብ መንፈስ እዩ፡ ነፍሲ ኣላቶ ኣብ ስጋ ይነብር ዝብሉ፣ ኣምላኽ መንፈስ እዩ፣ ንሕናውን መንፈስ ኢና፡ ስለዚ ከኣ ኣምላኽ ኢና ዝብሉ!
2. ንሕናን ክርስቶስን ሓደ ኢና፡ ከምቲ ክርስቶስ ናብ ኣቦ ዚኣተዎ ንሕናውን እቶም ዳግም እተወልድና ብዘይ ክርስቶስ ናብ ኣቦ ኪናቱ ንኽእል ኢና ዝብል፣/ ሓደ ሰብ ከም ዝበሎ፡ ''We are sons of God because of and through the Son of God, and any attempt to insist that we are sons of God in the same manner as the Son of God—thus appealing to have access to God directly apart from the Son of God—is a doctrine of the devil that began in the Garden.''
3. ብንጹርን ብድፍረትን ማለት እዩ፡ ከምቲ ክርስቶስ ብስጋ እተገልጸ ኣምላኽ ዝነበረ፣ እቲ ቀዳማይ ኣዳምውን ብስጋ እተገልጸ ኣምላኽ እዩ ነይሩ፡ ንሕናውን ልክዕ ከም ኡ ብስጋ እተገልጽና ኣምላኻት ኢና ዝብሉ፣ ከምቲ ክርስቶስ ''ኣነ፣ ኣነ፣ኣነ I AM, I AM, I AM ....'' ዝብል ኣነውን "ኣነ! ኣነ!ኣነ እየ!' ዝብሉ ብዓቢዪ ድፍረቶም፣
4. ክርስቶስ ኣብ መስቀል ሰይጢኑ እዩ ዝብል፣ ንሕና እንተዳኣ ዘይፍቅናሉ፡ ኣምላኽ ኣብ ምድሪ ዋላ ሓንቲ ኪገብር ኣይክእልን እዩ ዝብሉ፣ ናህና እምነት ከም ናይ ኣምላኽ ዓይነት እምነት ስለ ዝዀነ ዚሰኣኖ ነገር የለን ዝብሉ፣
5. ኣብ ክንዲ ኣብ ተቀራኒ ጾታ ዝግበር ናይ ሓጢኣት ልምምድ፡ ማለት ኣመንዝራነትን ዝሙትን፣ ኣብ ተመሳሳሊ ጾታ ዝግበር ግብሪ ሰዶማዊነት፣ ቅድሚ መርዓ ዝግበር ስጋዊ ርክብ፣ ፍትሕን ተደጋጋሚ ዝዀነ መርዓን ዝኹኑኑን ነቶም ኣመንቲ ዘጠንቅቁን፡ ንሕና መንፈስ ኢና፡ ሰለዚ ከኣ ብስጋ ዝግበር ሓጢኣት ጸገም የብሉን፡፡ ስጋና ዝገብሮ ደኣ እምበር ንሕና እንገብሮ ኢሎም ብግልጺ ዝኽሕዱ፣
6. እቲ ናይ ክርስቶስ ናይ መስቀል ሞት ንሓጢኣት እኹል ኣይኰነን፡ ሰለዚ ከኣ ምድሓንና ንምፍጻም ኣብ ሲኦል ወሪዱ ኪስቀ ነይሩዎ ዝብሉ፣
7. ድሕሪ መስቀል እግዚኣብሄር ካብ ቁጣዓኡ ኩሉ ዚሒሉ እዩ። ሰለዚ ኸኣ ኣምላኽ ኣብ ልዕሊ ዋላ ሓደ ኣይቁጣዕን እዩ፣ ንዋላ ሓደ ኣይፈርድን ኣይቀትልን እዩ ዝብሉ፣
8. ሓጢኣት ገርካ እንተዳ መጺካ እግዚኣብሄር ብቁጣዓ ዘይኰነስ ''ፍሽኽ'' ኢሉ እዩ ዝቅበለካ ኢሎም ኣብ ኣደባባይ ዝምህሩ፣
9. ሎሚ ኣምላኽ ንደግም እተወልዱ ኩሎም ዝገበሩ ዓይነት ሓጢኣት እንተገበሩ ዝባላዕ ሓዊ ኣይኰነን ኢሎም ኣብ መልእኽቲ እብራውያን ንዘሎ ንኣመንቲ እተዋህበ ንጽሩ መለኮታዊ መጠንቀቅታት ዝኽሕዱ (እብራውያን 10፡26-31 ፣ 12፡25-29)
10. ሞት ሃናንያን ሰጲራን 1ይ) ናይ ገዛእ ርእሶም ጉድለት፣ 2ይ) ናይ ሰይጣን ኢድ ኣለዎ፣ 3ይ) ናይ ጰጥሮስ ኢድ ኣለዎ፡ እንተዘይኰነ ኣምላኽ ኣይቀተሎምን ኣብ ሓድሽ ኪዳን ዘሎ ኣምላኽ ስለ ዘይቀትል ዝብል ምህሮ ደፋራት፣ (ግብሪ ህዋሪያት 5፡1-11)
11. ኣብ ግብሪ ሃዋሪያት ንዘሎ ሓቂ ዝኽሕዱ! ከምዚ ዝብል!
''ነታ ደሴት ብዘላ ኽሳዕ ጳፎስ ምስ ዞርዋ ኸኣ፡ ሓደ ጠንቋሊ፡ ነብዪ ሓሶት፡ ባርኢየሱስ ዝስሙ ኣይሁዳዊ ሰብኣይ ረኸቡ። ንሱ ምስቲ ምስለኔ፡ ስርግዮስ ጳውሎስ ኣስተውዓሊ ሰብኣይ፡ ይነብር ነበረ። ንሱውን ቃል ኣምላኽ ኪሰምዕ ደልዩ፡ ንሳውልን ንበርናባስን ናብኡ ጸውዖም። ግናኸ ኤልማስ ጠንቋሊ፡ስሙ ኸምኡ ይትርጐም እዩ እሞ፡ነቲ ምስለኔ ኻብ ምእማን ኪመልሶ ደልዩ ተቓወሞም። እቲ ጳውሎስ እተሰምየ ሳውል ግና፡ መንፈስ ቅዱስ መሊእዎ፡ ጠመቶ እሞ፡ ኣታ፡ ኲሉ ተንኰልን ኲሉ ኽፍኣትን ዝመልኣካ ወዲ ድያብሎስ፡ ጻላእ ኲሉ ጽድቂ፡ ነቲ ቕኑዕ መገዲ እግዚኣብሄር ካብ ምጥዋይሲ ካንዶ ኣይትዐርፍን ኢኻ፧ ሕጂ ኸኣ እንሃ፡ ኢድ ጐይታ ኣብ ልዕሌኻ እያ፡ ክትዐውር፡ ክሳዕ ጊዜኡውን ጸሓይ ኣይክትርእን ኢኻ፡ በሎ። ብኡብኡ ኸኣ ጣቓን ጸልማትን ወደቖ፡ ኣብዝን ኣብትን እናተመላለሰ ኸኣ፡ ብኢዱ ሒዙ ዚመርሖ ደለየ። ሽዑ እቲ ምስለኔ ነቲ ዝዀነ ርእዩ፡ ብምህሮ ጐይታ ተገሪሙ ኣመነ።'' (ግብሪ ሃዋሪያት 13፡6-12)
''እተሰምየ ሳውል ግና፡ መንፈስ ቅዱስ መሊእዎ፡ ጠመቶ እሞ፡ ኣታ፡ ኲሉ ተንኰልን ኲሉ ኽፍኣትን ዝመልኣካ ወዲ ድያብሎስ፡ ጻላእ ኲሉ ጽድቂ፡ ነቲ ቕኑዕ መገዲ እግዚኣብሄር ካብ ምጥዋይሲ ካንዶ ኣይትዐርፍን ኢኻ፧ ሕጂ ኸኣ እንሃ፡ ኢድ ጐይታ ኣብ ልዕሌኻ እያ፡ ክትዐውር፡ ክሳዕ ጊዜኡውን ጸሓይ ኣይክትርእን ኢኻ፡ በሎ። ብኡብኡ ኸኣ ጣቓን ጸልማትን ወደቖ፡ ኣብዝን ኣብትን እናተመላለሰ ኸኣ፡ ብኢዱ ሒዙ ዚመርሖ ደለየ''
ነዚ ኣብዚ ሳውል መንፈስ ኣምላኽ መሊእዎን ኢድ ጐይታ እነሆ ኣብ ልዕሌኻ ዝበሎ ቃል ዝሕዱ!
ነቶም ኣብ 1ይ ቈረንቶስ 11፡28-31 ንዘለዉ፡ ብዙሓት ድኹማት፣ ዝሓመሙን ዝደቀሱን (ብስጋ ዝሞቱ) ኣምላኽ ኣይኰነን ከምኡ ገይሩዎም ኢሎም ዝኽሕዱ፣
12. ቅድሚ መስቀል ንእተማህረ ኣብቲ ኣርባዕተ ወንጌላት ንዘሎ መሰረታዊ ሓድሽ ኪዳናዊ ትምህርቲ ጎይታና የሱስ ክርስቶስ፡ ብድፍረት ብሉይ ኪዳን እዩ ስለዚ ከኣ ንኣና ንናይ ሓድሽ ኪዳን ኣመንቲ ኣይምልከትን እዩ ዝብሉ፣
13. ናይ መጽሓፍ ቁድስ ላዕለዋይነት ስልጣን ምሉእ ብምሉእ ዘይቅበሉ፣ ንናይ ክርስቶስ ፍጹም ኣምላኽነትን ፍጹም ሰብነትን፣ ፈጺሙ ብዘይነጻጸል፣ ብዘይመቃቀል፣ ብዘይለዋወጥ፣ ብዘይትሓዋወስ ሓድነት ምንባሩ ዝኽሕዱን ዝበራርዙን ትምህርትታት፣
14. ካልኦት ነዚኦም መሰልቲ መማህራንን ሰበኽትንውን ሓድሽ ኪዳናዊ ኣግባቡ ብዝሰሓተ ናይ መንፈስ ቅዱስ ወህበታት ዘጭበርብሩ፣ ንውህበታት መንፈስ ቅዱስ ገንዘብ ናይ መርከቢ መገዲ ንግዲ ዝጥቀምሎም፣ እተቀብኤ ሳሙና፣ እተቀብኤ ዘይቲ፣ እተቀብኤ ሽጎማኖ፣ እተቀብኤ ማይ፣ እተቀብኤ ጨርቂ፣ ወዘተ እናበሉ ብድፍረት ዝሽቅጡ ንምድሪ ክርስትና ይመልእዋ ኣለዉ።
እሞ እዚ እና ረኣኻን እናሰማዕካንሲ ስቅ ይባሃል!?
''ከምቲ ንህዝቄል እተባህለሉ፡ ኰነ ድማ፣ ኣብ መወዳእታ ሾብዓተ መዓልቲ ኸኣ ከምዚ ዚብል ቃል እግዚኣብሄር መጸኒ፣ ኣታ ወዲ ሰብ፣ ኣብ ቤት እስራኤል ሓላዊ ገይረካ ኣሎኹ። ካብ ኣፈይ ቃል ስማዕ እሞ፣ ኣብ ክንዳይ ኴንካ ምዐዶም። ኣነ ነቲ ረሲእ፣ ሞት ክትመውት ኢኻ፣ ምስ በልክዎ፣ እንተ ዘይመዐድካዮ፣ ካብ መገዲ ረሲእነቱ ተመሊሱ ነፍሱ ኽትድሕን፣ እንተ ዘይተዛረብካዮን እንተ ዘይመዐድካዮንሲ፣ እቲ ረሲእ ብሓጢኣቱ ኺመውት እዩ፣ ደሙ ግና ካብ ኢድካ ኽደልዮ እየ። ግናኸ ነቲ ረሲእ እንተ መዐድካዮ፣ ንሱ ኸኣ ካብ ረሲእነቱን ካብ መገዲ ረሲእነቱን እንተ ዘይተመልሰ፣ ንሱ ብሓጢኣቱ ኺመውት እዩ፣ ንስኻ ግና ነፍስኻ ኣድሓንካ። ጻድቕ ካብ ጽድቁ እንተ ተመልሰ፣ ሓጢኣት ከኣ እንተ ገበረ፣ መዓንቀፊ ኣብ ቅድሚኡ እንተ ኣንበርኩሉ፣ ኪመውት እዩ። ስለ ዘይመዐድካዮ፣ ብሓጢኣቱ ኺመውት፣ እቲ ዝገበሮ ጽድቂ ድማ ኣይኪዝክርን እዩ። ደሙ ግና ካብ ኢድካ ኽደልዮ እየ። ንስኻ ግና፣ እቲ ጻድቕ ሓጢኣት ከይገብር ነቲ ጻድቕ እንተ መዐድካዮ እሞ ንሱ ሓጢኣት እንተ ዘይገበረ፣ ምዕዶ ስለ እተቐበለ ብሓቂ ብህይወት ኪነብር እዩ፣ ንስኻውን ነፍስኻ ተድሕን።'' (ህዝቅኤል 3፡16-21)
''ከምዚ ዚብል ቃል እግዚኣብሄር ድማ መጸኒ፣ ኣታ ወዲ ሰብ፣ ንደቂ ህዝብካ ተዛረቦም በሎምውን፣ ኣነ ሰይፊ ናብ ሃገር እንተ ኣምጻእኩ፣ ህዝቢ እታ ሃገር ከኣ ካባታቶም ሓደ ሰብኣይ ሓላዊ ኪዀኖም እንተ ኣመዘዝዎ፣ ንሱ ኸኣ ሰይፊ ናብታ ሃገር ኪመጽእ እንተ ረኣየ እሞ፣ መለኸት እንተ ነፍሔ፣ ነቶም ህዝቢ ኸኣ እንተ ኣጠንቀቖም፣ ሓደ ነቲ ደሃይ መለኸት ሰሚዑ እንተ ዘይተጠንቀቐ፣ ሰይፊ መጺኡ ኸኣ እንተ መንከሎ፣ ደሙ ኣብ ርእሱ ኪኸውን እዩ።ደሃይ መለኸት ሰሚዑስ ኣይተጠንቀቐን እሞ፣ ደሙ ኣብ ርእሱ ኪኸውን እዩ። እንተ ዚጥንቀቕሲ፣ ንነፍሱ መድሐና ነይሩ። እቲ ሓላዊ ግና ሰይፊ ኺመጽእ ከሎ እንተ ረኣየ፣ መለኸት ድማ እንተ ዘይነፍሔ፣ ነቶም ህዝቢ ኸኣ እንተ ዘየጠንቀቖም፣ ሰይፊ መጺኡውን ንሓደ ኻባታቶም እንተ መንከሎ፣ ንሱ ብሰሪ ኣበሳኡ ይውሰድ፣ ደሙ ግና ካብ ኢድ እቲ ሓላዊ እየ ዝደልዮ። እምበኣርሲ፣ ኣታ ወዲ ሰብ፣ ኣብ ቤት እስራኤል ሓላዊ ገይረ ኣቝመካ እየ፣ ነቲ ቓል ካብ ኣፈይ ስማዕ እሞ ኣብ ክንዳይ ኴንካ ኣጠንቅቆም። ኣነ ነቲ ረሲእ፣ ኣታ ረሲእ፣ ብርግጽ ክትመውት ኢኻ፣ እንተ በልክዎ፣ ኢልካ ኺጥንቀቕ፣ እንተ ዘይተዛረብካዮ፣ እዚ ረሲእ ብሰሪ ረሲእነቱ ኺመውት እዩ፣ ደሙ ግና ካብ ኢድካ እየ ዝደልዮ።ግናኸ ነቲ ረሲእ ካብ መገዱ ኺምለስ እንተ ኣጠንቀቕካዮ፣ ንሱ ኸኣ ካብ መገዱ እንተ ዘይተመልሰ፣ ንሱ ንሰሪ ረሲእነቱ ኺመውት እዩ፣ ንስኻ ግና ንነፍስኻ ኣድሓንካያ። ኣታ ወዲ ሰብ፣ ንቤት እስራኤል፣ ንስኻትኩምሲ፣ ኣበሳናን ሓጢኣትናን ኣብ ርእስና እዩ፣ ንሕና ኸኣ ብሰሩ ንሕለል ኣሎና። ከመይ ጌርና ደኣ ብህይወት ክንነብር ኢና∶ ኢልኩም ትብሉ ኣሎኹም፣ በሎም።ኣነ ህያው እየ፣ ይብል እግዚኣብሄር ኣምላኽ፣ ረሲእ ካብ መገዱ ኺምለስ እሞ ብህይወት ኪነብር እምበር፣ ብሞት ረሲእ ባህ ኣይብለንን እዩ። ኣቱም ቤት እስራኤል፣ ስለምንታይ እትሞቱ∶ ካብቲ እኩይ መገድኹም ተመለሱ፣ ተመለሱ፣ በሎም። ኣታ ወዲ ሰብ፣ ንደቂ ህዝብኻ በሎም፣ ጽድቂ እቲ ጻድቕ በታ ንሱ ዚእብሰላ መዓልቲ ኣይኬድሕኖን እዩ። ረሲእነት እቲ ረሲእ ከኣ፣ በታ ኻብ ርሲእነት ዚምለሰላ መዓልቲ ኣይኬውድቖን እዩ። እቲ ጻድቕሲ በታ ዚእብሰላ መዓልቲ በቲ ጻድቁ ብህይወት ኣይኪነብርን እዩ።ነቲ ጻድቕ፣ ብርግጽ ብህይወት ክትነብር ኢኻ እንተ በልክዎ፣ ንሱ ኸኣ ብጽድቂ ተኣሚኑ እንተ ኣበሰ፣ ንሱ ብሰሪ እቲ ዝገበሮ ኣበሳኡ ኺመውት እዩ እምበር፣ እቲ ዅሉ ጽድቁ ኣይኪዝከረሉን እዩ። ነቲ ረሲእ ድማ፣ ብርግጽ ሞት ክትመውት ኢኻ፣ እንተ በልክዎ፣ ንሱ ኸኣ ካብ ሓጢኣቱ እንተ ተመልሰ፣ ፍርድን ጽድቅንውን እንተ ገበረ፣ ረሲእስ ታሕዚ እንተ መለሰ፣ ዝዘመቶ እንተ ኸሐሰ፣ ግፍዒ ኸይገበረ ብሕጋጋት ህይወት እንተ ተመላለሰ፣ ንሱ ርግጽ ብህይወት ኪነብር፣ ኣይኪመውትን ከኣ እዩ። እቲ ዝገበሮ ዘበለ ዅሉ ሓጢኣቱ ኣይኪዝከረሉን። ፍርድን ጽድቅን ገይሩ እዩ እሞ፣ ርግጽ ብህይወት ኪነብር እዩ።ደቂ ህዝብኻ ኸኣ፣ መገዲ እግዚኣብሄር ቅኑዕ ኣይኰነን፣ ይብሉ ኣለዉ። ግናኸ ኣይቅኑዕሲ መገዲ ርእሶም ደኣ እዩ። ጻድቕ ካብ ጽድቁ እንተ ተመልሰ፣ ዓመጻ ኸኣ እንተ ገበረ ብሰራ ኺመውት እዩ።ረሲእውን ካብ ረሲእነቱ እንተ ተመልሰ፣ ፍርድን ጽድቅን ድማ እንተ ገበረ፣ ሳላኤን ብህይወት ኪነብር እዩ። ንስኻትኩምሲ፣ መገዲ እግዚኣብሄር ቅኑዕ ኣይኰነን፣ ትብሉ ኣሎኹም። ኣቱም ቤት እስራኤል፣ ንነፍሲ ወከፍኩም ከከም መገድኹም ክፈርደኩም እየ።'' (ህዝቅኤል 33፡1-20)
ኣብ ቤት እስራኤል ሓላዊ ገይረካ ኣለኹ እሞ ኣብ ክንዳይ ኰንካ ኣጠንቅቆም መዓድም፡ ዝብል ሓሳብ ኣብዚ መጽሓፍ እዚ ክልተ ጊዜ ተጠቂሱ ኣሎ!
''ኣታ ወዲ ሰብ፣ ኣብ ቤት እስራኤል ሓላዊ ገይረካ ኣሎኹ። ካብ ኣፈይ ቃል ስማዕ እሞ፣ ኣብ ክንዳይ ኴንካ ምዐዶም።'' (ህዝ.3፡17)
''ኣታ ወዲ ሰብ፣ ኣብ ቤት እስራኤል ሓላዊ ገይረ ኣቝመካ እየ፣ ነቲ ቓል ካብ ኣፈይ ስማዕ እሞ ኣብ ክንዳይ ኴንካ ኣጠንቅቆም'' (ህዝ.33፡7)
እሞ ኣቱም ኣብዚ ህዝቢ ሓበሻ ኣብ ጸፍሒ መሪሕነት ተቀሚጥኩም ዘለኹም፡ ንስኻትኩም እኮ ሓለውቲ ኢኹም! እሞ ኣበይ ደኣ ኣሎ ሓለዋኹም?
ምናልባት እዚ ሓደ ከደናግር ዝደሊ ሰብ ''እዚ ብሉይ ኪዳን እዩ! ንኣና ንናይ ሓድሽ ኪዳን ኣመንቲ ኣይምልከትን እዩ!'' ይብለኩም ይኸውን!
ሕራይ ጸገም የለን ! ዋላ ሓደ ኪምጉቶ ዘይክእል ናይ ሓድሽ ኪዳን ቃል ኪበኩም እየ። ብእኡ ድማ ንህዝቅ ኤል እተባህለ ንሕጂውን ከም ዘመልክቲ ርግጽ ኪንከውን ኢና።
''ካብ ሚሊጦስ ናብ ኤፌሶን ልኢኹ፡ ነቶም ሽማግሌታት ማሕበር ናብኡ ጸውዖም። ናብኡ ምስ መጹ ኸኣ በሎም፡ ካብታ ናብ እስያ ዝኣቶኹላ ቐዳመይቲ መዓልቲ ጀሚሩ ዂሉ ጊዜ ምሳኻትኩም ከመይ ከምዝነበርኩ፡ ንስኻትኩም ትፈልጡ ኢኹም። ብዂሉ ትሕትናን ብብዙሕ ንብዓትን ብውዲት ኣይሁድ ብዝበጽሓኒ ፈተናን ንጐይታ ኸመይ ገይረ ኸም ዘገልገልክዎ፡ንኣይሁድን ንጽርኣውያንን ብንስሓ ናብ ኣምላኽ ኪምለሱ ብጐይታና ኢየሱስ ክርስቶስ ከኣ ኪኣምኑ እናመስከርኩ፡ ዚጠቅም ዘበለ እናሰበኽኩልኩም ኣብ ዋዕላ ዀነ ኣብ ቤት ኰነ ምምሃርኩም ከቶ ኣየብኰርኩን።ሕጂ ግና እንሆ፡ ኣነ ብመንፈስ ተኣሲረ ናብ ኢየሩሳሌም እኸይድ ኣሎኹ፡ ብዘይ እታ፡ መንፈስ ቅዱስ፡ ማእሰርትን ጸበባን ኪጸንሓካ እዩ፡ እናበለ ኣብ ከከተማኡ ዚምስክረለይ ዘሎ እንተ ዘይኰይናስ፡ ኣብ ኢየሩሳሌም እንታይ ከም ዚረኽበኒ ኣይፈልጥን እየ። ጒያይን ብጐይታና ኢየሱስ እተቐበልክዋ መልእኽተይን ክፍጽም፡ ወንጌል ጸጋ ኣምላኽ እናመስከርኩ ህይወተይውን ብኣይሲ ኸም ክብርቲ ገይረ ኣይርእያን እየ።ሕጂ ድማ እንሆ፡ ንስኻትኩም ኲላትኩም፡ እናዞርኩ መንግስቲ ኣምላኽ ዝሰበኽኩልኩም፡ ደጊም ገጸይ ከም ዘይትርእዩ፡ እፈልጥ ኣሎኹ። ኲሉ ምኽሪ ኣምላኽ ነገርኩኹም እምበር፡ ዘትረፍኩልኩም የብለይን እሞ፡ ካብ ደም ኲልኻትኩም ንጹህ ምዃነይ ሎሚ መዓልቲ እምስክረልኩም ኣሎኹ። ስለዚ ንርእስኹምን ነታ ብገዛእ ደሙ ዘጥረያ ማሕበር ጐይታን ክትጓስዩ፡ መንፈስ ቅዱስ ኤጲስቆጶሳት ገይሩ ኣብኣ ዝሸመኩም ኲሉ መጓሰ ሐልዉ። ኣነ ምስ ኣግለስኩ፡ ነቲ መጓሰ ዘይንሕፉ እኩያት ተዃሉ ኸም ዚኣትዉኹም፡ እፈልጥ ኣሎኹ። ንደቀ መዛሙርቲ ደድሕሪኦም ምእንቲ ኺስሕቡ፡ ቄናን ነገር ዚምህሩ ኻባኻትኩም ኪትንስኡ እዮም።ስለዚ ሰለስተ ዓመት ምሉእ ለይትን መዓልትን ብንብዓት ንነፍሲ ወከፍኩም ምምዓድ ከም ዘየብኰርኩ፡ እናዘከርኩም ንቕሑ። ሕጂ ድማ ንኣምላኽን ነቲ ኺሀንጸኩምን ምስ ኲላቶም ቅዱሳን ኬረስትየኩምን ዚኽእል ቃል ጸጋኡን ኤማሕጽነኩም ኣሎኹ።'' (ግብሪ ሃዋሪያት 20፡17-32)
እዞም ናይ ኢትዮጵያ ወንጌላውያን ኣብያተ ክርስትያናት፡ እታ እንኮ ራእይ፣ ናብቲ ሓድሽ ኪዳናዊ ሃዋሪዊ ሓድነት፣ ሓድሽ ኪዳናዊ ብዙሓዊ መርሒነትን እታ እንኮ ትምህርቲ ሃዋርያት እተምጽኦ መለኮታዊ ስርዑነት (Divine Order) ምሉእ ብምሉእ ተመሊሶም ኣለዉ፣ ብግሪ ድማ ፕራክቲስ ይገብሩዎ/ይብርሉ ኣለዉ/ እኳ እንተ ዘይበልና ፣ እዚ ከምዚ ዓይነት ሕጂ ወሲኖሞ ዘለዉ ውሳኔውን ኣብቲ ግቡእ እዋኑን ናብቲ ህዝቢ ኣምላኽ ብዙሕ መግደራ ከይወረደ ከሎን፡ ከይተደናጐዩን እዮም ወሲኖሞ እኳ እንተዘይበልና፡ ኣብ መወዳእታ ግና ኣብ ከምዚ ዓይነት ተባዕን ንጹርን ውሳኔ ምብጽሖም ኣገዳሲን መሃርን እዩ እሞ፡ ሃየ before it is too late, ንሕናውን ንመሃር! ''ንጽቡቕ ነገር ምቅና ጽቡቕ እዩ'' ዝብል ጽሕፍ ስለ ዝዀነ! (ገላትያ 4፡18)
ብክርስቶስ ሓውኩም ኣሼር!
ህጹጽ ጻውዒት ምሕጽንታ፡ ወገን ሓቂ ንዝዀና ንናይ ኤርትራ ወንጌላውያን ማሕበራት ኩላተንን መራሕተንን
Tools
Typography
- Font Size
- Default
- Reading Mode


c: text/html

text:
Radio Erena: 29 May 2020
ድሕሪ ምውዳቕ ስርዓት በሺር ኣብ ሚያዝያ 2019፣ ናብ ማእስርቲ ካብ ዝኣተዉ ሓያሎ ላዕለዎት ሰበ ስልጣን ናይቲ ስርዓት፣ ብውሕድ ሰለስተ ብኮረና ቫይረስ ከምዝተጠቕዑ ተገሊጹ።
ንሳቶም ድማ ሚኒስተር ጉዳያት ወጻኢን ቀዳማይ ምክትል ፕረዚደንትን ነበር ዓሊ ዑስማን ጣሃ፣ ሚኒስተር ሰብኣዊ ጉዳያት ነበር ኣሕመድ ሃሩንን ሚኒስተር ምክልኻልን ሚኒስተር ውሽጣዊ ጉዳያትን ድሕሩ ድማ ኣማሓዳሪ ዞባ ኮርዶፋን ነበር ዓብደራሒም ሑሰንን ምዃኖም ኣኽባር ሕጊ እታ ሃገር ኣነጺሩ።
ካልኦት ምንጭታት ድማ ፕረዚደንት ነበር ዑመር ሓሰን ኣልበሺር ዝርከቦም ሓያሎ እሱራት፣ በቲ ቫይረስ ተለኺፎም ከይኮኑ ስለ ዝተጠርጠሩ ናብ ሆስፒታል ተወሲዶም መርመራ ይካየደሎም ከምዘሎ ኣመልኪቶም።
ሓዉ ነቲ ፕረዚደንት ነበር ዓሊ ኣል በሺርን ሓደ ካልእን ካብቲ ቫይረስ ነጻ ምዃኖም እኳ እንተተረጋገጸ፣ ንዝያዳ ውሕስነት ግና ናብ ሕክምናዊ ውሸባ ኣትዮም ኣለዉ።
ዛጊት ልዕሊ 4100 መልከፍቲ ኮረና ቫይረስን ልዕሊ 180 ሞትን ከምዘጋጠማ ኣብ እትገለጽ ሱዳን፣ እቲ ቫይረስ ኣብ ኣብያተ ማእሰርቲ ከይላባዕ ብምስጋእ ልዕሊ 4 ሽሕ እሱራት ፈቲሓ’ያ።
ፕረዚደንት ነበር ዑመር ሓሰን ኣልበሺርን ጉጅልኡን ግና ክፍትሑ ከምዘይኮኑ መሰጋገሪ መንግስቲ ኣቐዲሙ ኣፍሊጡ’ዩ።
============

robotstxt: allowed

filter: keep


text:
ትማሊ ኣብ ክልል ትግራይ ኣብ ወረዳ እንደርታ ጣብያ ሞሶቦን ከተማ መቐለ ከባቢ ዕዳጋን ብዘጋጠመ ደብዳብ ነፈርቲ ብውሑዱ ክልተ ሰለማውያን ሰባት በቲ መጥቃዕቲ ከም ዝሞቱን ወኪልና ካብ መቐለ ጸብጺቡ ነይሩ።
ኣገልግሎት ዜና ፈረንሳይ ግን ቍጽሪ ምዉታትን ናብ ሰለስተ ኣደዪቡዎ ኣሎ። ወሃብ ቃል ሕቡራት ሃገራት ነቲ መጥቃዕቲ “ኣዝዩ ዘተሓሳስብን ንሲቪላዊ ህይወት ዝጎሳቝልን” ክብሎ እንከሎ፡ ወሃብ ቃል ክፍሊ ወጻኢ ጉዳያት ኣመሪካ ነድ ፕራይስ ድማ “ኣብ ትግራይ ብዘጓንፍ ዘሎ መግሃስታት ሻቕሎትና ይዓቢ’ሎ” ክብል ገሊጹ።
ወሃብ ቃል ፈደራላዊ መንግስቲ ኢትዮጵያ ለገሰ ቱሉ እቲ መጥቃዕቲ ብመንግስቶም ከም ዘይተፈጸመ ደኣ ኣብ እዋኑ ንኣገልግሎት ዜና ሮይተርስ ሓቢሮም። መንግስታዊ ማዕከን ዝዀነ ድርጅት ፕረስ ኢትዮጵያ ትማሊ ኣብ ወግዓዊ ናይ ፈይስቡክ ገጹ ኣብ ዘካፈሎ ጽሑፍ ግን፡ “እቲ ደብዳብ ነፈርቲ ከም ሚዲያ ፋና ዝኣመሰሉ ናይ ሚዲያን ኢንሳ ታወርን መሳርሕን ዒላማ ዘነፃፀረ ከምዝነበረን እቲ ተልኡኾ ብዓወት ከምተወድአ ተፈሊጡ፡” ክብል ሓቢሩ። ወሲኹ እቲ መግለጺ “ሓይሊ ኣየር ኢፌዴሪኢ ሎሚ ኣብ ዝፈፀሞ ደብዳብ ንፁሃን ዜጋታት ከይጉድኡ ልዑል ጥንቃቐ ከምተገበረን እዚ ድማ ብዕውትመገዲ ከምተፈፀመ ተገሊፁ፡” ኢሉ።


text:
ብዕለት 19/04/2013 ዓ/ም ካብ ከተማ ሽረ ናብ ሑመራ ዝመፃእኹም፡ ሑመራ ሰላም ስለ ዝኾነት ንዓድኹም ተመለሱ ኢሎም ብ 6ተ ተስሓብቲ መኻይን ፅዒኖም ናብ ከትማ ሑመራ አምፂኦምዎም ‘ዮም።...
ሓበሬታ ክንደይ ዝኣክል ኣድላይ ከምዝኾነ ኣዐርዩ ዝተረድአኒ ዝነብረሉ ከተማ መቐለ፤ ስልኪ፣ መብራህትን ኢንተርኔትን ኣብ ዘይነረሉ እዋን እዩ። ኣብ መገዛ ዓዱ እንታይ ይፍጠር ምህላው ዝፈልጥ ሰብ የለን፡፡...
ብ ዕለት 21 ሕዳር 2013 ዓ.ም ኣብ ጥቓ ዕዳጋ ሓሙስ ደንገላት ኣብ ዝተብሃለ ቦታ ዓመታዊ ክብረ በዓል ል ምኽባር ኣብ ጥንታዊ ገዳም ማርያም ደንገላት ተኣኪቡ ካብ...
ብዓይነይ እናርአኹ ገዛይ ተቓጺሉ፤ ቤተሰበይ ተበቲኑ፤ ከም ሰብ ገኒዝና ክንቀብሮም ኣይክኣልናን ንቤተሰብና። ራሄል ሓፍተይ እከለ ኣሎ እከለ የለን ክብለኪ ኣይትጸበዪኒ። እቶም ብዓይነይ ዝርአኹዎም ዝሞቱ እውን ኣይነግረክን።...
ብ ገብረክርስቶስ ገብረስላሴ ካብ ኣስታት 2000 ዓ/ም ጀሚረ ስለ ሓደነት ዕጫ ተጋሩን ኤርትራውያንን፥ ስለ ተኸፋፊልካ ኣደዳ ፀላእቲ ምዃን፥ እናተለዋወጥና እቱ ሓደ ተጠቒሞም ል እቱ ካልእ ብ...


text:
Torsdagen den 6 oktober kl 06.00-06.30 sker ett planerat underhåll som kan medföra störningar i Skatteverkets e-tjänster.
ናይ ሓደ ቆልዓ ሓድሽ ኣድራሻ ኣብ ተመልክተሉ ጊዜ፥ እቲ ወላዲ ነቲ ዝቐርብ ምልክታ ክፍረመሉ ይግባእ።
እቲ ህጻን ክልተ መዕበይቲ ምስ ዚህልዉዎ፥ ነቲ ናይ መመልከቲ ወረቐት ክልቲኣቶም ኪፍርሙይግባእ። ነቲ መመልከቲ ወረቐት እቲ ሓደ ካባታቶም ጥራይ ምስ ዚፍርመሉ፥ እቲ ካልኣይ ወላዲ ውን ብዛዕባ’ቲ ምግዓዝ ዘፍቕድ ምዃኑ ንምርግጋጽ ብቤት ቡስጣ ኣቢሉ ክሕተት እዩ።
እቲ ናይ ምግዓዝ ምልከታ ብዝቐልጠፈ ኣገባብ ኪትግበረሉ ዚኽእል፥ ”ብኤ-ኣገልግሎት” (e-tjänsten) ተጠቒምካ ኣብቲ ”Flyttanmälan” ምልክታ ክተቕርብ እዩ። ከምኡ ምስ ገበርካ ድማ፥ እቲ ካልኣይ ወላዲ ውን ነቲ ናይ ቆልዓ ምግዓዝ ምስምምዑ ”ብኤ-ኣገልግልት” (e-tjänsten) ጌሩ ኣብቲ ”Lämna samtycke” ዚብል፥ ምስምምዑ ኪገልጽ ዕድል ኪረክቡ’ዩ። ነቲ ካልኣይ ወላዲ ንሱ/ንሳ፡ ነቲ ናይ ምስምማዕ መግለጺ ዚምለሽ ሕቶ ከም ዘሎዎ፥ ባዕልኻ/ኺ ክትሕብሮ ከም ዚግባእ ምርሳዕ ኣይግባእን
እዩ። እቲ ወላዲ/ት፡ ብድሕሪቲ ናይ ቆልዓ ምልክታ ምእታዉ፥ ብ”ኤ-ኣገልግሎት” ጌሩ/ራ ኣብ ውሽጢ 7 መዓልታት መልሲ ክህብ ይኽእል’ዩ።
እቲ ሓበሬታ ብኢ-ሸንስት ምስ ዚግበር፡ እቲ ሓደ መዕበዪ/ሞግዚት ነቲ ፍቓደኛነቱ ብቐጥታ ብኢ-ሸንስት ንኺገብሮ ዕድል ይረክብ።
በቲ Mobilt BankID ወይ ብኻልእ e-legitimation ኣብ e-tjänsten እቶ ምግዓዝካ ሓብር
እቲ 16 ዓመት ዝመልአ ህጻን ናይ ባዕሉ ናይ ምግዓዝ ሓበሬታ ከቕርብ ይኽእል። ከምዚ ኪብሃል ከሎ፡ እቲ ህጻን ዕድመኡ ኣብ መንጎ 16-18 ዓመት ምስ ዚኸውን እቲ ህጻን ባዕሉ ወይ እቶም ዘዕብዩዎ ኣብቲ ሓበሬታ ኪፍርሙ ይኽእሉ።


text:
April 18, 2020
ብዶ/ር ኣሕመድ ሓሰን ድሕሊ
1-ኮምሽን ምምልካት ዶብ 13 ሚያዝያ 2002 ኣብ መንጐ ኤርትራን ኢትዮጵያን ዘሎ ዶብ ዓንድታት ንምትካል ዘኽእሎ ናይ መጨረሽታን ቀያዲን ወሳነኡ ኣሕሊፉ።
2- ኤርትራ ነቲ ብ18 ሰነ 2000፡ ብ12 ታሕሳስ 2000 ምስ ኢትዮጵያ ዝኸተመቶ ክልተ ኣህጉራዊ ስምምዓት ንምትግባር ንውሳነ ኮምሽን ዶብ ምስ ወጸ ብቐጥታ’ያ ተቀቢላቶ። ኢትዮጵያ ግን ከተዕጠጢ ድሕሪ ምጽናሕ፡ ከም መግለጺ ግህሰት ናይ’ቲ ዝኸተመትሉ ክልተ ኣህጉራዊ ስምምዓት ንውሳነ ኮምሽን ምምልካት ዶብ ምሉእ ብምሉእ ከም ዝነጸገቶ ብ19 መስከረም 2003 ኣፍሊጣ።
3- ኢትዮጵያ ውሳነ ኮምሽን ዶብ ካብ ዝወጸሉ ድሕሪ 16 ዓመት ብፍላይ ከኣ ብ5 ሰነ 2018 ብምቅባል ከም ዘለዎ ንምትግባር ድልውቲ ምዃና ኣፍሊጣ። እዚ ግን ነቲ ውሳነ ንምብርዓን ብሓደ ወገን፡ ንመንግስቲ ኤርትራ ንምውዳቕ ድማ በቲ ካልእ ዝገበረቶ ፈተነታት ድሕሪ ምፍሻሉ ዝመጸ እዩ።


text:
ኣብ ኲናት ሰሜን ኢትዮጵያ ተፈጺሙ ንዝተባህለ ሰብኣዊ ጥሕሰት፡ ብዘይሻራዊ ኣካል ንምጽራዩ ሕቡራት ሃገራት ድሕሪ ምውሳኑ፡ ኢትዮጵያ ንባጀት እታ ኮሚተ ንምዕንቃፍ ዝገበረቶ ፈተነ ትማሊ ሓሙስ ውዱቕ ኰይኑ።
ብመሰረት ጸብጻብ ኣገልግሎት ዜና ሮይተርስ፡ ኣብቲ ትማሊ ብሓፈሻዊ ባይቶ ሕቡራት ሃገራት ዝተገብረ ድምጺ ምርጫ 27 ሃገራት ነቲ ብኢትዮጵያ ዝቐረበ ሓሳብ ክድግፋ እንከለዋ፡ 66 ብምቅዋም፡ 39 ሃገራት ድማ ድምጺ ተዓቅቦ ብምግባረን እቲ ናይ ባጀት ውሳነ ክሓልፍ ክኢሉ ኣሎ።
ኢትዮጵያ ኣብቲ ዝግበር ምጽራይ ከም ዘይትተሓባበር ደጋጊማ ክትሕብር ዝጸንሐት ኰይና፡ ትማሊ ኣብ ዝነበረ ምርጫ ድምጺ ባጀት’ውን ብመገዲ ዲፕሎማታ ለምለም ፍስሃ ምናለ ኣቢላ እቲ ሓሳብ ፖለቲካዊ መንቀል ዘለዎ’ዩ ክትብል ንምምስራት እታ ኣጻራዪት ኣካል ደጊማ ተቓዊማ።
ወሃብ-ቃል ሕቡራት ሃገራት ስቴፈን ዱጃሪክ ነቲ ጉዳይ ኣመልኪቶም ትማሊ ኣብ ዝሃቡዎ ቃል፡ “ኣብ ኢትዮጵያ ይዅን ካልእ ቦታታት ዝተፈጸመ ሰብኣዊ ጥሕሰት ግድን ክጻረ ኣለዎ” ድሕሪ ምባል ነቲ ኣካል ዝኸውን ባጀት ምጽዳቕ ድማ ኣገዳሲ’ዩ ኢሎም።


text:
ኣብቲ ቀዳማይ ሰሙናት ኣብ ጀርመን እንታይ ክገብር ኣለኒ ።
ንስኻትኩም ብ ዩኤን ፕሮግራም ወይከኣ ብሰባኣዊ ርሕራሄ ናብ ጀርመን ዝመጻእኩም ዲኹም?
ከምኡውን ብዙህ ሕቶታትን ሻቅሎትን ዘለኩም ዲኹም?
ኣበይ ኢየ ክቅመጥ?
ኣየኖት ቆጸራታትየ ኣብተን ቀዳምት ሰሙናት ክፈልጠን ዘለኒ?
ኣየኖት ወይ እንታይ ወረቃቅቲየ ከመልክት ወይ ክሰድድ ዘለኒ?
መንከ ክሕግዘኒ ይኽእል?
ኣብተን ቀዳሞት ሰሙናት ኣብታ ኣትቅመጡላ ከተማ ምስ ኣተኹም ናይ ግድን ኣብ ዝተፈላለይ ቤትጽሕፈታት ክትምዝገቡ ኣለኩም። ከምኡውን ዝተፈላለየ ወረቃቅትን ናይ ገንዘብ ሓገዝን ንኽውሃበኩምውን ከተመልቱ ኣለኩም።
© UNHCR/Alessandro Penso
ንሕና ገበርቲሰናይ ትካላት ከም ካሪታስ፣ ቀይሕ መስቀልን ድልየትናዩ ንዓኻትኩም ኣብቲ ሓድሽ ናይ ጀርመን ጉዕዞኹም በዚ ናይ ኢንተርነት ኣድራሻ ክንሕግዘኩም። ኣብዚ ኣድራሻ ኢዚ ብዙሕ ሓበሬታ፣ቪዲዮ፣ከምኡውን ዝተፈላለዩ ሰነዳትን ኣብ ናብራ ጉዕዞኩም ዝሕግዙኩም ኣርእስትታትን ክትረክቡ ኢኩም።
© UNHCR/Gordon Welters
ኣብቲ ሓድሽ ኣትቅመጥሉ ከተማ ወይ ኣብቲ ኽባቢኡ ናይ ስደተጃታት ተሓጋገዝቲ ቤትጽሕፈታት (ኤምቢኤ) ኣሎ። ኣዚ ቤትጽህፈት ኣዚ ንዓኻትኩም ብዘይ ሰልድን ብስቱር ዝኮነ ኣገባብን ሓበሬታ ከበርክተልኩምዩ። ኣብ ቤትጽሕፈት ብምኻድን ከምኡውን ኣብ ኢንተርነት
በዚ ኣድራሻ https://www.mbeon.de/ar/home/ / https://www.mbeon.de/en/home/ ብመልእኽቲ ክትራኸቡ ትኽእሉ ኢኹም።
ቐዳሞት ስጉምትታተይ
መሰለይ ኣብ ጀርመን
ንቀጻሊ ሓበሬታ በዚ ኣብላኣሊ ዘሎ ኣርኣስቲ ተጻዕንዎ
ንስኻትኩም ከቢድን፣ነዊሕን፣ክንደይ ሽግርን ሰጊርኩም ከምዝመጻእኩም ንፈልጥ ኢና።
ኮይኑግን ሕጂውን ንመጻኢ ብዙሕ ትበጽሕዎ ነገራት ከምዘለኩም ኣይትዘግዑ። ክትፈርሑ የብልኩምን።
1ጉዕዞ ካብ ፍሪድላንድ
ከባቢ ድሕሪ14 መዓልቲ ብኣውተቡስ ጌርኩም ካብ ፍሪድላንድ ንስካትኩምን ከማኻትኩም በዚ መደብ ዝመጹን ብሓባር ናብቲ ዝተመደበልኩም ዞባን ከተማ ክትከዱ ኢኹም።
ቅድሚ ጉዕዞኹም እቲ መጀመርያ ዝሃብኩሞ ወረቃቅትኩምን ፓስፖርትኹምን ኣብ ፖስታ ተጠርኒፉ ነቲ ዘዋራይ ኣውቶቡስ ይወሃብ። እዚ ወረቃቅቲዚ ናብቲ ዝተመደበልኩም ከተማ ምስ ኣተኹም ነቲ ዝምልከቶ ኣካል ኣብቲ ምምሕዳር ናይታ ከተማ ዘሎ ኣርእይዎ። እዚ ወረቃቅቲ ካልኣይ ግዜ ንክትረክቦን ንከተውጻኦን ብጣዕሚ ኣሸጋሪ ስለዝኾነ በጃኻትኩም በጃኻትኩም ብጥንቃቀ ሓዝዎ።
ኣብቲ ፖስታ እዘን ዝስዕባ ሰነዳት ኣለዋ
- ናይ መቀመቲ ፍቃድ ወረቀት ብዓንቀጽ §23 II ወይከኣ § 23 IV ዝተዋህበኩምን ብዙሕገጽ ዝሓዘለን ኣብ የማናይ ሸነኽ ስእልኹም ዘለዋ ናይመንግስታዊ ገላጺ ወረቀትዩ።
- ፓስፖርትን ኣምሰያ ፓስፖርት ኾይኑ ዘገልግል ሰነድ ምስ ቪዛኡ እዚ ቪዛ መብዛሕታኡ ግዜ ን 3 ወርሂዩ ዘገልግል
- ናብቲ ዝተመደብኩሞ ዞባን ናኡስ ምምሕዳርን ንምሳሌ ኒደርሳክሰን፣ኖድሃይን-ወስትፋለን
- ንስደተጃታት ዝወሃብ መደብ ቋንቋ ጀርመን ንክትካፈሉ ዘፍቅድ ወረቀት
- ኣቀዲሙ ዝተዳለወን ዝተመልአን ንስራሓልቦ ዝወሃብ ሓገዝ ገንዘብ ወረቀት መዓስ ናብዚ ሃገር ከምዝኣተኹም መዓልቱን እቲ ናይ ሕክምና ወረቃቅትኹምን ።
- ቅድሚ ናብዚ ሃገር ምምጳእኩም ካብ ኣይኦኤም ዝተዋህበኩም ናይ ሕክምና ሰነዳት ። ኣብቲ ዝተመደበልኩም ከተማ ሓኪም ምስ ሓዝኩም ሂዝኩሞ ኪዱ።
© UNHCR/Gordon Welters
2 ኣብቲ ዝተመደብኩሞ ከተማ ምስ በጳሕኩም
ኣብቲ ዝተመደበልኩም ከተማ ምስ ኣተኹም ብቀጥታ ናብቲ ናይ ምምሕዳር ቤትጽሕፈት ( ራትሃውስ) ወይከኣ ናብቲ እትቅመጥሉ ገዛቲ ይወስድኹም። ኩሉ ወረቃቅትኹም ኣብዚ ዓዲ ዝተዋህበኩም ኮነ ምሳኹም ዘምጻኹሞ ሰነዳት ወረቃቅትን ኣቲ ዘዋራይ ኣውቶቡስ የረክበኩም።
ኢቲ መንበሪ ገዛ ዝውሃበኩም ምናልባሽ ናይበይንኹም ወይከኣ ናይ ሓባር ገዛውትን ክበጽሓኩም
ይክእልዩ ። እዚግን እቲ ምምሕዳር ከተማኹም ኢዩ ዝውስኖ። ነቲ ዛሃበኩም ገዛ ናይግድን ናይ ገዛ ክራይ ውዕል ክትፍሩሙሉ ኢኹም። እዚ ውዕል ናይገዛ ክራይ ኣብ ብዙሕን ተፈላለያ ቤትጽሕፈት ከድልየኩም ስለዝኾነ ኣገዳሲ ሰነድዩ ከምኡውን እቲ እትቅመጡሉ ኣድራሻ በጃኻትኩም ብደምቢ ኣጽንዑዎ ምኽንያቱ ኣብቲ ዝምላዕ ወረቃቅቲ ስለዘድልየኩም ።
ብዛዕባ ገዛ ምቅያር ኣብ መበል 15 ነጥቢ ተመልከቱ
ንስኻትኩምውን ገዛ ደሊኹም ክትቅይሩ መሰልኩምዩ እንተኾነ ግን ብመጀመርያ ምስቲ ናይ ሰራሕተኛታት ቤት ጵሕፈት ( Jobcenter) ግፍሒ ናይቲ ገዛን ክራዩን ክሳዕ ክንደይ ከም ዝፍቀደልኩም ሕተቱ። ምኽንያቱ ኩሎም ምምሕዳራት ነናቶም ሕጊ ስለዘለዎምን ከምኡውን እቲ ክራይ ገዛ ካብ ቦታ ናብ ቦታ ስለ ዝፈላለን። ገዛ ክትቅይሩ እንተደሊኹም ምስቲ ተመዲብልኩም ዘሎ ሰራሕተኛ ኣብ ሰራሕተኛታት ቤት ጵሕፈት ( Jobcenter) ወይከኣ ኣብቲ ማህበራዊ ቤት ጵሕፈት (Sozialamt) ክትዛራረቡ ኣለኩም። ቅድሚ ኣቲ ውዕል ናይ ገዛ ምፍራምኩም ኣቲ ጆብሰንተር ወይከኣ ኣቲ ሶዚኣላምት ክሰማምዓሉ ኣለዎ።
ካብታ መጀመርያ መዓልቲ ጀሚሩ ሓደ ሓደ ምምሕዳራት ናቶም ውሳነ ኾይኑ ተርጏማይን ዝተሓጋገዘኩምን ሰብ ይቅርቡልኩም። ሓደ ሓደ ምሕዳራት ግን ተርጏማይን ተሓጋጋዝን ኣይቅርቡንዮም ስለዚ ንስኻትኩም ባኦልኻትኩም ነገራትኩም ኣብ ናይ መንግስትን ካልኦት ቤት ጽሕፈታትን ከድኩም ከተሳልጥዎ ክትዳለው ኣለኩም።
3 ናይ ተቀማጦ መመዝገቢ ናይ ህዝቢ ቤት ጵሕፈት ኣብ ማዛጋጃቤት
ነፍሲ ወከፍ ሰብ ሓድሽ ተቀማጣይ ናይታ ከተማ ምስ ዝከውንን ኣብታ ከተማ ውሽጢውን ካብ ገዛ ናብ ገዛ ምስዝቅይርን ኣብ ውሽጢ 15 መዕልቲ ናይግድን ኣብቲ ናይ ተቀማጦ ቤትጵሕፈት ከይዱ ክነግርን ክምዝገብን ኣለዎ። ምስ ተመዝገብኩም ነቲ ዝውሃበኩም ናይ ምዝገባ ወረቀት ኣብ ብዙሕ ቤትጽሕፈታትን ትካላትን ከተቅርብዎን ከተርእይዎን ስለ ዝኾንኩም በጃካትኩም ብጥንቃቀ ሓዝዎ።
ናብዚ ቤትጽሕፈት ክትከይድ ከለካ ኣዘን ወረቃቅቲ ኣዚኤን የድልያኻ
- መፍለጢ መንነትካ ፓስፖርት ( ቆልዑት ትሕቲ 16 ዓመት ናይ ትውልዲ ምስክርወረቀት)
- ካብ ዋና ገዛ ኣብ ገዛኡ ተቀማጣይ ምኻንካ ዘረጋጽ ወረቀት
- ነቲ መመዝገቢ ዝኸውን ዝምላኣ ሰነድ
- ዝተተርጎመ ናይ መርዓ፣ ናይ ትውልዲ ምስክር ወረቀት
© UNHCR/Gordon Welters
4ናይ ወጻኣተኛታት ቤትጽሕፈት
ኣዚ ቤትጽሕፈት ኣዚ ንኹሉ ወጻዕተኛ ዝተፈላለየ ናይ መንበሪ / መቀመጢ ፍቃድ ወረቀት
ዘፍቅድን ዝህብንዩ። ኣብ ጅርመን ምስ መጻእኩም ድሕሪ ቁሩብ ሰሙናት ናይ መንበሪ ፍቃድ ወረቀት ክትሓቱ ኣለኩም። ወረቀትኩም ተሰሪሑ ምስ ተፈጸመ ናይ 3 ዓመት ዝተወሰነ መንበሪ ፍቃድ ይወሃበኹም።
ኣዚ ከኣ ብጀርመን ኣውስቫይስ ከምኡውን ኣውፈንትሃልትሰኤርላውብነስ ይብሃል።
ነፍሲወከፍ ሰብ በዚ ናይ ዳግመምስፋር ፕሮግራም ( Resettlementprogramm) ካብ ኒገር፣ ኢትዮጵያ፣ ከኒያ፣ ግብጺ፣ ሊባኖን፣ ጆርዳንያን ዝመጸ ብ ዕንቀጽ 23 ክፍሊ ዕንቀጽ 4
መሰረት ናይ መንበሪ ፍቃድ ይወሃቦ።
ነፍሲ ወከፍ ሰብ ብሰብኣዊ ርህራሄ መድብ ንምሳሌ ካብ ቱርኪ ዝመጸ ብ ዕንቀጽ 23 ክፍሊ ዕንቀጽ 2 መሰረት ናይ መንበሪ ፍቃድ ይውሃቦ።
ቆጸራ ኣብ ናይ ወጻኣተኛታት ቤትጽሕፈት
ኣብዚ ቤትጽሕፈት ዝውሃብ ቆጸራ ካብ ቦታ ናብ ቦታ ዝፈላለን ኾይኑ ኣቲ ቆጸራውን ነዊህ ግዜ
ይወስድ። ናይ መንበሪ ፍቃድ ንኽትረክቡን ክውሃበኩምን ብኣካል ተረኪብኩም ክትዛራረቡን ከተመልክቱን ኣለኩም። ኣብዚ ቆጸራ ኣዚ ኩሉ ኣባል ናይታ ስድራቤት ዕድሚኡ ካብ 6 ዕመት ንላዕሊ ዝኮነ ብኣካል ኣብቲ ቤትጽሕፈት ክርከብ ኣለዎ ምኽንያቱ ኩሎም ኣባላት ስድራ ዓሽራ
( ናይ ኣጻብኣቲ ክታም ) ስለ ዝውስደሎም ። መንነት ወረቀትኩም ንክስራህ ግዜ ስለዝወስድ ኣብቲ ናይ ቆጸራመዓልቲ ክትወስድዎ ኣይትኽኣሉን ኢኹም። ኣብ ክንድኡ ናይ መንበሪ ፍቃድ ሃቲትኩም ከም ዘለኹም ዘረጋግጽ ወረቀት ይዋሃበኩም ። ኣብዚ ወረቀት ኣዚ ሽምኩም ዝሰፈሮን ስኣሊ ኣልቦንዩ። ኣዚ ወረቀት ኣዚ ንኻልኣ ቆጸራታትኩም ኣገዳስን ኣድላይነ ስለ ዘለዎ በጃካትኩም ተጠንቂቅኩም ሓዝዎ። ድሕሪ 4 ክሳዕ 8 ሰሙን ጸኒሑ ታሴራኹም ንክትውስዱ ነቲ ዘመልከትኩምሉ ምስክር ወርቀት ሒዝኩም ቅረቡ። ኣዚ ቤትጽህፈት ኣዚ ክሓተኩምዩ ብናይ ሃርኩም ፓስፖርት ዲኹም መጺኩም ኢሉ ። ብናይ ሃገርኩም ፓስፖርት እንተድኣ መጺኹም ከተርእይዎም ግድንዩ ኮይኑግን ከተረክቡዎን ክትገድፉሎምን የብልኩምን።
እቲ ዘምጻኹሞ ፓስፖርት ትሕቲ ወይ ልእሊ 3 ዓመት እንተለዎ እዚ ቤትጽሕፈት ነቲ መንበሪ ወረቀት ከምቲ ንውሓት ግዜ ናይ ፓስፖርትኹም ከፍቅደልኩም ይኽእልዩ። ንምሳሌ ፓስፖርትኹም ናይ 2ዓመት ግዜ እተለዎ እቲ ናይ መንበሪ ፍቃድ ን 2 ዓመት ይህበኩም።
መዓልቱ ኣኺሉ ክህደስ እንተድኣ ኮይኑ ከይወደቀ ከሎ ብዓንተብኡ ከተመልክቱ ኣለኩም።
እዚ ቤትጽህፈት እዚ መንበሪ ፍቃድኩም ከነናዋሓልኩም ፓስፖርት ናይ ሃገርኩም ኣምጽኡ
ክብለኩም መሰልኣለዎ። ካብቲ ናይ ሃገርኩም ኤምባሲ ፓስፖርት ከተምጽኡ እንተዘይትኽእሉ ኾንኩም ሃደ ሃሙክሽታይ ዝሕብሩ ናይ ጉእዞ ዶክመንት ከተመልክቱ ትክእሉ ኢኹም።
ኮይኑ ግን እቲ ቤትጽህፈት ክህበኩም ክኸልኣኩምን መሰል ኣለዎ። ስለዚ ንስኻትኩ ኣብቲ ኤምባሲ ናይ ሃገርኩም ኬድኩም ፓስፖርት ከተውጽኡ ከምዘይትኽእሉን ሽግራትኩምን ጸገማቱኩምን ክትነግርዎምን ከተእምንዎምን ኣለኩም።
ብዛዕባዚ ጉዳይ ዝምልከት ሕቶታት እንተለኩም ናብቶም ናይ ሓቤረታት ቤት ጽሕፈት ከድኩም ሕተቱ።
ናይ መንበሪ ወረቀት ከተመልክቱ ከለኹም ዘድልየኩም ወረቃቅቲ
- ተቀባልነትኩም ዘረጋግጽ ወረቀት ካብቲ ሃገራዊ ቤትጽህፈት ንስደተኛታትን ሓተቲዑቅባን
- ፓስፖርትኹም ወይ ኣምሰይኡን ምስ ቪዛኡ
- ፊት ንፊት ዝተሰኣልኩሞ ስእሊ
- ናይ ተቀማጣይ ምስክር ወረቀት
- መንበሪ ፍቃድ ወረቀት ዘመልከትኩሙሉ ዘረጋግጽ ወረቀት
- ናይ ጥዕና ውሕስነት ካርድኹምን ናይ ስራህኣልቦ ሓገዝ ገንዘብ ከምትወስዱ መረጋገጺ
- ውዕል ናይ ገዛ ዝተኻረኹምሉ ሰነድ
ኣብ ጀርመን ልሙድዩ ኣዚ ቤትጽሕፈት ታሴራ ጥራሕ ዘይኮነስ ኣበየናይ ከባቢ ንስደተጃታት ዝተመደበ ቦታ ከም ትቅመጡውን ክውስነልኩምዩ።
ከምቲ ምስ ምምሕዳር መንግስቲ ተሰማሚዕኩም ትኸድዎ ምስዚ ቤትጽሕፈትውን ተሰማሚዕኩን ኪዱ ንምሳሌ ኣብ ቆጸራኩም ክትርከቡ ከምዘለኩም ኣብ ቆጸራኩም ክትርከቡ ዘይትኽእሉ ኾንኩም ምኽንያት ዘይመምጺኡኩም ክትሕብርዎም ኣለኩም።
5 ናይ ሰራህተኛታት ቤትጽሕፈት ( jobcenter ) ወይስ ናይ ማሕበራዊ ቤትጽሕፈት (Sozialamt)
ካብታ መጀመርታ ዝኣተኹሙላ መዓልቲ ጀሚሩ መሰልኩምዩ ሓገዝ ካብ ሰራህተኛታት ቤትጽሕፈት SGB II ወይ ካብቲ ማህበራዊ ቤትጽሕፈት SGB X II ክትውሃቡ።
እዚ ማለት ከኣ ንመነባበሪኹም ዝከውን ገንዘብ፣ ናይ ጥዕና ውሕስነትኩም፣ ገዛኽራይ ይወሃበኩም
ነፍሲወከፍ ሰብ ኣብ ፍሪድላንድ 20 € ይወስድ ንምሳሌ 5 ርእሲ ስድራቤት 100 € ይቅበሉ።
ካብዚ ገንዘብ እዚ ወለዲ ኣብ ድንኳን ንደቆም ሽኮራዊ ሕብስትን ካሬመላን መግዚ ይኾኖም።
ኣብ ጀርመን ካብዞም ኣብ ላዕሊ ዝተጠቅሱ ቤትጽሕፈታት ሃደ ብዓልመዝኹምዩ።
ንጥሮተኛ ዕድሚኡ ካብ 65 ዓመት አላዕሊ፣ ሕዱር ሕማም ዘለዎ፣ ክሰርሕዘይክእልን ሰብ ብዓልመዙ ሶሺኣልኣምት ይኸውን። ነቶም ዝተረፉ ጆብሰንተርዩ ብዓልመዞም።
ወረቃቅትኹም ናብቲ ዝምልከቶ ቤትጽሕፈት ምስ ሃብኩሞ ንኽስራህ ግዜ ስለዝወስድ ንግዚኡ
ቁሩብ ገንዘብ ወይ ከኣ ኣምሰያ ገንዘብ ኩፖን ክትሃቱ መሰልኩምዩ።
ናይ ሰራህተኛታት ቤትጽህፈት ( Jobcenter)
ኣብዚ ቤትጽሕፈት እዚ ብ መሰረት SGB II ሓገዝ ገንዘብ እተመልክትሉን እትረኽቡሉዩ።
እዚSGBII ብዘይዕላዊ ኣዘራርባ ሃርስፊር ( Harz IV) ይጽዋእ። ከምቲ ሓደ ጀርመናዊ ስራሕ ኣልቦ ዝውሃቦ ሓገዝ ገንዘብ ልክዕ ንስኻትኩምውን ክንድኡ ሓገዝ ገንዘብ ይወሃበኩም።
እዚ ሓገዝ ገንዘብ ኣብ ናይ ባንኪ ሕሳብኩም ዝስደደልኩም ገንዘብ ንመጓዓዝያታትኩም፣ ንኤለክትሪክ፣ ንክዳንኩም፣ ንተለፎን፣ ኣስቤዛኹም ዝሽፍንዩ።
በዚ ገንዘብ ብዙሕ ሙቾት ዘለዎ ( Luxus) ነገራት ዘይኮነስ ነቲ መዓልታዊ ናብራኹም ዘድልየኩም ነገራት ክሳዕ ኣቲ ዝቅጽል ክፍሊት ክኣክለኹም ኣለዎ። ስለዚ ኣብ ኣጠቃቅማ ገንዘብ ብዙሕ ጥንቃቀ ከድልየኩምዩ።
ሓንሳብ (ንሓንቲ ግዜ) ተወሳኪ ሓገዝ ገንዘብ ዝወሃበኩም እንተድኣ እቲ እትቅመጥዎ ገዛ እኹል ኣቁሑት እንተዘይብሉ፣ ሓድሽ ገዛ ምስ ትቅይሩ ነቲ ገዛ ዝኸውን ኣቅሑት፣ ዓረብያ ናይ ህጻን ቆልዓ መግዛኢ፣ ተማሃሮ ብትምህርቲ መደብ ክገሹ ከለው ወይ ኣብቲ ከባቢ ብትምህርቲ መሰረት ንዝገብርዎ ምንቅስቃሳት፣ ንትምህርቲ ዘድልዮም ነገራትን፣ንኽረምቲ ዝኸውን ክዳውንቲ መግዛኢ ዘድልየኩም ምስ ዝከውንዩ። ነዚ ሓገዝ እዚ ንክትረክቡ ነንበይኑ ዝኮነ ዝምላእ ወረቃቅቲ ክትመልእዎን ከተመልክቱን ኣለኩም ካብኩሉ ኸኣ እቲ ቀንዲ ሓገዝ ከም ዘድልየኩል ወረቀት ከተመልክቱ ኣለኩም።
ቆጸራ ኣብ ሰራሕተኛታት ቤትጽሕፈት (Jobcenter)
ኣብቲ ቀዳማይ ቆጸራኩም ኣብዚ ቤትጽሕፈት ምስ ክልተ ሰራህተኛታት ክትራከቡ ኢኹም።
እቲ ሓደ ሰራሕተኛ ብዛዕባ ናይ ሓገዝ ገንዘብኩም እቲ ሓደ ኸኣ ናይ ስራሕ ምድላይን ምርካብን ዝተሓጋገዘኩዮ። ኣብዚ ቆጸራ እዚ ብመጀመያ ሓፈሻዊ ሓበሬታን ኣንፈት መንገዲ ስራሕኩምን ክትዛራረቡ ስለዝኾንኩም ዘለኩም ንስራሕኩም ዝምልከት ምስክር ወረቃቅቲ
ንምሳሌ ዝተመረቅኩሙሉ፣ ሰሚናራት ዝተኻፈልኩሙሉ፣ ናይ ሞያ ምስክር ወረቃቅትኹም ምሳኹም ተማልእዎ። ኣብዚ ቆጸራ ኣዚ ክትማልእዎ አንተዘይጠዓመኩም ኣብቲ ካልኣይ ቆጸራኩም ተማልእዎ ። ወረቃቅትኹም ምትርጟም ዘድልዮ እንተኾይኑ እዚ ቤትጽህፈት ክኸፍለልኩም ይኽእልዩ።
ኣብዚ ቆጸራዚ ዝፍረም ወረቃቅቲ ክውሃበኩምዩ። እዚ ከኣ ኣብ ጀርመን ሓድሽ ናብራ ክትምስሩትን ንኽትበጽህዎ ዘለኩም ሽቶኹምን ንኽሕግዘኩም ዝሓዘለዩ። ኣዚ ከኣ ንስኻትኩምውን ሓላፍነትኩምዩ ሓቢርካ ናይ ምስራሕን እቲ ቤትጽሕፈት ዝህበኩምን ዝነግረኩም ሕግታቱን ከተኽብሩ ከም ዘለኩም። ንምሳሌ ቆጸራ ክህበኩም ከሎ ኣብ ቆጸራኩም ብኣካል ክትርከቡ ከም ዘለኩም፣ ናይ 6 ወርሂ ናይ ምውሃህድኮርስ ( Integrationkurs) ክትካፈሉ ከምዘለኩም እንተድኣ ዘይተኻፈልኩም ንመጀመርያ30% ኣስዒቡ ከኣ 60% ካብ ናይ ሓገዝገንዘብኩም ክቆርጸልኩም መሰል ኣለዎ። ኣብ ቆጸራኩምን ንትምህርቲ ክትከዱ ዘይጥዕመኩም ኣንተኮይኑ ብቁዕ ምክንያት ክህልወኩም ኣለዎ ። ንምሳሌ ሕማም፣ ቆልዑት ሓላዊ ምስ ትስእኑሎም ቅድሚ ኮነት ክትሕብሩ ክትነግሩን ኣለኩም።
ናይ ባንኪ ሕሳብ ምስ ከፈትኩምን ናይ መንበሪ ፍቃድ ምስ ረኸብኩም ብቅልጡፍ ነዚ ቤትጽሕፈት ሃቡዎ። ኣብቲ መጀመርያ ግዜ ወረቃቅትኩም መስርዑ ክሳብ ዝሕዝ ብዙሕ ግዜ ክትማላለሱ ኢኹም። ወረቃቅትኩም ተሰሪሑ ምስ ተወድኤ ገንዘብኩም ኣብቲ ናይ ባንኪህሳብኩም ከም ዝስደደልኩምን እቲ ሓገዝ ን6 ወይ ን12 ወርሒ ከምተፈቅደልኩም ደብዳቤ ክመጸኩምዩ ፍቃድ መዓልቲ ሃገዝኩም ከይሓለፈ ከሎ ንኽናዋሓልኩም ከተምልክቱ ናትኩም ግዴታዩ።
ኣብ ፈለማ እዘን ዝስዕባ ወረቃቅቲ ነዚ ቤትጽህፈት ኣገደስትን ኣድለይትንየን
- እቲ ኣብ ፍሪድላንድ ዝተመላኤናይ ገንዘብ ሓገዝ ሰነድ
- wep kl ek vm kdu
- ናይ ጥዕና ውህስነት ካርድ
- ተቀማጣይ ናይታ ከተማ ምኻንካ መረጋገጺ
- ውዕል ናይ ገዛ ኽራይ
- ፍቃድ መንበሪ ከምዝሓተትካ መረጋገጺ ወይ መንነትካ ዝገልጽ ዶኩመንት
- ናይ ባንኪ ሕሳብ ቁጽሪ
- ዘለካ ምስክር ሰነዳትን ታሪክ ህይወትካ ዝገልጽ ጽሑፍ ( Lebenslauf)
- ብቀጥታ ሓገዝ ገንዘብ ንኽትረክብ ዝመላእካዮ ሰነድ
- ንዓረብያ ናይ ቆልዓ መግዛኢ ዝመላኣኣዮ ወረቀት
- ንትምህርቲ ዘድልየካ ነገራት መግዛኢ ዝመላእካዮ ወርቀት
- ካብቲ ናይ ጥዕና ውሕስነት ዝወሃበካ ናይ ማሕበራዊ ውሕስነት ታሴራ
ንተወሳኪ ሓበሬታ
ኣቲ ካብ ጃንዋሪ2021 ዝጸደቀ ንዓካትኩም ዝወሃበኩም ሓገዝ ገንዛብ ክንደይ ምኻኑ ንክትፈልጡ ኣብዚ ናይ ኢንተርነት ኣድራሻ ኣቲኹም ኣንብብዎ።
https://www.bundesregierung.de/breg-de/aktuelles/regelsaetze-steigen-1775798
ኩሎም ዝምላኡ ወረቃቅቲ ምስ ኣማላልኣ ሓበሬታን ብቋንቋ ጀርመን ኣብዚ ናይ ኢንተርነት ኣቲኹም ከተራግፉ ትኽእሉ ኢኹም።
https://www.arbeitsagentur.de/en/welcome
ማህበራዊ ቤትጽሕፈት ( Sozialamt)
ብምኽንያት ሕዱር ሕማም፣ ኣካለስንክልና፣ ዕቤትን ኣብ ጀርመን ክትሰርህ ዘይትኻል እንተኾንካ እዚ ቤትጽህፈትዩ ብዓል መዝኻ። ካብዚ ቤትጽህፈት እትረኽቦ ሓገዛት ማሕበራዊ ሓገዝ (Sozialhilfe) ተባሂሉ ይጽዋዕ።
ንሕሙማትን ኣካለሱንኩላንን ተወሳኺ ዝወሃብ ሓገዝ ገንዘብ ስለዘሎ ሕተቱን ኣመልክቱን።
ነዚ ቤትጽህፈት ዘድልየካ ወረቅቅቲ
- ሓገዝ ንኽውሃበካ ዝምላኣ ሰነድ
- መንነትካ ዝገልጽ ታሴራ፣ ፓስፖርት
- ውዕል ናይ ገዛኽ ኽራይ
- ናይ ጥዕና ውሕስነት ካርድ
- ብቀጻሊ ኣብ ስራሕ ክትሰርሕ ከምዘይትኽእል መረጋገጺ
- ናይ ባንኪ ሕሳብ ቁጽሪ
6 ናይ ስድራቤት ካሳ ( Familienkasse)
ንደቅኹ ዝወሃብ ሓገዝ ገንዘብ ስለዘሎ ኣብዚ ቤትጽሕፈትዚ ንደቅኹም ከተመዝግቡዎም ኣለኩም። ኣቲ ናይ ሰራሕተኛታት ቤትጽሕፈትውን ደቅኩም ኣብቲ ናይ ስድራቤት ካሳ ኣመዝግቡዎም ኢሉ ከገድደኩም መስል ኣለዎ። እዚ ሓገዝ ገንዘብ ንትሕቲ ዕድመን፣ ክሳዕ 25 ዓመት ዝዕድሚኦም ኣብ ሞያ ትምህርትን፣ ኣብ ዩኒቨርስቲ ዝመሃሩንዩ።
ካብቲ ማሕበራዊ ኾነ ናይ ሰራህተኛ ቤትጽሕፈት ሓገዝ ትውስዱተለኹም እቲ ናይ ቆልዑት ዝወሃብ ገንዘብ ኣብቲ ሕሳብ እትውዩ። ተወሳኺ ኣይመጸኩምንዩ።
እንተድኣ ዕላዊ ስራሕ ጀሚርኩምን ሓገዝ ገንዘብ ካብ ዝኮነ ቤትጽሕፈት ምስ ዘይትወስዱ
ኣቲ ናይ ቆልዑት ዝመጽእ ገንዘብ ኣብቲ ልዕሊ ደሞዝኩም ይመጸኩም።
ነዚ ንምምልካት ዘድልየኩም ወረቃቅቲ
- እቲ ቀንዲ ንሓገዝ ዝምላእ ሰነድ
- ደፍተር ስድራን ናይ ትውልድን መርዓን ምስክር ወረቀት (እንተተርጉሙ ዝበለጸ)
- ናይ መንበሪ ወይ ከኣ ናይ መንበሪ ፍቃድ ሓቲትኩም ከም ዘለኩም መረጋገጺ
- ካበይ ሓገዝ ገንዘብ ከምትወስዱ መረጋገጺ ( SGB II ወይ SGB XII)
7 ባንኪ
እቲ ዝወሃበኩም ሓገዝ ገንዘብ ይኹን ካልእ ናይ ገንዘብ ምንቅስቃሳት በቲ ናይ ባንኪ ሕሳብ
ክስራህ ስለ ዝቀልል ኣብ ባንኪ ከድኩም ናይ ባንኪ ሕሳብ ክፈቱ። ኣብ ጀርመን ብዙሓት ትካላት ናይ ባንኪ ኣለዋ ንስኻትኩም ግን ንዓካትኩም ዝቀርበኩምን ግብሪ ክንደይ ከምዘኽፍሉኹምን ኣብ ጥቃኩምክ ገንዘብ ተውጽእሉ ኣውቶማት ኣሎዲዩ ኣመዛዚንኩ ምረጹ።
ኣብ ጀርመን ሕሳብ ባንኪ ንምክፋት ታሴራ ወይ ፓስፖርት የድሊ ስለ ዝኾነ ታሴራኹም ወይ ፓስፖርትኹም ተማልእዎ።
ናይ ባንኪ ሕሳብ ቁጽርኹም ምስተቀበልኩም ንኹለን ሓገዝ ዝህባኹም ቤትጽህፈታት ሃቡወን።
ሕሳብ ባንኪ ንኽትከፍት ዘድልየካ ወረቃቅቲ
- ናይ መንነትካ መግለጺ ወረቀት ወይ ታሴራ ንክትወሃብ ኣመሊክትካ ከም ዘለኻ መረጋገጺ
- ተቀባልነትኩም ዘረጋግጽ ወረቀት ካብቲ ሃገራዊ ቤትጽህፈት ንስደተኛታትን ሓተቲዑቅባን
- ናይ ተቀማጣይ አረጋገጺ
© UNHCR/Howard Davies
8 ምኽሪ
ኣብ ጀርመን ሕዲሽ ዲኻ ብዙሕ ሕቶታት ኣለካዶ?
ብዙሕ ደብዳቤታት ክመጸካ እዩ እንታይ ትህዝቶዩ ዘለዎ ክትፈጥ ትደሊዶ?
መብዛሕታኡ ሕቶታትካ እቶም ገበርቲ ሰናይ ናይ ኣማኸርቲ ቤትጽሐታት ክምልሱልካ ኣዮም።
ብዙሓት ኣማኸርቲ ቤትጽፈታትን ማሕበራትን ብዘይ ክፍሊት ገንዘብ ሓገዛተን የበርክታ።
ሕቶታትኩም ብምምላስን ሓበሬታት ብምሃን ብትኽክል ውሳነኹም ንክትውስኑ ይሕግዛ።
ንዓበይትን ንመንእሰያትን ብዙሕ መደባት ስለዘለወን ከይሓፈርኩም ተወከስወን።
ገሊኤን ማሕበራት ተርጋማይ ኣለወን ገሊኣኤን የብለንን ንስኻትኩም ግን ትፈልጥዎም ሰባት እተረኺብኩም ኣብቲ ቆጸራኹም ምሳኩም ክትወስዱ ትኽእሉ ኢኹም።
ኣብቲ ትገብርዎ ናይ ምኽሪ ዝርርብ ኣብ እምነት ዝተመርኮሰን ስቱርን ንደገ ዘይወጽእ ስለ ዝኾነ ከይፈራሕኩም ሕቶታትኩም ኣቅርቡ። ብዘይ ፍቃድኩም ዝኾነ ሰራህተኛ ኮነ ኣማካሪ ምስ ሳልሳይ ኣካል ክዛረብ ኣይፍቀዶንዩ። አተድኣፍቂድኩምሉ ግን ሓቲቱ ድዩ ወይ ተዘራሪቡ ምስ ሳልሳይ ኣካል መልሲ ከግረኩዩ።
ናይ ስድተኛታት ኣማኻሪ ንዓበይቲ ( Migrationsberatung ) MBE
ኣብ ዓበይቲ ከተማታት ብዝወሃደ ሓደ ማሕበር ኣማኸርቲ ንዓበይቲ ኣሎ።
ሽሙ ከኣ ኢመግራሲኦንበራቱንግ ይበሃል። ኣድራሻታቶም ንምርካብ እዚ ኢንተርነት ኣድራሻ ተጠቀሙ።
http://webgis.bamf.de/BAMF/control
ናይ መንሰያት ስደተኛታት ኣማኻሪ ( Jugendmigrationsdienst)
ዕድሚዖም ካብ 12 ክሳብ 27 ዓመት ዘለው መንእሰያት ዝተፈላለየ መደብን ምኽርን
አዚውን ብዘይ ክፍሊትን ብእምነትንዩ ዝውሃብ። ኣብዚ መደብ ምኽሪ እዚ ብዛዕባ ትምህርቲ፣ ናይ ሞያ ትምህርቲ፣ ናይ ሞያ መደበትን ይዝተ።
ኣብዚ ቤትጽሕፈት ከድካ ጥራይ ዘይኮነስ ብኢንተርነትውን ሓበሬታ ክትረኽቡ ትኽእሉ ኢኹም
https://www.your-way-in-germany.org/
https://www.bousaletuk-fi-almanya.org/
ምኽሪ ተቀባልነት ምስክርወረቃቅትኹም
ምስክር ወረቃቅትኹም ንምሳሌ ናይ ትምህትርኹም፣ ሞያ ስራሕኩም፣ ዩኒቨርስቲ ዲፕሎም ወይ ዲግሪ እንተለኩም ንኽትርጎመልኩምን ተቀባልነትውን ንክህልዎ ነዚ ቤትጽሕፈት ሕተቱዎ።
ኢንግሪዘኛ ትዛረቡ እንተድኣ ኾንኩም በቲ ናይ ሓገራዊ ቤትጽህፈት ንስደተኛን ሓተቲ ዑቅባን ( BAMF ) ቴለፎን +493018151111ደዊልኩም ክትሓቱን እቶም ሰራህተኛታትውን ኣየናይ ቤትጽህፈት ከም ዝተሃባበረኩም ክነግሩኹም ኢዮም።
ንተወሳኺ ሕበሬታ ኣብ ኢንተርነት ብኢንግሊዘኛ ቋንቋ
https://www.netzwerk-iq.de/en/offers/service-for-immigrants
ሕዱር ስምባደን ስነ ኣእሙራዊ ጭንቀታት
ሕዱር ስምባደን ስነ ኣእሙራዊ ጭንቀታት ዘለኩም ሰባት በዚ ቴለፎን ኢዚ +4922871002425 ሰኑይ፣ ሰሉስ፣ ሮቡዕ ካብ ሰዓት10:00 ክሳዕ12:00
ከምኡውን ካብ ሰዓት14:00 ክሳብ15:00 ብቋንቋ እንግሊዘኛ፣ ፈረንሳይ፣ ዓረብ ሓገዝ ክትረኽቡ ትክእሉ ኢኹም። እዚ ቴለፎን እዚ ናይ መንፈሳዊ ሕልና ቴለፎን ይብሃል።
ኢንተርነት ኣድራሻ
https://www.bapk.de/fileadmin/user_files/bapk/projekte/seelefon_flyer.pdf
ብፍላይ ንደቂንስትዮ
ደቀንስትዮ ዓመጽ ዝበጽሄንን ኣብ ኣስጋኢ ናይ ዓመጽ ኩነታት ዝርከባ በዚ ቴለፎን +498000116016 ሓበሬታ ይረኽባ። ኣቶም ሰራሕተኛታት ዝተፈላለየ ቋንቋ ዝዛረቡ ኣዮም።
እዚ ምኽሪዚ ገንዘብ ዘይክፈሎን፣ ስቱርን፣ 24 ሰዓት ዝሰርህ ቴለፎንዩ።
ሽምክን ክትረቁሓ ድልየት እንተዘይደሊኽን ብስውር ስም ወይ ብኻልእ ስም ምክሪ ክትረኽባ ትኽእላ ኢኽን።
ኢንተርነት ኣድራሻ
https://www.hilfetelefon.de/das-hilfetelefon/beratung/beratung-in-17-sprachen/englisch.html
ሓበሬታ ብዛዕባ ጥንስን ጥንሲ ምስዳድን
ብዛዕባ ጥንስን ጥንሲ ምስዳድን በቲ ምኒስትሪ ስድራቤትን፣ ኣረገውትን፣ ደቀንስትዮን፣ መንእሰያትን ዝውሃብ ሓበሬታ በዚ ቴለፎን ኢዚ 0800404020 ተወከሳ።
ኢንተርነት ኣድራሻ
https://www.schwanger-und-viele-fragen.de/en.html
ምክሪ ሕንጥንሲ ምስዳድ ኢንተርንት ኣድራሻ
https://www.profamilia.de/fileadmin/publikationen/Erwachsene/mehrsprachig/Kurzinfo_Schwangerschaftsabbruch_Arabisch.pdf
ሓገራዊ ማሕበር ንበይኖም ደቆም ዘዕብዩ ኣቦታትን ኣዴታትን ሓብሬታን ምኽርን ብዛዕባ ጥንሲ፣ ምውላድ ቆልዓ፣ ምፍልላይ፣ ምፍታሕ፣ ስራሕን ምዕባይ ቆልዓን ምውህሃድ፣ ማሕበራዊ ሓገዛት፣ እቲ ብፈላጣት ሕጊ ክኽፈልዘለዎ ክፍሊት ወዘተ ምኽሪ ይህብ።
ሕጃብ ጌረ ክሰርሕ ይኽእልዴ? ( ምሉእ ጸግረይ ተሸፊነ ክሰርሕ ይኽእልዴ)
ናይዚ ሕቶ መልሲ ንኽትረኽቡ ኣብዚ ኢንተርነት ኣድራሻ ተመልከታ
https://www.nds-fluerat.org/wp-content/uploads/2018/12/Arbeiten_mit_Kopftuch_Aktuell_Arabisch.pdf
ግብረሶዶም ( LGBT)
ማሕበር ግብሪሰዶማዊ፣ ማሕበር ግብረስዶማዊትን ንግብረሶዶም ዝፍጽሙን ብምኽንያት ዝምባሌኦም ዝተሰዱ ደቂሰባትን በዚ ኢንተርነት ኣድራሻ https://www.queer-refugees.de ሓገዙ ይህብ። ብሸሞንተ ዓይነ ቋንቋ ዝተዳለ ሃባሪ ጽሑፋት ተዳልዩን ናበይ ከይዶም ሓበሬታ ከም ዝረክቡን ይሕብር።
መርዓ ፣ ምፍልላይ ፣ ፍትሕ
ኣብ ማዛጋጃቤት ከድካ ዕላዊ መርዓ ንኽትገብር ኣብ ጀርመን ብዙሕ ወረቃቅቲ የድሊ።
ብዛዕባ መርዓ ዘድልዩ ወረቃቅትን ካብዚ ማህበር ምሕዝነትን ( Partnerschaft)፣ ካብ ሓደ ዜጋ ንላዕሊ ዝተመስረተ ስድራ (binationaler Familien) ክትረክብ ትኽእል።
ምናልባሽ ናይ ፍትሕ ሓሳብ አተለካውን ሓበሬታ ይህቡኻ
ተወስኺ ሓበሬታን ናይ ሓበሬታ ኣድራሳታትን ኣብ ኢንተርነት
https://www.verband-binationaler.de/index.php?id=591 ተጠቅም።
9 ናይ ጥዕና ውሕስነትን ኣብ ሓኪም ምኻድን
እቲ ሕጊ ናይ ጥዕና ውሕስነት ዘፍቕደልኩም SGB V ይብሃል። ኣንተድኣ ሓገዝ ካብ ጆብሰነር ትቅበሉ ኣለኹም ንሱ ነቲ ክፍሊት ባዕሉ ይኸፍለልኩም። ኣብ ጀርመን ብዙሓት ትካላት ኣለዋ ኣብ ድላይኩም መሪጽኩም ንክትምዝገቡ መሰል ናትኩምዩ። ኣቲ ነተን ትካላት ዝኽፈል ክፍሊት ፍልልዩ ውሑድ እኳ እንተኾነ ኣቲ ዝወሃበኩምን፣ ዝፍቀደልኩምን ኣገልግሎት ግን ይፈላለዩ። እቲ ምምዝጋብ ኣብተን ናይ ጥዕና ውሕስነት ዝህባ ትካላት ግን ባዕልኹም ከድኩም ኢኹም ትምዝገቡ።
ኣብ ኢንተርነት ናይቲ ትካል ኣቲኹም ኣቲ ዝምላእ ሰንድ መሊእኩም ምስ ስልታትኩም ጽዒንኩም ብ ኢንተርንት ክትምዝገቡ ትኽእሉ ኢኹም ወይክኣ ኣብቲ ኢንተርነት ናይቲ ትካል ኣቲኩም ኢቲ ዝምላእ ሰነድ ኣራጊፍኩም መሊኣኩም ምስ ስእልታትኩም ብፖስታ ትእኩሎም። ኣብቲ ትካል ቤትጽሕፈት ከድኩምውን ክትምዝገቡ ትኽእሉ ኢኹም።
ንስድራቤት ዝምልከት ተወሳኺ ዝምላእ ወረቀት ኣመልክቱ።
ኢቲ ትካል ስርሑ ወዲኡ ናይ ነፍሲወከፍ ሰብ ቺፕ ዘለዎ ከምቲ ናይ ባንኪ ካርድ ዝመስል ይሰደልኩም። በዚ ካርድ እዚ ናብ ሓኪም ከድኩም ክትህከሙ ትክእሉ።
ቅድሚ ኢቲ ካርድ ምምጻኡ ናብ ሓኪም ክትከዱ እንተደሊኹም ነቲ ትካል ነጊርኩም መሄከሚ ወረቀት ወሲድኩም ክትህከሙን መድሃኒት ትወስዱን ትኽእሉ።
ናብ ሓኪም ምኻድ
ቅድሚ ናብ ሓኪም ምኻድኩም ቴለፎን ደዊልኹም ቆጸራ ሓዙ። ሆስፒታላት ነቲ ናይ ግድን ክርኤ ዘለዎ ህማማት ክርእይኹም ግዜ እኳ እንተሃለወ ቀስ ኢልካ ንዝሳሰ ሕማማት ናብሓኪም
ወይ ፍሉይ ናይ ሞያ ሓኪም ከድኩም ተርኣዩ።
ንመጀመርያ ናብ ሓኪም ክትከዱ ከለኹም እቲ ናብ ጀርመን ቅድሚ ምምጻእኩም
ካብ ኣይ ኦ ኤም ( IOM) ዝተዋህበኹም ናይ ጥዕና ወረቃቅትኩምን ናይ ክትባት ደፍተርኩምን ተማልእዎ። ኢዚ ሰነድ ኢዚ ኣብቲ ሰማያዊ ቦርሳኩም ኣሎ።
ቆልዑት ቅድሚ ምህማሞም ዝግበር መርመራታት ኣሎ እዚ ኸኣ ኡ ምርመራታት ( U Untersuchungen) ተባሂሉ ይጽዋዕ። እዚ ምርመራታታዚ ክሳብ 10 ግዜ ዝበጽሕን ግድን ደቅኹም ክገብርዎ ዘለዎም ምርመራታትዩ። ኩሉ ምርመራታት ውጺኢቱ ኣቢ ብጫ ደፍተር ይጽሃፍ። ክትባት ዘድሊ እንተኾይኑውን ክነግረኩምዩ። ካብቲ ናይ ጥዕናውሕስነት ትካል ናይ ማህበራዊ ውሕስነት ታሴራ (Sozialversicherungausweis) ይወሃበኩም። ኣብዚ ናይ ታሴራኹምን ናይ ጥሮታኹምን ቁጽሪ ኣሎ። ኣዘን ቁጽርታት ኣዚኣተን ኣብ ብዙሕ ቤትጽሕፈታት ከድልያኩምየን።
ንምምዝጋብ ኣብ ናይ ጥዕና ውሕስነት ዘድሊ ወረቃቅቲ
- ኣባል ንኽትኮኑ ክታምኩም ዘለዎ መመዝገቢ ሰነድ ንውልቂ ሰብ ይኹን ንስድራ
- ናይ ተቀማጣይ ወረቀት
- ናይ ነፍሲ ወከፍ ታሴራኹም ወይ ፍቃድ መንበሪ ሃቲትኩም ከም ዘልኩም ምስክር ወረቀት
- ናይ ትውልዲ፣ ናይ መርዓ ምስክር ወረቀት
- ሓገዝ ገንዘብ ትወስዱሉ መረጋገጺ SGB II ወይSGB VII
- ስእሊ ናይ ኩሉኹም
10 መደብ ቋንቋ
ብመደብ ናይ ዩኤን ( UN) ንጀርመን አንተድኣመጺኣኩም ቋንቋ ጀርመንን ሓበሬታ ብዛዕባ ሃገር ጀርመንን
ክትምሃሩ ፍቃድ ኣለኩም። ኢዚ ኸኣ ብሕጊ ቁጽሪ § 44 ቁጽሪ 2 ኣይ መንበሪ ሕጊ ሰፊሩ
ኢንተግራሲኦንኩርስ ( Integrationskurs) ይበሃል።
ኣብቲ ካብ ፍሪድላንድ ክትከዱ ከለኹም ዝወሃበኩም ወረቃቅቲ ኣዚ ናይ ፍቃድ ወረቀትውን ምስኡለኩም።
ኣዚ ወረቀት እንተድኣ ጠፊእኩም ኣብቲ ኣብ ብራውንሽዋይግ ዘሎ ናይ ባምፍ ( BAMF) ቤትጽሕፈት ሃቲትኩም ክትረክብዎ ትክእሉ ኢኩም።
ምምዝጋብ ናይ ቋንቋ ትምህርቲ ናትኩም ሕላፍነትኩም ስለ ዝኮነ ኣድራሻታተን ንምድላይ በዚ ኢነርነት ኣድራሻ ድለዩ። ኣብቲ ከተማ ዝብል ቦታ ሽም ናይ ከተማኹም ኣስፍርሉ
https://www.bamf.de/EN/Service/ServiceCenter/BeratungVorOrt/Integrationskurse/integrationskurse-node.html
https://www.bamf.de/AR/Themen/Integration/ZugewanderteTeilnehmende/zugewanderteteilnehmende-node.html
ተወሳኺ ሓበሬታ ኣብቲ ናይ ሰራሕተኛታት ቤትጽሕፈትን ኣብቲ ቁጽሪ8ተቂስናየን ዘለና ማህበራት ከድኹም ሕተቱ። ኣቲ ዓኻትኩም ዝበቅዕ ኮርስ ክሳብ ዝርከብ ነዊህ ግዜ ክወስድ ይኽእልዩ።
ኣብቲ ናይ ቋንቋ ትምህርቲ ንኽትምዝገቡ እቲ ናይ ቋንቋ መምሃሪ ፍቃድ ወረቀት ኣርእይዎም።
እቲ ናይ ቋንቋ ትምህርቲ ገንዘብ ኣይክፈሎንዩ ኮይኑ ግን ኣቲ ካብ ክፍሊት ነጻ ዝገብረኩም ወረቀት ክትምላእዎ ኣለኩም። ሓዳ ሓደ ትምህርትታውን ባዕለን ይመልኦኦየ።
ካብ ገዛኹም ክሳዕ ቤትምህርትኹም 3 ኪሎ ሜትርን ርህቀት እንተለዎ ናይ መጓዓዝያ ቲኬት ይፍቀደልኩም
ኣዚ ናይ ትምህርቲ መደብ 700 ናይ ትምህርቲ ሰዓታት ዘለዎ 600 ሰዓት ቋንቋ ጀርመን 100 ሰዓት ክኣ ብዛዕባ ሃገር ጀርመን ህግታቱን ኣቅጣጫ ዝገልጽ መደብዩ።
ነቶም ፊደል ዘይተማህሩን፣ ክጽሕፉን፣ ከንቡቡን ዘይክእሉ ሰባት ክሳዕ 1000 ናይ ትምህቲ ሰዓትን ተወሳኺ300 ሳዓትን ይፍቀደሎም።
ኣብዚ ናይ ቋንቋ ትምህርቲ ዝተፈላለየ ክፍልታት ንምሳሌ ንዓበይቲ፣ ንመንዕሰያት፣ ነዴታት ምስ ደቀን፣ ቅልጡፍ መደብ ትምህርቲ ስለ ዘለዎ ፈተና ተፈቲንኩም ኣብቲ ዓቅምኹም ዘፍቀዶ ትምደቡ።
ተወሳኪ ሓበሬታ ኣብ ኢንተርነት
ከምቲ ንስካትኩም ቋንቋ ንኽትምሃሩ መሰል ዘለኩም እቲ ናይ ሰራሕተኛታት ቤትጽህፈትን ናይ ወጻዕተኛታት ቤትጽሕፈትንውን ተምሃሩ ኢልም ክህብሩኹምን ከገድድኹምን መሰል ኣለዎም።
እዚ ማለት ከኣ ነቲ ካብኣቶም ትረክብዎ ሓገዝ ግደ ኣለዎ።
ካብዚ ግደታዚ ነጻ ዝኮኑ ንምሳሌ ሕዳር ሕማም ዘለዎም፣ ናይ ሞያ ትምህርቲ ዝጀመሩ፣ ንሕሙም ኣባል ስድራቤቱ ዝኣሊ ሰብ ፣ ንኣሽቱ ቆልዑት ዘለወን ኣዴታት ካስ እቶም ቆልዑት ዝዓብዩ ግዜ ይወሃበን ዳሕራይ ይቅጽሎኦ ።
ናይ ቋንቋ ጀርመን ትምህርቲ ንኽትምዝገብ ዘድሊ ወረቀት
- ናይ ቋንቋ ትምህርቲ ፍቃድ ወረቀት
- ታሴራ
- ካብ ክፍሊት ነጻ ዝገብረካ መመልከቲ ወረቀት
- ናይ መጉዓዝያ ቲኬት ክኽፈለልካ ዝምላ ሰነድ
- ናይ ገንዘብ ሓገዝ ትወስደሉ ወረቀት SGB II ወይ SGB VII
11 ትምህርትን መዋእለ ሕጻናትን
ቆልዑት ትሕቲ 6 ዓመት
ከም ወለዲ መጠን ደቅኹም ናብ ትምህርትን መዋእለ ሕጻናትን ቀልጢፎም ንኽጅምርልኩም ድሌትኩምዩ
ኮይኑውን ንስኻትኩም ትምህርትን መዋእለህጻናት ደሊኹም ከተመዝግብዎም ከተጀምርዎምን ሕላፍነትኩምዩ። ትሕት 6ዓመት ዘለው ቆልዑት ናብ መዋእለህጻናት ይኸዱ። ዕድሚኦም ክሳዕ 3 ዓመት ዘለው ቆልዑት ፍሉይ መዋእለህጻናት ኣለዎም እዚ ኻኣ ኪደርክሪፐ ( Kinderkrippe) ይበሃል ።
ብዙሓት ትካላት ዝተፈላለየ ኣገልግሎት የበርክታ ንምሳሌ ናይ 4ሰዓት፣ ናይ 6 ሰዓትን ካብዚ ንላኣኦልውን ስለ ዘለወን ንዓኹም ዝሰማማኣኩም ትካል ምረጹ።
ቦታ ንምርካ ብጣዕሚ ኣሸጋርን ነዊሕ ግዜ ስለ ዝወስድ ንስኻቱም ብቅልጡፍ ኣብ ብዙሓት ትካላት ከተመዝግብዎም ኣለኩም። ኣብ ሓደ ሓደ ከተማታት በቲ ማእከላይ ቤትጽሕፈት ባዕሎም ስለዝልእኹለን ኣብ ከተማኹም እንታይ ዓይነት ኣሰራርሓ ኣሎ ሕተቱ።
ንተወሳኺ ሓበሬታ በቶም ማሕበራት ኣማኸርቲ ወይ ናይቲ ከተማኹም ኢንተርነ ገጽ ኣቲኹም ኣንቡቡ።
መብዛሕታኡ ግዜ እቲ ክፍሊት ወለዲዮም ዝኸፍልዎ ሓደ ሓደ ትካላት ናይ ሓደ ዓመት ነጻ ካልኦትውን በበይኑ ዓይነት ክፍሊ ስለዘለወን ከተመዝግቡ ከለኹም ናይ ክፍሊት ሊስታ ሃቡና በሉዎም። ኣንተድኣ ሓገዝ ገንዘብ ካብ ጆብሰንተር ወይ ካብ ሶሲያልኣምት ትወስዱ ኮንኩ ባዕሎም ስለ ዝኸፍልዎ ከተመልክቱ ኣለኩም።
እዚ ክፍሊት እዚ ካብ ዞባ ናብ ዞባ ይፈላለዩ። ገለ ምልኡ ገለ ፍርቁ ይከፍሉ።
ቆሎኡት ልዕሊ 6 ዓመት
ኩሎም ቆላዑት ልዕሊ 6 ዓመት ናብ ቤትትምህርቲ ክኸዱ ናይ ግድንዩ። እዚ ሕጊዚ ድሕሪ 9 ዓመት ንትምህርቲ ምካዶም ይውዳእ። ኣብ ጀርመን ትምህርቲ ዝጅመረሉ ግዜ ኣብ ዩሊ (Juli) ወይ ኣጉስት (August) ዩ።
መባእታዊ ትምህርቲ ንቆልዑት ደቂ ዓመት ካብ ቀዳመይ ክሳዕ ራባኣይ ክፍሊ ይምሃሩ። ናይ ትምህርቲ መደብ ካብ ዞባ ናብ ዞባ ካብ ትምህርቲ ናብ ትምህርቲ ይፈላለ። ናይ መንግስቲ ትምህርትታት ክፍሊት ዘይብሉ ነጻዩ ኮይኑ ግን ንመጻሕፍቲ፣ ንመግቢ፣ ሃቢሮም ምስ ክፍሎም ንዝገብርዎ ምንቅስቃሳት ባዕልኹም ኢኹም ትከፍልዎ። ሓገዝ ካብ ጆብሰንተር ትቅበሉ ኮንኩም ካብቲ ክፍሊት ነጻ ክትኮኑ ከተመልክቱ ኣልኩም። ኣዚ ሓገዝ እዚ ናይ ትምህርቲን ሓገዝ ኣባልነት ተባሂሉ ይጽዋዕ።
ካብ ወጻኢ ንዝመጹ ተማሃሮ ፍሉይ ናይ ቋንቋ መደብን ክፍልታትን ስለ ዘሎ ወለዲ ደቆም ክንደይ ዓመት ንትምህርቲ ከም ዝኸዱን እንታይ ናይ ትምህርቲ ደረጃ ከም ዝበጽሑን ከይ ሓባእኩም ምስትሕብሩ ንሳቶም ኣብቲ ዝበጽህዎ ደረጃ ይምደቡን ኣብቲ ክፍሊውን ካልኣይ ግዜ ክደግም ይፍቀደሎም።
ንትህርቲ ወይ መዋእለህጻናት ምዝገባ ዘድሊ ወረቃቅቲ
- ናይታ ክተማ ተቀማጢ ምኻንካ ሰነድ
- ታሴራ
- ቀንዲ ናይ መመዝገቢ ወረቀት
- ናይ ትውልዲ ምስክር ወረቀት
- ፓጀላ ናይ ትምህርቲ ምስክር ወረቀት
© UNHCR/Gordon Welters
12ናይ ራድዮን ቴለቪዝን ግብሪ
ኣብ ጀርመን ናይ ራዲዮን ቴሌቭዝንን ወርሃዊ ግብሪ ናይ ግድንዩ ዝኽፈል። ካብ ናይ ሰራህተኛታት ወይ ካብ ናይ ማሕበራዊ ቤትጽሕፈት ሓገዝ ትወስዱ እንተኾንኩም ነጻ ኽትገብርዎ ከተመልክቱ ኣለኩም። እቲ ናይ ነጻ ወረቀት ናብቲ ግብሪ ዘኽፍል ትካል ክትልእኹዎ ኣለኩም።
ተወሳኺ ሓበሬታ
https://www.rundfunkbeitrag.de/welcome/index_ger.html
https://www.rundfunkbeitrag.de/welcome/arabisch/index_ger.html
13 ውሕስነት ወይ ኢንሹራንስ
ኣብ ጀርመን ብዙሕ ዓይነት ውህስነትዩ ዘሎ ንምሳሌ ናይ ገዛ፣ ናይ መኪና፣ ናይ ስኒ፣ ናይ ጉዕዞ ወዘተ
ኣቲ ኣገዳሲግን ናይ ተሓታቲ ውህስናዩ ኣዚ ውህስናዚ ንምሳሌ ወድኩም ወይንስኹም ብዘይ ፍላጥ ንትሰብርዎ ንብረት ወድኹም ናይ መሃዙትኩን ንብረት ምስ ዝሰብር ክጠቅመኩም ይክእል። ነቲ ዝተሰብረ ነገር ኸመይን ኣበይን ተንቲንኩም ብጽሑፍ ናብቲ ናይ ውሕስነት ትካል ምስ ልኣክሞ ንሱ መርሚሩ ነቲ ክፍሊት ይኸፍለልኩም።
ተወሳኺ ሓቤረታ
http://assets.vzbv.de/assets/videos/Haftpflichtversicherung_ara_UT.mp4
14 ውዕል
ናይ ኤለክትሪክ፣ ሞባይል፣ ኢንተርነት ምስ ቴሌፎን፣ አለትሮኒክ ኣቑሑት ወዘተ ክትገዛኡን ክትጥቀሙን ከለኹም ውዕል ክትፍርሙ ኢኩም። ኮይኑ ግን ቅድሚ ምፍራምኩም ኣብቲ ውዕል ኣንታይ ሕግታትን ናይቲ ውዕል ንውሓት ግዜን ንመጻኢ ገለ ነገር እንተተጋኒፉ ኣንታይ ሳዕቤን ኣለዎ ኣጸቢቅኩም ኣንቢብኩም ተረዲእኩ ፈርሙ።
ንምሳሌ ሓደ ናይ ሞባይል ውዕል ን2 ዓመት ንወርሒ 30 € ትፍርሙ እቲ 30 € ኣብ ወርሒ ክትከፍልዎ ንተዘይከኣልኩም ናይ 2 ዓመት ዕዳ ኣለኩም። ዕዳኹም ናይ ኣከፋፍላን ወይ ካልእ ፍታሕ ምስቲ ትካል ናይ ግድን ክትሰማምዑ ኣለኩም።
ምስ ኣዝማድኩምን ፈተውትኹም ንክትራከቡ ሲም-ካርድ ( SIM- Karte) ከድልየኩምዩ ። ብውዕል ዝግዛእ ሲም ካርድ ኣብ ዕዳ ከየእትወኩም ውሱን ገንዘብ መሊእካ እትጥቀመሎም ሲም ካርድ ስለዘሎ ገዚእኩም ክትጥቀሙ ትኽእሉ።
ተወሳኺ ሓበሬታ
http://assets.vzbv.de/assets/videos/Handyvertrag_ara_UT.mp4
ካብ 01.07.2017 ዝወጸ ሕጊ ሲም ካርድ ንክትጥቀሙሉ ናይ ግድን ክምዝገብን ክኽፈትን ኣለዎ ንከተመዝግብዎ ናይ ግድን ታሴራ ከድልየኩምዩ። ኣብቲ ዝገዛእኩሙሉ ዱካን ወይ ቪዲዮ ወይ ብፖስታ ሲም ካርድኹም ከተመዝግቡ ትኽእሉ። ገለ ገለ ትካላት ሓደ ሓደ ናይ መንነት ወረቀት ኣይቅበሎንየን ።
ንምርግጋጽ ሕተቱ። እቲ ናይ ተጠቀምቲ ማህበር ኒደርሳክሰን ን23 ትካላት ብዛዕባ ምዝገባ ኣካይዳ ሃቲቱሎ።
15 ገዛ ምድላይን፣ ምሓዝን፣ ምቅያርን
ኣበይ ኣየ ገዛ ክደሊ ዝፍቀደለይ?
ብሰብኣዊ ርሕራሄ ወይ ብናይ ዩኤን መድብ ዝመጻእኩምን ካብ ፍሪዳንድ በቲ ዘሎ ናይ መወዝኢ ቁጽሪ ናብ ዞባኹምን ከተማኹምን ክትከዱ ተመዲቡዩ። ምንምኳ ኣዚ መደብ ጥቃ ኣዝማድኩም ንትኽትቅመጡዩ መድቡ ኮይኑ ግን እተን ዞባታትን ከተማታትን ተወሰነ ቁጽሪ ስለ ዝቅበላ ክሉ ግዜ ጥቃ ኣዝማድኩም ኣይትኽእሉን ኢኹም።
እቲ ዝወሃበኩም ገዛን ኣበይ ከም ትቅመጡን ኣቲ ምምሕዳር ናይታ ከተማዩ ወሳኒ። መብዛሕትኡ ኣብ ናይ ሓባር ገዛ ሃይም ዝበሃል ዩ ትምደቡ። ኣዚ ስለዝኾነ ከኣ ናትኩም ናይ በይንኹም ገዛ ንኽህልወኩም ትምነዩ።
ንስኻትኩምውን ገዛ ደሊኹም ናትኩም ገዛ ክትሕዙ ፍቁድ እዩ። ካብቲ ዝተመደብኩሞ ዞባን ከተማን ክትቅይሩ ኣንተድኣ ደሊኩም ክትጥንቀቅሉ ዘለኩም ነገራት ኣሎ። ኣብ ነፍሲ ወከፍ ዞባን ምምሕዳርን ናቱ ሕግን ስርዓትን ስለ ዘለዎ ክትቅይሩ እንተድኣ ደሊኹም ኣብቲ ናይ ወጻእተኛታት ቤትጽህፈት ከድኩም ከተማልእዎ ዘለኩም ነገራትን ሓበሬታን ርኽቡ።
ዋጋ ናይ ገዛ ኽራይ ክስዕ ክንደዩ ዝፍቀድ
ገና ሓገዝ ገንዘብ ተቀበልቲ እንተኾንኩም እቲ ብዓልመዝኹም ክትነግርዎን ከፍቅደልኩምን ኣለዎ።
ግፍሒ ናይቲ ገዛ ብቁጽሪ ናይቲ ስድራ ይውሰን። ክራይ ገዛ ካብ ዞባ ናብ ዞባ ስለ ዝፈላለ ቅድሚ ውዕል ናይቲ ገዛ ምፍራምኩም ነቲ ብዓልመዝኹም ግፍሓቱን ክራዩን ክንደይ ምኻኑ ኣምልኪትኩም ንሱ ምስ ዘፍቅደልኩም ጥራህዩ ውዕል ናይቲ ገዛ ክትፍርሙ ዘለኩም።
ተውሳኺ ሕበሬታ
ኣንተድኣ ተፈቂድልኩም ክራይ ገዛ ብቀጥታ ዋና ገዛ ክሰዱሉ ወይ ከኣ ካብ ሕሳብ ናይ ባንክኹም ንኽኽፈል ተሰማምዑሉ። ኣይትረስዑዎ ናይ ኤለክትሪክ ካብቲ ዝወሃበኩም ሃገዝ ገንሀብዩ ዝኽፈል።
ኣብቲ ናይ መጀመርያ ገዛ ትሕዝሉ ግዜእቲ ገዛ ዝተማላኤ ኣቅሑት ናይ ገዛ ኣንተዘይብሉ ዘድልየኩም ኣቅሑት ብዝርዝር ጽሒፍኩም ነቲ ናየራሕተኛታት ቤትጽሕፈት ኣመልክቱ። ሓገዝ ንኽትረኽቡ እተተፈቂድልኩም
ጥረ ገንዘብ ወይ ከኣ ኩፖን ክትወሃቡ ኢኹም።
ገዛ ከመይ ጌረየ ዝረክብ
ገዛ ምድላይ ብዙሕ ናትኩም ንጥፈታትን ትዕግስትን ክሓተኩምዩ። ቁጽሪ ዝካረ ገዛውቲ ውሑድ ስለዝኮነ ንስኻትኩምን ከማኹም ዝደልዩ ሰባትን ቁጽሮም ብዙሓ ስለዝኾኑ ነቲ ንዓኹም ዝበቅዕ ገዛ ንኽትረክቡ ነዊሕ ግዜ ክወስደልኩምዩ።
ዋናታት ገዛውቲ ነጻ ገዛ ምስ ዝህልዎም ኣብ ጋዘጣ ወይ ኣብ ኢንተርነት የውጽእዎ
ንምሳሌ
https://www.immobilienscout24.de/
https://www.ebay-kleinanzeigen.de/s-wohnung-mieten/c203
ከምኡውን ገዛ ዘካርዩ ትካላት ስለዘለው ከድኩም ኣብተን ትካላት ተመዝገቡ ንሱውን ገዛ ተኺቡ ኣሎ ኢሉ ብፖስታ ክሕብረኩምዩ። ኣብዚውን ብዙሓት ዝተመዝገቡን ተጸበይትን ስለ ዘለው ግዜ ክወስደልኩዩ።
ነቲ ገዛ ንምርኣይ ምስቲ ትካል ቆጸራ ግበሩ ምሳኩም ታሴራኹምን እቲ ናይ ሓገዝ ገንዘብ ኣትወስድሉ መረጋግጺ ተማልእዎ።
ተወሳኺ ሓቤረታ
ብኸመይ መንገዲ ናብ ካልእ ዞባን ከተማን ክቅይር ይኽእል
ኣብቲ ዝተመደብኩሞ ዞባ ኮነ ከተማ ደስ ዘይበለኩም እንተኾይኑ ደስ ዘይመሊኹም ብቁዕ ምኽንያት ኣንተለኩም ናብቲ ናይ ወጻእተኛታት ቤትጽሕፈት ከድኩም እቲ ናይ መቀመጢ ሕጊ ክልዓለልኩምን
ክትቅይሩ ከፍቅደልኩም ከተመልክቱ ኣለኩም። ንክትቅዩሩውን እተን ምምህዳር ዞታት ነንሕድሕደን ክሰማምዓ ኣለወን።
ካብቲ መቀየሪ ክከውን ዝኽእል ምኽንያታት
ስራሕ ብውሑዱ 20 ሰዓት ኣብ ሰሙን፣ ዩኒቨርስቲ፣ ናይሞያ ትምህርቲ፣ ናይ ሕክምና ሽግራትንዮም።


text:
ኢጣልያ መራኽብ ኩናት ናብ ገማግም ባሕሪ ሊብያ ከምትልእኽ ኣፍሊጣ። እዚ ውሳነ'ዚ: ዘይሕጋዊያን አስገርቲ ሰባት ብኣሽሓት ዝቑጸሩ ስደተኛታት ናብ ኢጣልያ ንምእታው ንዘካይድዎ ዘይሕጋዊ ምስግጋር ሰባት ንምግታእ ምዃኑ'ዩ ተሓቢሩ። ብመሰረት እዚ: መራኽብ ኲናት ኢጣልያ ኣብ ጎድኒ ሓይሊ ባሕሪ ሊብያ ብምዃን ደገፍ ክህባ እየን።
መብዛሕትኦም በዚ ሓደገኛን አሰቃቂን ጉዕዞ ማእከላይ ባሕሪ ብምቁራጽ ጥልያን ዝአትው ስደተኛታት ካብ ሃገራት ኣፍሪቃ፡ ደቡብ ኤስያን ማእከላይ ምብራቕ ምዃኖም ይፍለጥ።
ቀዳማይ ሚንስትር ኢጣልያ ፓውሎ ጀነቲሎ ብዛዕባ እዚ ውሳነ መንግስቲ ጥልያን ከምዚ ይብሉ።
“ሰበ ስልጣን ሊብያ ዘቕረብዎ ሕቶ ምትሕብባርን ምትሕግጋዝን መሰረት ሓገዝ ንሓለዋ ባሕሪ እታ ሃገር ንምሃብ'ዩ፡ እዚ ድማ ኣብቲ ኩነታት ለውጢ ከምጽእ ኢልና ንኣምን ኢና።”
ኣቐዲሞም ወታሃደራዊ መራኽብ ሕብረት ኣውሮጳ ነቲ ሓደገኛ ጉዕዞ ማእከላይ ባሕሪ ኣብ ምፍጻም ሓደጋ ዘጋጠሞም ሰባት ንምድሓን ናይ ህይወት ኣድሕን ስርሒት ከካይዱ ምጽንሖም ይፍለጥ።
እዚ ከምዚ ኢሉ ኸሎ ኮሚሽን ሕብረት ኣውሮጳ ኢጣልያ ኣብ ተኻይዶ ቃልሲ አንጻር ዋሕዚ ስደተኛታትን ማእከላይ ባሕሪ ዝውዕል 116 ሚልዮን ዶላር ናይ ገንዘብ ሓገዝ ንምሃብ ውዕል ምእታው ተገሊጹ’ሎ።


text:
HIV/AIDS ኣብ 1981 ኣ/ፈ ኣብ ዓለም ካብ ዝኽሰት ከቢድ ጉድኣት ከምዘብፅሐን ኣብ 2011 ኣ/ፈ ብዝተኻየደ መፅናዕቲ ድማ ልዕሊ 25 ሚሊዮን ሰባት በቲ ሕማም ከምዝሞቱ ዶ/ር ዳውድ ሰይድ ኣብ ዩኒቨርስቲ ኢስት ካሮላይና ዝርከብ ኽፍሊ ሕክምና ፕሮፌሰር ተመሓላለፍቲ ሕማማትን ሓላፊ ስልጠናን ገሊፆም።17.3 ሚሊዮን ዝግመቱ ህፃውንቲ ሓደ ካብ ወለዶም ወይ ክልቲኦም ወለዶም ዝስኣኑ ከምኡ’ውን ኣብዚ እዋን እዚ ክሳብ 34 ሚሊዮን ዝግመቱ ሰባት ምስቲ ቫይረስ ይነብሩ ከምዘለው ነቲ መፅናዕቲ ብምጥቓስ ሓቢሮም።
ኣብ ሁስተን ቴክሳስ ስፔሻሊስት ተመሓላለፍቲ ሕማማት ዝኾኑ ዶ/ር ሰለሞን ገብረድንግል ብውገኖም እቲ ሕማም ብበዝሒ ዝርኣየሉ ከባቢ ኣብ ትሕቲ ስሃራ ኣፍሪካ ከምዝኾነን ካብቶም 34 ሚሊዮን ምስቲ ቫይረስ ዝነብሩ ሰባት 66 ሚእታዊ ወይድማ 22 ሚሊዮን ሰባት ኣብዚ ዞባ እዚ ከምዝርከቡን ሓቢሮም።ንዝርዝሩ የድምፁ


text:
Älmhult
ናይ መጠረሽታ ዝተሓደሰሉ፡ 21 12 2020
ናይ አልምሁልት እንቋዕ ብደሓን መጻእኩም! ኣብ አልምሁልት ኮምዩን ካብ እተፈላለያ ልዕሊ 50 ሃገራት ዝመጹ ሰባት ይቕመጡን ይሰርሑን። ስለዚ እተፈላለየ ባህልታት ዘለዎ ኣህጉራዊ ሃዋህው ኣሎና።
ሓበሬታ ብዛዕባ ምምሕዳር ከተማ
ብዝሒ-ህዝቢ17,644
ስፍሓት መሬት978 ኪሜ²
ርሕቐት ካብ ዓበይቲ ከተማታት
- Växjö 62 ኪሜ
- Kristianstad 67 ኪሜ
- Helsingborg 120 ኪሜ
ኣብዚ ናብ ኩሉ ቀረባ እዩ፤ ናብ ስራሕ፡ ቤትትምህርቲ፡ መዘናግዒታት፡ ግሩም ተፈጥሮ፡ ዕዳጋታት፡ ዓበይቲ ከተማታትን ዓበትይቲ ድኳናትን።
መንበሪ-ገዛ
ኣብ ኣልምሁልት እቶም ተቐማጦ ኣብ ደስ ዘብልን ጥዕና ዝመልኦን ውሑስን ኣከባቢ ኪቕመጡን ኪነብሩን ኢና እንደሊ። ንኣኻ፡ መንበሪቤት እትደሊ ዘሎኻ፡ ኣብ አልምሁልት ብዙሕ ኣማራጺታት ኣሎካ - ኣብ አልምሁልት መንበሪ ኣባይትን ኣከባቢኡን ብዙሕ ዝዓይነቱ እዩ። ጥቓ ባሕሪ ወይ ዱር ምስ እትደሊ ኣብ ቀረባ ኣሎካ። ኣብ ውሽጢ ከተማ ምስ እትደሊ፡ ብደሓን ዋጋ ክትረክብ ትኽእል። ኣብ አልምሁልት ንኽትመርጽ ዕድል ኣሎካ!
መንበሪ ቤት ምክራይን ምዕዳግን
ኣብ አልምሁልት ኣብቲ ከባቢ ኮምዩን ገዛ ዘካርያ ትካላትን ኣካረይትን ኣለዉ። ካብኦም እቲ 1300 መንበሪ ኣባይትን ናይ ድኳናት ገዛውትን ዘለዎ ናይቲ ኮምዩን Älmhultsbostäder AB ትካል ክራይ ኣባይቲ እዩ። መብዛሕትኦም ኣካረይቲ ናይ ሪጋ ወይ ተራ ኣገባብ ከም ዚኽተሉ ኣይተረስዕ።
ገዛ ክትዕድግ ምስ እትደሊ ግን ደላሎ ኣለዉ።
ሓድሽ መንበሪ ቤት ንምስራሕ
ሓድሽ መንበሪ ቤት ንምስራሕ ትደሊዶ? እቲ ኮምዩን ንቤት መስርሒ ዝኸውንን ንፋብሪካ ዝኸውንን ጥርሑ መሬት ይሸይጥ እዩ። ንገዛ መስርሒ ዝኸውን መሬት ክትዕድግ ምስ እትደሊ ሪጋኻ ወይ ተራኻ ሓዝ።
ብዛዕባ መንበሪ ኣብዚ ኮሙን ብዝያዳ ኣንብብ
ካልእ ቋንቋታት ዝዛረቡ ተቐማጦ መን ኣለዉ ኣብቲ ቦታ
ኣብ አልምሁልት ኮምዩን ካብ እተፈላለያ ሃገራት ዝመጹ ሰባት ይቕመጡን ይሰርሑን። ስለዚ እቶም ተቐማጦ ብዙሕ እተፈላለየ ቋንቋታት እዮም ዚዛረቡ። ብዘይካ ሽወደንን እንግሊዝን፡ ዓረብን ሶማልን ትግርኛን ይዝረብ። ገለ ከኣ ሩስያን ኩርማንጂን ሂንዲን ይዛረቡ።
ማሕበራትን ምትእኻባትን
ናይ ኣልምሁልት ባህላዊ ህይወት ብብዝሕን ተሳትፎን ደስታን ዝመልአ እዩ። ኣብዚ እቲ ሰብ ኣብቲ ባህሊ ኪሳተፍን ክፋል ናይቲ ባህላዊ ህይወት ኪኸውንን ይኽእል።
ኣብ አልምሁልት ኮምዩን፡ ሰፊሕ ባህላዊ ህይወትን ንጡፍ ናይ ዕረፍቲ ግዜን ነቲ ተቐማጥን በጻሕን እተማለአን ጥዕና ዝመልኦ ህይወትን ይህቦ። ኣብቲ ኮምዩን 200 ማሕበራትን 140 ህንጻታትን ዘለዎ ብዙሕ ዝንጥፈታቱ ማሕበራዊ ህይወት ኣሎ። ኣብዚ፡ ካብ ናይ ዝንባሌን ስፖርትን ክሳዕ ናይ ሃይማኖት ማሕበራት ኣለዋ። ብዛዕባአን ኣብቲ ደብተር ማሕበራት ረአ።
ኣብቲ ከባቢ ብቐረባ እንታይ ይርከብ
ኣገልግሎት
ኣብ ከባቢ ኣልምሁልት ኩሉቲ ዘድልየካ ኣሎ። ኣብኡ ቤትጽሕፈት ዕዮ፡ ቤትጽሕፈት ጥሮታ፡ ቤትጽሕፈት መድህንን ቀረጽ ኣብ ጎትሃርድስጋታ ኣብ ሓደ ቦታ ይርከባ። ኣብ ከባብን ውሽጥን ከተማ ኣልምሁልት ብዙሓት ባንክታት ኣለዋ።
ምምሕዳር ማሕበራዊ ኣገልግሎት/መቐበል ስደተኛታት እውን ኣብ ጎትሃርድስ ጋታ እዩ ዘሎ። ንሶም ከም ኣብ ሽወደን ሓድሽ መጠን ኣብ መጀመርታ ነቲ ትደልዮ ልክዕ ሓገዝ ንኽትረክብ ክሕግዙኻ ይኽእሉ እዮም።
ንግዲ
ኣብ ኣልምሁልት እተፈላለየ ድኳናት ኣሎ - ፋርማሲ፡ ድኳን ክዳውንቲ፡ ግሮሰሪ፡ ናይ ኤለክትሮኒክን ስፖርትን ኣቕሑ።
ኣቕሑ ገዛ ክትዕድግ ምስ እትደሊ ኢከያ- ዓቢ መኽዘን ኣብቲ ናይ ንግዲ ከባቢ- ኣሎ። ናይ ሰከንድሃንድ ኣቕሑ ክትዕድግ ምስ እትደሊ ድማ ንኣብነት ኮምፓኒየትስ ሰከንድሃንድ፡ ፒንግስትሺርካን ሰከንድሃንድን ቀዪሕ መስቀል ሰከንድሃንድን ኣሎካ።
ቤትንባብ
ኣብ ኣልምሁልት ቤትንባብ ከም መራኸቢ ቦታ እዩ። ናይ አልምሁልት ቤትንባብ ኣብቲ ኩሉቲ ኮምዩን ነኣሽቱ ጨንፈራት ኣለዎ። እቲ ቤትንባብ ብእተፈላለየ ቋንቋታት መጻሕፍቲ ኣለዎ። ስነጽሑፍን ጋዜጣን ንኹሉ ዕድመን ንምህሮን ዚጠቅም ተመክሮታትን ዘለዎ መጻሕፍቲ ኣሎ። ኣብቲ ናይቲ ቤትንባብ ናይ ባዕሉ ወብሳይት ንተወሳኺ ሓበሬታ ኣንብብ ወይ ከኣ ነቲ ላይብረርያን ሕተቶ።
ኣብቲ ከባቢ ብቐረባ እንታይ ይርከብ
ኣገልጎት ክንክን ወይ ሕብሐባ ቆልዑ
ኣብ ከባቢ ኣልምሁልት 18 ኮሙናዊ ኣብያተትምህርቲ ህጻናትን ብዙሓት መውዓሊ ስድራቤትን ኣለዋ። ናይቲ ቤትትምህርቲ ህጻናት ንጥፈታት ነቶም 1-6 ዝዕድመኦም ይምልከት፡ ከም ቤትትምህርቲ ህጻናት፡ መውዓሊ ስድራቤትን ክፉት ቤትትምህርቲ ህጻናትን ድማ የገልግል። ውላድካ ኣብቲ ቤትትምህርቲ ኪእለ እንተ ደሊኻ ወይ ዝያዳ ሓበሬታ እንተ ደሊኻ ነቲ ናይ አልምሁልት ኮምዩን ናይ ስልጠና ምምሕዳር ተወከሶ።
እቲ ኮተን ዚብሃል ክፉት ቤትትምህርቲ ህጻናት ዘይክፈሎን ነቶም ወለድን ነቶም ካብ 0-6 ዝዕድመኦም ህጻናትን እዩ። ኣብኡ ካልኦት ወለዲ ናይ ምርካብ ዕድል ኣሎ፡ እቶም ህጻናት ድማ ኣብኡ ኪጻወቱን ኪስእሉን ኪዝምሩን ይኽእሉ እዮም።
መባእታ ኣብያተ ትምህርትን ካልኣይ ደረጃ ኣብያተ ትምህርትን
ኣብ ኣልምሁልት ንትምህርቲ ብዙሕ ጻዕሪ እዩ ዚግበረሉ - ከምኡውን ንቁጠባዊ ህይወት። ራእይና እቲ ቤትትምህርቲ ናይ ሃገር ሽወደን ዝበለጸ ንምግባር እዩ።
ኣብዚ፡ መባእታን ካልኣይ ደረጃን ኣብያተትምህርቲ ኣሎ።
መባእታ ቤትትምህርቲ
ኣብቲ ኮምዩን 11 መባእታ ኣብያተትምህርቲ ኣለዋ። እተን ትሽዓተ ናይ ኮምዩን እየን፡ እተን ክልተ ድማ ብሕታውያን እየን። ሓንቲ ካብተን ኮሙናውያን መባእታ ኣብያተትምህርቲ፡ ካብ ቤትትምህርቲ ህጻናት ክሳዕ ትምህርታዊ ዓመት ትሽዓተ ዘለዋ ኣህጉራዊት ቤትትምህርቲ እያ። ንሳ ናይ 12 መሕለፊ ሰርቲፊከት ዘለዋ ኣብ ትምህርቲ እንግሊዝ ቋንቋ እተዘውትር እያ። ኣብቲ ናይቲ ኮምዩን ወብሳይት ብዛዕባ እተፈላለያ መባእታ ኣብያተትምህርቲ ተወሳኺ ሓበሬታ ኣሎ።
ካልኣይ ደረጃ ቤትትምህርቲ
ኣብ ማእከል ኤልምሁልት እቶም ትሕዝቶ ናይ ዝተፈላለዩ ኣንፈት ትምህርትን ኣህጉራዊ ናይ ባቸለር ዲግርን ብዙሕ ሃገራውያን መደባት ትምህርትታት ዘለዎም ኮሙናላዊ ካልኣይ ደረጃ ቤት ትምህርቲን ሃጋኔስስኩላን ፍሉይ ካልኣይ ደረጃ ቤት ትምህርቲን ኣሎዉ።
ዕድላት ትምህርቲ
ሃጋኔስስኩላን ብጀካ ናይ ካልኣይ ደረጃ ትምህርቲ፡ ሓደ ናይ ኣባጽሕ ቤት ትምህርቲ፡ ፍሉይ ናይ ኣባጽሕ ቤት ትምህርቲን (Särvux) ትምህርቲ ሽወደንኛ ንወጻእተኛታት(SFI) ዝሓዘ ማእከል ትምህርቲ (Lärcenter) ይሓቁፍ። ኤሴፍኢ ንዓኻ ኣብ ሽወደን ሓድሽ ዝኾንካ፡ ናይ ብናጻ ትምህርቲ ሽወደንኛ ዕድል ይህበካ። እቲ ማእከል ትምህርቲ፡ ናይ ቤት ምግብን ምግብን ከምኡ'ውን ናይ ክንክንን ሓልዮትን ሞያዊ ትምህርትታት እውን ዕድል ይህብ እዩ።
ከምኡ'ውን ብመንገዲ እቲ ኣብ ከባቢ ዝርከብ ቤት ጽሕፈት መራኸብቲ ስራሕ ናይ ትምህርቲ ዕድላት ክህሉ ይኽእል እዩ።
ኣገልጎት ጥዕና
ኣብ ማእከል ኣልምሁልት ክልተ ማእከላት ጥዕና ኣለዋ፤ Helsa ከምኡውን Achima Care Älmhults vårdcentral. ኣብኡ ክልተ ናይ ስኒ ሕክምና ክሊኒካት ኣለዋ፤ Tandhälsan ከምኡውን Tandvårdshuset። ኣበየናይ ማእከል ጥዕና ወይ ሕክምና ስኒ ክትከይድ ከም እትደሊ ባዕልኻ ክትውስን ትኽእል።
ኣብ ኣልምሁልት ማእከል ስድራቤት ኣሎ። ኣብኡ መወልዳንን ናይ መንእሰያትን ህጻናትን ክሊኒካት ኣሎ።
ዝቐረበ ሆስፒታል/ሓፈሻዊ ሆስፒታል ምስ ህጹጽ ረድኤት ኣብ ዩንግቢ ወይ ቨክስሾ ኣሎ።
ብዛዕባ ሕማምን ክንክንን ምኽሪ ወይ ሓበሬታ ምስ እትደሊ ኣብ 1177 vårdguidens hemsida ተወከስ።
ናይ ቋንቋ ድግፍ-ተርጓሚ ምርካብ
ምስ ናይ ኣልምሁልት ኮምዩን ወይ ካልኦት ትካላት ክትራኸብ ከሎኻ ናይ ትርጉም ኣገልግሎት ምስ እትደሊ ኣቐዲምካ ክትሓትት ይግባእ። ነቶም ትካላት ተርጓማይ ኪቕርቡልካ ንገሮም።
ናብ ኤልምሁልት ኮሙን ኣብ ትበጽሓሉ እዋን ናይ ኣስተርጓሚ ሓገዝ ንምርካብ ምስ ምምሕዳር ማሕበራዊ ኣገልግሎት ርክብ ግበር።
ኣገልግሎት መጎዓዝያ
ነቶም ኣብቲ ኮምዩን ዝጎዓዙ ናብ ኣልምሁልት ምብጻሕ ቀሊል እዩ። ብኣንጻሩ ከኣ ተቐማጦ ኣልምሁልት ብቐሊሉ ናብ ዓለም ኪገይሹ ይኽእሉ። ካብን ናብን ኣልምሁልት ባቡር፡ ማኪና ወይ ኣውቶቡስ ክትወስድ ትኽእል።
ኣልምሁልት ኣብቲ መገዲ ባቡር እያ ዘላ፡ ኣብ መዓልቲ ድማ 75 ግዜ ባቡራት ይመጻኣ። ከምዚ ብምዃኑ ድማ ንብዙሓት ኣብቲ ከባቢ ዚሰርሑ ሰባት በጺሖም ከም ዚምለሱ ይገብሮም። ብባቡር ብቐሊሉ ናብ ዮተቦሪን ስቶክሆልምን ኪኽየድ ይከኣል። ኮፐንሃገንን ናይ ካስትሩፕ መዓርፎ ነፈርትን ብባቡር መገዲ ክልተ ሰዓት እዩ። ብድሕሪኡ ናብ ዓለምካ ክትገይሽ ይከኣል። እቲ ብነፋሪት ዚገይሽ ሰብ ንናይ ቨክስሾ ሳምላንድ አይርፖርት ኪጥቀም ይኽእል። ንሱ ካብ ኣልምሁልት መገዲ ሓደ ሰዓት እዩ።
ኣብ ኣልምሁልት ብዙሕን ግሩምን ናይ ብሽግለታ መገድታትን ግሩም ዝኾነ ናይ ኣውቶቡስ መስመራትን ኣሎ። ኣብቲ ውሽጢ ከተማ ኣብ ሰሰዓት ካብን ናብን ሰንትሩም ወይ ዕዳጋ ዘመላልሳ ኣውቶቡሳት ኣለዋ። ነቲ ማኪና ዘዘውትር ድማ ግሩም ናይ መገድታት መስመራት ኣሎ።
ስራሕን ትካላት ናይ ምምስራት ተኽእሎታትን
ኣብ ኤልምሁልት ብዙሓት ኣብ ስራሕ ዘለዋ ትካላት ኣለዋ። ኣብቲ ሰፈር ካብ ዘለዋ ብምሉኣን 14 ኩባንያታት ኢከአ (IKEA) ትዕብልለን እያ። ብጀካ ኢከአ (IKEA) ኣብ ዝተፈላለየ ጨንፈር ዝተዋፈራ ብዙሓት ዕዉታት ትካላት ኣለዋ። ንሕና ነተን ኣብዚ ኮሙን ዘለዋ ትካላት ክምዕብላ ንኽኽእላን ሓደስቲ ድማ ኪኽፈታን ኢና ንጽዕር።
ናይ ስራሕ ዕድላት
ኣብቲ ኮምዩን እተፈላለየ ዓይነት ናይ ስራሕ ዕድላት ኣሎ። ኣብኡ ነኣሽቱን ማእከሎትን ዋኒናትን ፋብሪካታትን ድኳናትን ናይ ቱሪዝም ንጥፈታትን ኣሎ። ኣብ ኣልምሁልት ናይ ኢከያ ትካላት ኣለዋ፡ ከም ንኣብነት ካታሎግ ዝሰርሓ፡ ማእከላዊ መኽዘንን ምዕባለ ምህርትን። ኣብቲ ኮምዩን ብድምር 500 ምዝጉባት ዋኒናትን 1500 ሰብ ዋኒንን ኣለዉ።
ኣልምሁልት ኮምዩን ናይቲ ኮምዩን ዓቢ ስራሕ ወሃቢ እዩ። ንሕና ኣብ ቀጻሊ ምዕባለ ኢና ዘሎና፡ ኣብ ፍልልያት ድማ ረብሓ ንርእይ፡ ፍልልያት ነኽብር ንማዕርነት ድማ ነጢፍና ንሰርሕ። ኣባና ግሩምን ዚምዕብልን ስራሕ ከምኡውን ግሩም ናይ ስራሕ ሃዋህው ይህልወካ።
ናይ ውልቂ ዋኒን ንምጅማር
ናይ ውልቅኻ ዋኒን ክትጅምር ትደሊዶ? ኣብ ኣልምሁልት ሕልምኻ ኪገሃድ ይኽእል ይኸውን። ናትካ ዋኒን ክትጅምር ምስ እትደሊን NyföretagarCentrum i Älmhult ተወከስ።ንሱ ዘይክፈሎን ብሕታውን ምኽሪ ይህበካ።


text:
Radio Erena: 17 December 2021
ድሮን፣ ኢትዮጵያ ኣብ እትርከበን ሓያሎ ሃገራት ንኵናትን ህልቂትን ዝውዕል ካብ ዘሎ ዘመናዊ ቴክኖሎጂ’ዩ።
እዚ ኣብ መሬት ካብ ዝተደኮነ መደበር፣ ብመላጉም እናተኣዘዘ ብቴክኒሻናት ናብ ዝደለኻዮ እተንቀሳቕሶ ሰብ ኣልቦ በራሪ፣ ሓያሎ ሃገራት ንኵናት ደኣ ይጠቀማሉ’ምበር፣ ንልምዓትን ስሉጥ ኣገልግሎታት ሕክምናን ዘውዓሎ ሃገራት’ውን ብዙሓት’የን።
ነዚ ቴክኖሎጂ ናብ ከምዚ ዝኣመሰለ ረብሓታት ካብ ዘውዓልኦ ሃገራት ኣፍሪቃ፣ ርዋንዳን ጋናን ብኣብነት ይጥቀሳ።
እዘን ሃገራት፣ ንድሮን፣ መጓዓዝያ ክኣትዎ ናብ ዘይክእል ርሑቕ ገጠራት፣ መድሃኒት ንምብጽጻሕ ይጥቀማሉ ምህላወን ይግለጽ።
ብፍላይ ከም ናይ ኤችኣይቪ ኤይድስ ዝመኣሰለ፣ ብስሩዕ ክውሰድ ዘለዎ መድሃኒታት ንዘድልዮም ሰባት፣ ኣብ ግዜኡ ንምብጻሕ፣ ድሮን እቲ ዝሓሸ ኣማራጺ ኮይኑወን ኣሎ።
ኡጋንዳ ኣሰር እዘን ሃገራት ብምስዓብ፣ ንድሮን ንተመሳሳሊ መዓላ ክትግልገለሉ ፈተና ኣብ ምክያድ ትርከብ።
ብምትሕብባር ጀንሰን ኤንድ ጀንሰን ዝተባህለ ኩባንያ መፍረ መድሃኒት ኣብ ዝካየድ ዘሎ ፈተነ፣ ኣብ ቀላይ ቪክትዮርያ፣ ዞባ ካላንጋላ ተነጺለን ናብ ዝርከባ ቁሸታት ዝዓለመ’ዩ።
84 ንኣሽቱ ቁሸታት ዝርከቦ ካላንጋላ፣ ሓደ ካብቲ ብዝሒ ምስ ኤችኣይቪ ኤይድስ ዝነብሩ ሰባት ዘለዎ ዞባ ኡጋንዳ እኳ እንተኾነ፣ መንግስቲ መድሃኒት ንዘድልዮም ሰባት ብእዋኑ ንምብጻሕ ክጽገም ምጽንሑ ይግለጽ።
ናብተን ቁሸታት፣ ብጀላቡ መድሃኒታት ንምብጻሕ ክካየድ ዝጸንሐ ፈተነታት፣ ኣብ ርእሲ’ቲ ንነዳዲን ካልእን ዝግብር ብዙሕ ወጻኢታት፣ ብሰንኪ ኩነታት ኣየርን ‘ውን ተደጋጋሚ ዕንቅፋታት ከምዘጋጥሞ ሓለፍቲ ትካላት ምርምር ጥዕና እታ ሃገር ይገልጹ።
ድሮን፣ 15 ሜትሮ ኣብ ሰኮንድ እናተሓንበበ፣ ኩነታት ኣየር ከይዓንቀፎ፣ መድሃኒታት ኣብ ግዜኡ ናብቲ ዝድለ ቁሸታት ከብጽሕ ትጽቢት ከምዝግበረሉ፣ ዳይረክተር ኣካዳሚ ምህዞ ንጥዕና፣ ሮዛሊንን ፓርከስ ራታንሺ ንሮይተርስ ገሊጻ።
ብድሮን መድሃኒታት ንምብጻሕ ዝካየድ ዘሎ ፈተነ ክዕወት እንተኽኢሉ፣ መንግስቲ ኡጋንዳ ብዝያዳ ክደፍኣሉ ‘ዩ።
==========================


text:
በስመኣብ ወወልድ ወመንፈስ ቅዱስ ኣሓዱ ኣምላክ ኣሜን!
ጾመ ነቢያት
ሎሚ ንጅመሮ ዘሎና ጾም፡ ጾመ ነቢያት ይብሃል። እዚ ጾም ድማ ነቢያት ኣቦታት፡ እግዚአብሔር ካብ ኣዳም ኣትሒዙ በብእዋኑ ብዙሕ ሳዕን ብብዙሕ ነገርን ንዝገለጸሎም ትንቢትን ዝመሰለሎም ምሳሌን እናተዛረቡ፡ ንዝሃቦም ተስፋ እናጽንዑ ዝጾምዎ ጾም እዩ። ንሕና ከኣ ኣብነቶም ወሲድና ካብ ሎሚ ኣትሒዝና፡ ክሳዕ ንዘመናት ዝተጸበይዎ ትንቢቶምን ትምኒቶምን ዝተፈጸመሉ ዕለተ ልደት ጐይታ ክንጾሞ ንርከብ ኣሎና። ነቢያት ብተስፋ ተሓጒሶም ንዝተነበዩሉን ክዝክርዎ ንዝነበሩን፤ ንሕና ግና ከም ሓዋርያት ተፈጺሙልና ሓጐስና ብስምረት ክንገልጽ ንነብር ኣሎና። ብቓሉ ጸኒዕናን ፍቓዱ ፈጺምናን ብምሕረቱ ርስቲ መንግስተ ሰማያት ክንወርስን ድማ ሓደ ካብቲ ክንገብሮ ዝግባእ ጾም ምጻም እዩ።
ጾም ማለት ሰብነትና ካብ ዝደልዮም ነገራት ንዝተወሰነ ጊዜ ብምዕቃብን ነፍስኻ ብምግታዕን፤ ዝያዳ ካልእ ጊዜ ናብ እግዚአብሔር ምቕራብን ፍቓዱ ምፍጻምን እዩ። መሰረቱ ካብቶም ብሕጊ ዝተኣዘዙ መባልዕ ስጋኻ ምኽልካል እኳ እንተኾነ፤ መልእኽቱ ግና ስጋኻ ብምድካም ነፍስኻ ንቃልን ፍቓድን እግዚአብሔር ተገዛኢ ምግባር እዩ። ብጾም ድማ ካብ ኣምላኽ ምሕረት፡ በረኸት፡ ጸጋ፡ ከምኡውን መንፈሳዊ ሓይሊ ይርከብ።
ጾም ብዙሕን ረቂቕን መንፈሳዊ ትርጉም ዘለዎ ስለዝኾነ ኣስፊሕና ምፍላጡ ኣገዳሲ እዩ። ጾም ምስ ኣምላኽ ካብ እንራኸበሉ ሓደ መገዲ ብምዃኑ፤ ብክርስቶስ ክርስቲያን ብወልድ ውሉድ ተባሂሉ ውሉድነት ስላሴ ብጸጋ ዝረኸበ ኵሉ ክስዕቦን ክትግብሮን ዝግባእ እዩ። ኣቦታትና’ውን ነዚ ዓቢይ ጸጋ ዘውህብን መንፈሳዊ ዕጥቂ ዘድልድልን መገዲ ከምቲ ዝግባእ ስለዝተጠቕሙሉ ኣብ ቅድሚ እግዚአብሔር ክቡራት ኮይኖም ተረኺቦም ኣለዉ። ንሕና ውን ኣሰር ኣሰሮም ክንክተል ትግባኣና እዩ
ጾመ ነቢያት እምበኣር ሓደ ካብቲ ክንጾሞ ብኣዋጅ ካብ ዝተኣዘዝናዮ ሾብዓተ ኣጽዋማት እዩ። እዚ ጾም እዚ፡ ጾመ ድሕነት፡ ጾመ ልደት፥ ጾመ ኣዳም፥ ጾመ ስብከት፥ ጾመ ታሕሳስ እናተባህለ’ውን ይጽዋዕ እዩ። እዚ ጾም’ዚ ካብ መንፈቀ ሕዳር (፲፭/15)ክሳብ ፳፰/28 ታሕሳስ ዘሎ መዓልቲ ዓመት መጸ ዝጽወም እዩ። “ወጥንተ ዚአሁ መንፈቀ ሕዳር ወፋሲካሁ በዓለ ልደት” (መጀመርትኡ ፍርቂ ሕዳር እዩ፡ ዝፍሰገሉ ፍጻሜ ድማ በዓለ ልደት እዩ)።ዕለታቱ ዘይቀያየሩን ክብን ለጠቕን ዘይብል ጾም ድማ እዩ። ታሕሳስ ፳፱/29 ድማ በዓለ ልደቱ ብምብዓልይፍሰግ። ይኹን እምበር ልደት ኣብ ዘመነ ዮሓንስ ታሕሳስ ፳፰/28 ኣብ ዝበዓለሉ ጊዜ እቲ ጾም ክሳብ ዕለት ፳፯/27 ይኸውን ማለት እዩ። ምኽንያቱ ኣብ ዘመነ ሉቃስ ጳጒሜን ካብ ፭/5 ናብ ፮/6 ክብ ስለዝብል እዩ።
መሰረት እዚ ጾም’ዚ ድማ ነቢያት እዮም። ከመይሲ ነቢያት በብዘመኖም ብዛዕባ ምምጻእ ክርስቶስን ነገረ ስጋዌኡን፡ ድሕነት ደቂ ኣዳምን በቲ ዝተዋህቦም ጸጋ ትንቢት እናተነበዩ፡ ምሳሌ እናመሰሉ ይጾሙንይጽልዩን ብምንባሮም እዩ። አምላክ ወልደ አምላክ ዝኾነ ጐይታ ካብ ቅድስት ድንግል ተወሊዱ ዝርእዪሉን ዝሰምዑሉን ሰዓት ክትመጽእ ነቢያት ብዓቢይ ሃቀውታ ይጽበዩን ይምነዩን ነበሩ፡ ግና ኣይኮነሎምን። ኣማዕድዮም ግና ብተስፋ ይርእይዋ ነበሩ። ንሕና’ውን ከምቲ ናቶም ክወርድ ክውለድ ኢልና ዘይኮነስ ብልደቱ ዝሃበና እናዘከርናን፡ ነፍስና እናመርምርናን ነቲ ናቶም ኣብነት ስዒብና ቀቅድሚ በዓል ልደትጐይታ ንዘለዉ መዓልትታት ክንጸውም ቤተ ክርስቲያን ኣዚዛትና ኣላ።
ናብ እግዚአብሔር ዘቕርብ መብልዕ ዘይኮነ ጾም እዩ ። ጽባሕ ክንመውት ሎሚ ንብላዕ ንስተ ካብ ዝብለና ፈቓደ ስጋና ኣትሒዝና ነዚ ክፉእ ምኽሪ ንዝመኽሩና ጸማም እዝኒ ክንህቦም ይግባእ። እዚኦም ከምዚ ዚኣመሰሉ መኸርቲ ክፉእ ግብሪ፡ ንሰብ ካብ እግዚአብሔር ዘርሕቑ እምበር ዘቕርቡ ኣይኮኑን። ንሰብ ናብ ናብራ ኃጢኣትን ጸልማትን ዘእትዉ እምበር ናብ ጽድቅን ብርሃንን ዝመልሱ ኣይኮኑን። ሰብ ካብ ምፍጣሩ ኣትሒዙ ብሕግን ብስርዓትን ከምኡውን ብመጠን ክነብር እዩ ተሰሪዑሉ እምበር ቀይዲ በተኽ ክኸውን ኣይተፈቕደሉን። ምኽንያቱ ኣብዚ ምድሪ ዘለዎ ናብራ ጊዜያዊ እምበር ዘለዓለማዊ ኣይኮነን። ዘለዓለማዊ ርስትን ተስፋን ዝጽበዮ ስለዝኾነ ንእኡ ከቋምትን ብመገዲ እግዚአብሔር ክመላለስን እዩ ዝተነግሮ።
ኵሉ ሰብ ብሓፈሻ ኣገልገልትን ልኡካነ ወንጌልን ድማ ብፍላይ ካብ ፈተና ርሒቕና ንእግዚአብሔር ከነስምር እንተደኣ ኮይኑ፡ ብጾም ዝተቐጽዐ፡ ንጸሎት ዝተግህ፡ ንሰናይ ተግባር ዘይስልኪ ሰብነት ክህልወና ኣለዎ። ኸምኡ ምስ ዚኸውን ድማ እግዚአብሔር ኣብ ቤቱ ፍቓዱ ክንፍጽምን ከነግልግልን ይእዝዘና፡ ኣገልግሎትና ድማ ስሙርን ውኩፍን ኮይኑ ክርከብ ድማ ይኽእል። ነዚ ከይፈጸምና ብዘይ ንጹሕ ኣእምሮን፡ ሰናይ ተግባርን ትሩፋትን ከነገልግል ንፍትን እንተኮይንና፡ መዕነውትን መዕንቅፍን ከይንኸውን ዘየፍርህ ኣይኮነን። እዚ ድማ እቲ ዘሎናዮ ንንበረሉን ዘመን ዝምስክሮን ዘርእየና ዘሎን መሪር ሓቂ እዩ።
ስለዚ ኣብዚ ክፉእ ዘመን’ዚ፡ ካብቲ ዝቐደመ እኳ ብዝያዳ ክንጽልየሉን ብጾም ክንተግሃሉን ዝግብኡና ብዙሕ ውልቃዊ ይኹን ቤተ ክርስቲያናዊ ጉዳያት ከም ዘለዉና መስካሪ ዘየድልዮ እሙን ነገር እዩ። ብካልእ ስጋዊ መገድን ጥበብን ጥራይ ተጠቒምናን ተባላሒትናን ክንፈትሖም ኣይንኽእልን እና።
ጾም ድማ ናብ እግዚአብሔር እንቐርበሉን፤ ካብቲ ልዑሉ ባህርይ ዝኾነ ኣምላኽና ምሕረቱን በረኸቱን እንረኽበሉን ብምዃኑ፡ ነቲ ንሱ ዝሓገጎ ጾም ከምቲ ንሱ ዝፈትዎ ገይርና እንተጸይምና ኣምላኽ ምላሹ ክህበና ኣዝዩ ቀረባ እዩ። እቲ ንዓና ደቁ ዝሃበና ተስፋ ድማ ርጉጽን ብዘይ ጥርጥር ከኣ እሙን እዩ። ግና ሓደ ነገር ምስትውዓል ከድልየና እዩ። ከይበልናዮ ድሌትናን ሽግርናን ዝፈልጥ ኣምላከ ቅዱሳን እግዚአብሔር፡ ክንኵሕክሖን ክንቀርቦን ይደሊ። ናብኡ ክንምለስ እሞ ኣብ ሕቝፉ ክንኣቱን፡ ብፍቕሩ ክንነብርን ይደሊ። ልብና እኳ እንተዓጸና ኣብ ኣፍደገ ደው ኢሉ ኳሕ ኳሕ ዘብለሉ ምኽንያት ድማ ምእንቲ ክንቐርቦን ከይንጠፍእን ክብል እዩ። ዝኸፍተሉ ምስ ዝረክብ ድማ ምሕጓሱ ዘይተርፍ ስለዝኾነ፤ ኣብዚ ዓቢይ መልእኽቲ ፍስሓ ዘለዎ ጾመ ነቢያት ኵልና ናብኡ ንቕረብ።
“ብዙሓት ነቢያትን ጻድቃንን ነዚ ንስኻትኩም እትርእይዎ ዘሎኹም ኪርእዩ ኸም እተመነዩ እሞ ኸም ዘይረኣዩ፡ ነዚ ንስኻትኩም እትሰምዕዎ ዘሎኹም ኪሰምዑውን ከም እተመነዩ እሞ ከም ዘይሰምዑ፡ ብሓቂ እብለኩም ኣሎኹ። ኣዒንትኹም ግና ዚርእያ፡ ኣእዛንኩምውን ዚሰምዓ እየን እሞ፡ ብጹኣት እየን”( ማቴ 13፡16-17) ከም ዝተባህለ ንሕና ኣብዚ ዘመነ ሓድሽ እንርከብ ብልደቱ ንዝረኸብናዮ ጸጋ ከነስተውዕል ምእንቲ ኣቦታትና ብርሑቕ ኣማዕድዮም ንዝረኣይዎ ተስፋ ከነቕልበሉ ይግባእ። ኣብቲ ሓጐሶም ብሓቂ ተሳተፍቲ ክንከውን ምእንቲ ድማ ካብ ልደቱ ጀሚሩ ስሌና ዝገበሮ ኵሉ ነገር ምስትንታን ከድልየና እዩ። ኣብቲ ንሶም ብተስፋ ንዝጾምዎ ጾም ምስታፍና፤ መሰረትና ነቢያትን ሓዋርያትን ምዃኖም ምምስካርና እዩ። ንሶም ብተስፍ፤ ንሕና ግና ብኣዒንቲ ሓዋርያት ንጐይታ ርኢናዮ፤ ብኣእዛኖም ቃሉ ሰሚዕናዮ፤ ብጽሑፋት ኢዶም ብስራቶምን ቃሎምን ኣንቢብናዮ። ስለዚ ባህ ክብለና ይግባእ። ሓጐስና ግና ፍጹም ክኸውን እንተደኣ ኮይኑ፤ ነታ መዝገብ ሕይወት፤ መካነ ቅዱሳን ነቢያትን ሓዋርያትን ብሓፈሻ ኵሎም ቅዱሳን ኣብ እትኸውን ቅድስት ቤቱ ከምቶም ዝቐደሙ ኣቦታትና ብሃይማኖትን ብስርዓትን ብሓድነትን ጸኒዕና ምስ እንርከብን ፍቓዱ ምስ እንፍጽምን እዩ።
እምበኣርከስ ጾም ናብ ቅድስና ዝመርሕ ቅዱስ ሕጊ ከም ምዃኑ ናብቲ እግዚአ አጋእዝት፡ ንጉሰ ነገስት፡ አምላከ አማልክት ዝኾነ ጐይታ ዘቕርብን ዝወስድን፡ ካብቲ ክንመላለሰሉ እተኣዘዝናዮ ጸቢብ መገዲ እዩ እሞ ሃየ ንኺደሉ። ብዛዕባ ጾም ምፍላጥን ምዝራብን ዘይኮነሲ ክንነብሮ እዩ ዝንገረና ዘሎ እሞ ካብ ምስማዕ ጥራይ ጽድቂ ምግባር ንኣምላኽ ባህ ከምዘብሎ ንፍለጥ። ካብቲ በረኸቱ ክንሳተፍ ምእንቲ፡ ከምቲ ኣምላኽና ዝፈትዎ ጾም ጾይምና፡ ኵልና ኣብታ ቅድስት ቤቱ ተጊህና እናተረኽብና፡ ኣቦታትና ንዘቖሙልና ደረት ዓቂብና ነቲ ህይወት ዝህብ ቃሉ ንንበሮ።
ንነቢያት ንሓዋርያት ንኩሎምም ቅዱሳን ንጾሞምን ንምህለላኦምን ሰሚዑ ዝተቐበሎም ኣምላክ ንዓና ውን ጾምናን ምህለላናን ይቀበለልና ኣሜን!
ጾምና ብሰላም ኣጀሚሩ ከፈጽምና፤ ኣፈጺሙ ድማ ኣብ ብርሃነ ልደቱ ከብጽሓና ቅዱስ ፍቓዱ ይኹነልና።
ስብሐት ለእግዚአብሔር
ወላወላዲቱ ድንግል
ወለመስቀሉ ክቡር
አሜን።
Leave a comment


text:
ብመርሃዊ ወልደሚካኤል
ማሕፉዳ ተቓላሳይ፡ኣብ ክልተ ክፋላት ንህልው ኵነታት ኤርትራ ኣብ ዝምልከቱ ዝግበር ልዝብን ክትዕን ሓገዝቲ ክዀኑ ተስፋ ዝግበረሎም ሓሳብ ቀሪባ ትርከብ። ኣብ’ቲ ቀዳማይ፡ ብዙሕ እዋን ኣብ መራኸቢ ብዙሓን ብሃውሪ ንዝለዓሉ ኣምራት መብርሒ ትህብ፣ ኣብ’ቲ ካልኣይ ክፋል ድማ፡ ሓደ ተቓላሳይ ክገብሮም ዘለዎም ነገራትን ክህልዉዎ ዘልዎም ባህርያትን መርገጺታትን ብእማመ መልክዕ ኣቕሪባ ትርከብ። እዛ ስራሕ፡ ጸሓፊኣ ንምብህሃልን ንኽትዕን ዘዳለዋ ብምዃኑ፡ ብዘይ ክፍሊት ኣብ’ዚ መርበብ ሓበሬታ ኣሪድኩም ኣብ መቐመሪትኩም (ኮምፕዩተርኩም) ብምጽዓን ክትነቡዋ ትኽእሉ።
መርሃዊ ወልደሚካኤል፡ ንሓያሎ ዓመታት ኣብ ዝተፈላለዩ መሕበራዊ መራኸቢታት ስሑፋቱ ዘቕረበን ከም ጋዜጠኛ ራድዮ’ውን ዝሰርሐ ጸሓፊ ኰይኑ፡ ኣብ ቀረባ ግዜ ድማ ናይ ነዊሕ ልብ ወለድ ዛንታ መጽሓፉ ብምጽፋፍ ንምዝርጋህ ይቀራረብ ኣሎ።


text:
ኣብ ዞባ ሰሜናዊ ቀይሕ ባሕሪ፡ ብምትሕባብር ጨናፍር ሚኒስትሪታት ትምህርትን ጥዕናን፡ ኣብ ርሑቕ ከበቢታት ዝርከባ ኣብያተ-ትምህርቲ – ንተመሃሮአን ናይ ቀዳማይ ረድኤት ኣገልግሎት ከምዝህባ ንምግባር፡ ዓቕሚ ወከልቲ ጥዕና መማህራን ንምሕያልን መሰረታዊ መሳርሒታት ንምዕጣቖምን ብዕቱብ ይስራሓሉ ከምዘሎ ተሓቢሩ።
ኣብ ጨንፈር ሚኒስትሪ ትምህርቲ ሓላፊ ኣሃዱ ባህሊ፡ ስፖርትን ጥዕናን መምህር መሓመድ ዓብደላ ነዚ ዝገለጸ፡ ካብ ንኡስ ዞባታት ሽዕብ፡ ፎሮ፡ ጊንዳዕ፡ ባጽዕ፡ ዳህላክን ገለዓሎን ንዝመጹ 44 ናይ መዋእለ-ህጻናትን መባእታን መማህራን ዝተዋህበ ስልጠና ኣብ ዝተዛዘመሉ ኣጋጣሚ እዩ።
ተመሃሮ ትምህርቶም ብግቡእ ክከታተሉ ምእንቲ፡ መማህራን ኣብ ጥዕናኦም ዕቱብ ምክትታል ክገብሩ፡ ሰነዳት ናይቶም ጥዕናዊ ጸገማት ዘለዎም ተመሃሮ ብግቡእ ክሕዙ፡ ከምኡ’ውን ምስ ወለዲ፡ ኣብያተ- ትምህርትን ትካላት ጥዕናን ብምርድዳእ ነቲ ጸገም ንምፍታሕ ክጽዕሩ ኣዘኻኺሩ።
ኣብ ሚኒስትሪ ትምህርቲ ዳይረክተር ጨንፈር ምክትታል ብቕዓት ትምህርቲ፡ ኣቶ ኣብርሃም ተኽለ ብወገኑ፡ ጥዕና ተመሃሮ ንምሕላዉ፡ ኣብ ኣስናንን፡ ዓይኒን እዝኒን ናይ ተፍትሽ ወፍሪ ከምዝካየድ፡ ብቚጽሪ ውሑዳት ዘይኮኑ ተመሃሮ ድማ ሽግራቶም ብኣጋ ተለልዩ ሓገዝ ከም ዝተገብረሎም ኣረዲኡ።


text:
Radio Erena: 11-05-15
ብሚኒስተር ጉዳያት ወጻኢ ሳምሕ ሹክሪ ዝተመርሐ ልኡኽ መንግስቲ ግብጺ ኣብ ኤርትራ ድሕሪ ዘካየዶ ዑደት፣ ሚኒስተር ጉዳያት ወጻኢ ግብጺ እብ ዘውጽኦ ወግዓዊ መግለጺ፣ ንስም እቲ ንፕረዚደንት ኢሳይያስ ወኪሉ ምስቲ ልኡኽ ዝርርብ ዘካየደ በዓል ስልጣን ኤርትራ ብጌጋ ምጥቃሱ፣ ኣብ ግብጺ ዝርከብ ኤምባሲ ኤርትራ ናብቲ ሚኒስትሪ ናይ ነቐፌታ ደብዳቤ ከምዝልኣኸ ዲፕሎማስያውያን ምንጭታት ሬድዮ ኤረና ሓቢሮም።
ሚኒስትሪ ጉዳያት ወጻኢ ኣብቲ ብሓሙስ 7 ግንቦት ዘውጽኦ ወግዓዊ መግለጺ፣ ሚኒስተር ጉዳያት ወጻኢ ሳምሕ ሹክሪ ምስ ሚኒስተር ጉዳያት ወጻኢ ኤርትራን ኣቶ ዑስማን ሳልሕን ኣማኻሪ ፕረዚደንት ኣቶ የማነ ጃብርን ተራኺቡ ክብል’ዩ ጠቒሱ።
እቲ ሚኒስትሪ ኣብ መግለጺኡ፣ ንሓላፊ ፖለቲካዊ ጉዳያት ህግደፍን ኣማኻሪ ፕረዚደንትን ኣቶ የማነ ገብርኣንን ኣብዚ እዋን’ዚ ኣብ ቤት ማእሰርቲ ዝርከብ ሓላፊ ውድባዊ ጉዳያት ህግደፍ ነበረ ኣቶ ዓብደላ ጃብርን’ዩ ሓዋዊስዎ።
ኣብ ሓያሎ ናይ ዜና ማዕከናትን ካልኦት ዘይመንግስታውያን ትካላትን ናይ ኣስማት ጌጋ ዘጋጥም እኳ እንተኾነ፣ ኣብ ሓንቲ ሃገር ዑደት ዘካየደ ላዕለዋይ በዓል ስልጣን መንግስቲ ኣስማት ዝርርብ ምስ ዘካየደሎም ሰበ ስልጣን ብጌጋ ተጠቒሱ ኣብ ወግዓዊ መግለጺ ሃገር ክወጻእ ግና ሳሕቲ’ዩ ዘጋጥም።
ሚኒስተር ጉዳይት ወጻኢ ሳምሕ ሹክሪ ኣብ ኤርትራ ዑደት ኣብ ዘካየደሉ፣ ካብ ፕረዚደንት ግብጺ ዓብደል ፈታሕ ኣልሲሲ ዝተላእከ ደብዳብ ናብ ፕረዚደንት ኢሳይያስ ከረክብ ምስቲ ፕረዚደንት ኣብ ዞባዊ ጉዳያት ክዘራረብ መደብ እኳ እንተነበረ፣ ኣብ ክንድኡ ምስ ኣማኻሪ’ቲ ፕረዚደንት ኣቶ የማን ገብርኣብ ጥራይ’ዩ ተራኺቡ።
ኣልሲሲ ኣብቲ ናብ ፕረዚደንት ኢሳይያስ ዝልኣኾ ደብዳቤ፣ ፕረዚደንት ኢሳይያስ ኣብቲ ኣብ ግጽቢ ዝካየድ ናይ ዋዕላ ቁጠባ ኣፍሪቃ ክሳተፍ ዕድመ ከምዘቕረበሉ’ውን ሚኒስትሪ ጉዳያት ወጻኢ ኣብቲ ዘውጽኢ መግለጺ’ውን ጠቒሱ ኣሎ።
==========================


text:
ብ ግዱሳት ተጸናጸንቲ እከይ ዉዲታት፣
“እዚ ጥፍኣትን ቅዝፈትን 400 ስደተኛታት ኤርትራውያን መንእሰያት፡ ልዕሊ ዝኾነ ይኹን ሰብ ንዓይ የሕመንን ይትንክፈንን፡ ምክንያቱ: እዞም ቆልዑ እዚኦም ጌና ካብ ኤርትራ ቅድሚ ምውጾኦም ጀሚሮም፡ ምሳይ ዘለዎም ርክብ ጥቡቕ ኢዩ ነይሩ። ኣብዚ ሕጂ እዋን ከኣ፡ ዝያዳ ኩነታቶም ንኽፈልጥ፡ ንቐንዲ መሳርሕተይ ዝኾነ ንዓብደልረዛቕ፡ ምሉእ ስም ዝርዝራቶም ሓቲተዮ ኣረኪቡኒ ስለ ዘሎ፡ ንኹነታቶም ኣመልኪቱ ክተሓባበሮም ተወኪሰዮ ኣለኹ።” – ቓል ኣደ መንበር ሓልዮት ሰብኣዊ መሰላት ኤርትራ ኤልሳ ጭሩም፡ ዕለት 08-04-2011 ብድምጺ ካብ ዝተቐርጸ ዝተወስደ::
ካብ ሎንዶን፡ ኪኢላ ፍልሰት ሰባት ነጋዳይ ደቂ ኣዳም ኤርሚያስ ግርማይ ኢልያስ (ዓብደልረዛቕ) ካብ ሊብያ፡ እዚ ናይ ኣደ መንበር ሓልዮት ሰብኣዊ መሰላት ኤርትራ ኤልሳ ጭሩም ቓል ብድምጺ ዝተቐድሐ መረጋገጺ ኣብ ኢድና ኣሎ።
ስለምንታይ ኢያ ኣደ መንበር ኤልሳ ጭሩም ነዚ ዘረባ እዚ ተዛሪባቶ? ንባብና ንከታተል፥-


text:
ኣብ ዝሓለፈ ሰሙን ጥራይ፡ ኢትዮጵያውያን ምዃኖም ዝግመት፡ ኣስታት 50 ዝበጽሑ ሬሳታት፡ ብፈለግ ኣንሳፊፎም ኣብ መሬት ሱዳን ተረኺቦም። ነቲ ሓበሬታ ዝሃቡ ሰበ-ስልጣን ሱዳን፡ እቶም ሬሳታት ካብቲ ብዂናት ክልል ትግራይ ኣዝዩ ተጸልዩ ዘሎ ከባቢ ፈለግ ተከዘ ዝኽተሎ መስመር ወሓይዝ ምዃኑ ይግለጹ። ኣብ መዓስከር ስደተኛታት ሓምዳይት ዝነጥፉ ዘለዉ ክልተ ኢትዮጵያውያን ሰብ-ሞያ ጥዕና’ውን ነቲ ዝተባህለ ግምታት ኣረጋጊጾሞ ኣለዉ።
ስሙ ክዕቀበሉ ዝሓተተ በዓል-ስልጣን ሱዳን፡ ንኣቀተታላ እቶም ብውሕጅ ተወሲዶም ዝመጹ ሬሳታት ንምንጻር ደቂቕ መርመራ ኣካላት ከም ዘድሊ ይገልጽ።
ካብ ሑመራ ሃዲሙ፡ ሕጂ ኣብ ሱዳን መዓስከር ሓምዳይት ዝነጥፍ ዘሎ ዶክተር ቴድሮስ ተፈራ፡ ብዛዕባ’ቶም ብቐረባ ዝረኣዮም ክልተ ሬሳታት ንኣሶሸትድ ፕረስ ቃል ሂቡ ነይሩ። ሓደ ካብቶም ሬሳታት ኢዱ ዝተኣስረ ክኸውን እንከሎ፡ ናይ ካልእ ሰበይቲ ሬሳ’ውን ኣፍልባ ብገመድ ተጠምጢሙ ምንባሩ ይጠቅስ። ኣብ ጥቓኡ ዝርከቡ ስደተኛታት 10 ሬሳታት ከም ዝቐበሩ ድማ ወሲኹ ይሕብር።
ዶክተር ቴድሮስ ኣብቲ ወሓይዝ ዘንሳፍፉ ናይ ዝነበሩ ሬሳታት ቪድዮ ንኣገልግሎት ዜና ኣሶሸትድ ፕረስ ኣካፊሉ ነይሩ።
እቶም ሬሳታት ካብ ከባቢ ሑመራ ኣንሳፊፎም ከም ዝመጹ ዶክተር ቴድሮስ የመልክት። ከባቢ ሑመራ ብሓይልታት ኣምሓራን ትግራይን ኣከራኻሪ ቦታ ኰይኑ፡ ካብቶም ግጭት ዝጀመሩሎም ቀዳሞት ስፍራ’ዩ።
ብሓገዝ’ቶም ሬሳታት ቀዲሞም ዝረኣዩ ገፈፍቲ ዓሳ፡ ነቶም ዘንሳፍፉ ዘለዉ ሬሳታት ኣብ ምእካብ ከም ዘለዉን ዝያዳ’ቶም ተረኺቦም ዘለዉ ክዀኑ ከም ዝኽእሉን’ውን እቲ ዶክተር የመልክት።
መንነት ናይቶም ሬሳታት ምፍላይ ኣጸጋሚ እኳ እንተዀነ፡ ሓደ ካብኣቶም ግን ተወላዳይ ትግራይ ምዃኑ ዘመልክት ናይ ትግርኛ ውቃጦ ጸኒሑዎ።
ስሙ ክዕቀበሉ ዝሓተተ፡ ኣብ መደበር-ጥዕና መዓስከር ሓምዳይት ዝነጠፍ ካልእ ኢትዮጵያዊ ዶክተር’ውን፡ በቲ ኣብ ገጽ ገለ ካብቶም ሬሳታት ዘሎ ውቃጦ ካብ ትግራይ ምዃኖም ምፍልጥ ከም ዝከኣል ይሕብር።
“ባርባራዊ ግፍዒ ይፍጸም ኣሎ፡” ዝበለ እቲ ስሙ ከይግለጸሉ ዝሓተተ ዶክተር፡ ገለ ካብቶም ሬሳታት ብፋስ ተጨፍጪፎም ከም ዝተቐትሉ ንኣገልግሎት ዜና ኣሶሸትድ ፕረስ ሓቢሩ።
ምስ ቅልጣፈ ዋሕዚ ንዅላቶም ዝመጹ ዝነበሩ ሬሳታት ክትርፉዎም ከም ዘይከኣሉ’ውን ገለ ካብቶም ኣብቲ ስራሕ ዝነጥፉ ዘለዉ ስደተኛታት ነቲ በዓል-ሞያ ጥዕና ኣካፊሎም።
ብመንግስቲ ኢትዮጵያ ኣብ ዝውነን ናይ ትዊተር ገጽ ንርኽበታት ሬሳታት ዝምልከት ጸብጻብ፡ ብሓይልታት ትግራይ ዝጋዋሕ “ውጹእ ሓሶት” ክብል ነጺጉዎ።
ኣማሓዳሪት ትካል ኣህጉራዊ ምትሕግጋዝ ኣመሪካ (USAID) ሳማንታ ፖወር፡ ብሰኑይ፡ ኣብ ሱዳን ዝርከብ መዓስከራት ስደተኛታት ኢትዮጵያ በጺሓ ነይራ። ዝቕጽል ጕዕዞ ሳማንታ ፖወር ምስ መንግስቲ ኢትዮጵያ ንምዝርራብ፣ ብቐንዱ ድማ ነቲ ኣስታት 6 ሚልዮን ህዝቢ ሒዙ ዘሎ ክልል ትግራይ ኣፍደገ ብዛዕባ ዝኽፈተሉ መገዲ ንምዝታይ’ዩ። ዝኸፍአ ሓደጋ ደርቂ ዘንጸላሉዎ ዘሎ ክልል ትግራይ፡ ብመሰረት ሓበሬታ መንግስቲ ኣመሪካ፡ ኣስታት 900-ሽሕ ዜጋታት ንሓደጋ ጥሜት ተቓሊዖም ኣለዉ። ብወገን ትካል ሓገዝ ኣመሪካ ተወጢኑ ዘሎ መደብ ኣብ መንጎ ሱዳንን ኢትዮጵያን ዘሎ ዝምድናታት ሻሕኪሩ ደኣ ይሃሉ’ምበር፡ መስመር መጓዓዚ ሓገዝ ብሱዳን ኣቢልካ ንምእታው’ዩ፡ ።
ናብ ክልል ትግራይ ንምብጻሕ ቀሊል ኣይኰነን ዘሎ። ድሕሪ ነዊሕ ዝርርብ፡ ዓለማዊ ፕሮግራም መግቢ፡ 50-ሽሕ ቶን ስርናይ፡ ብመገዲ ሱዳን ንኢትዮጵያ የእትዩ ከም ዘሎ ተፈሊጡ።
እዚ ምሉእ ትርጉም ብኣሶሴይትድ ፕረስ ዝቐረበ ሪፖርት'ዩ::


text:
መስራቲትን ሓንቲ ካብ ሓለፍቲ ኣሃዱ ስነ-ምግባር ኣርቲፊሻዊ ብልሒ ትካል ጎግልን ዝኾነት ማርጋረት ሚሸል፡ ሕጊ ስራሕ ትካል ጢሒስኪ ብዝብል ምኽንያት ካብ ስራሕ ከም ዝተባረረት እቲ ትካል ኣብ ዘውጸኦ መግለጺ ሓቢሩ። እቲ መግለጺ ከም ዝሕብሮ፡ ማርጋረት፡ ካብ መምርሒ ትካል ወጻኢ ናይ ስራሕ ፋይላት ካብ ትካል ከም ዘውጽአት ክፍለጥ ተኻኢሉ ኣሎ።
ኣሃዱ ስነ-ምግባር ኣርቲፊሻዊ ብልሒ ትካል ጎግል ንሓለፍቲ እቲ ትካል ብዙሕ ደስ ዘየብል መግለጺታትን ኣካይዳ ክኽተል ዝጸነሐ ኮይኑ፡ ኣቐዲሙ’ውን ሓንቲ ካብ ሓለፍቲ’ዚ ትካል ንዝኾነት ኢትዮጵያዊ መበቆል ዘለዋ ትምኒት ገብሩ ብምጥሓስ ኣሰራርሓ ትካል ብምምኽናይ ካብ ስራሕ ከም ዘባረራ ይዝከር። ክልቲአን ሓለፍቲ፡ ኣብ ትካል ጎግል ቡዙሕነት ንኽህሉ ክጽዕራ ዝጸንሓ ኮይነን፡ ኣብ ርእሲኡ’ውን ኣብቲ ትካል ንዝግበር ልዕሊ ዓቐን ምቊጽጻር ዘለወን ዘይዕግበት ኣብ ዝተፈላለየ ኣጋጣሚታት ክገልጻ ምጽነሐን ተዓዘብቲ ይገልጹ።
ትምኒት ገብሩ ሓንቲ ካብተን ኣብ ዓውዲ ስነ-ምግባር ኣርቲፊሻዊ ብልሒ ግኑን ስም ዘለወን ተመራመርቲ ኮይና፡ ኣብቲ ትካል እንከላ ዘሕተመቶ ኣብ ቋንቋ ኣርቲፊሻዊ ብልሒ ዘሎ ሃጓፋት ዘብርህ መጽናዕታዊ ወረቐት በቲ ትካል ክትስሕቦ ጸቕጢ ይግበረላ ምንባሩ እያ ትሕብር። ብኣንጻር ናይዚ፡ ትካል ጎግል፡ ትምኒት ባዕላ እያ ስራሕ ገዲፋቶ ክብል ይምጉት።
ትካል ጎግል ኣብ ሰራሕተኛታቱ ብዘሎ ዋሕዲ ብዙሕነት ቀጻሊ ዝንቐፍ ኮይኑ፡ ብቐንዱ ግን ኣብ ኣርቲፊሻዊ ብልሒ ተመርኲሱ ዝቕርቦ ኣገልግሎት ብዙሕ ዘይንጹር ሕቶታት ከም ዘለዓል ተንተንቲ ተክኖሎጂ ይገልጹ።


text:
ሩስያ፡ ኮሮናቫይረስ ብኣመሪካ ዝተዘርገሐ ሽርሒ'ዩ ንዝብል ነጺጋቶ
ሩስያ፡ ነቲ ብዛዕባ ኮሮናቫይረስ ኣብ ማሕበራዊ ሚድያ ዝተዘርገሐ 'ወረ' መሰረት ኣልቦ እዩ ክትብል ነጺጋቶ።
ሰበስልጣን ሩስያ፡ ኮሮናቫይረስ ኣመሪካ እያ ጀሚራቶ ተባሂሉ ንዝተዘርገሐ መሰረት ዘይብሉ ክሲ ነጺጎምዎ።
ኣብ ትዊተር፡ ፈይስ-ቡክን ኢንስታግራምን ኣሽሓት ፕሮፋይል ብዛዕባ ሽርሒ ኮሮናቫይረስ ይዝረብ ከምዘሎ እቶም ሰበስልጣን ሐቢሮም።
ምኒስተር ጉዳያት ወጻኢ ሩስያ፡ እቲ ክሲ መሰረት ዘይብሉ፡ ስኑዕ ወረ (ፌክ) እዩ ክብል ምላሽ ሂቡ። ኣፈኛ እቲ ምኒስትሪ ማርያ ዛክሮቫ እቲ ወረ ብፍላጥ ዝተዘርገሐ ሓሶት እዩ ክትብል ንማዕከን ዜና ታስ ሓቢራ።
እቲ ዛጊት 76,392 ሰባት ዝለኸፈ ኣብ ግዝኣት ሁይ ኣብ ቻይና ዝተኸስተ ኮሮናቫይረስ፡ ኣብ ቻይና ልዕሊ 2,000 ሰባት ከምዝቐተለ ሰበስልጣን ቻይና ሓቢሮም።
እቲ ናይ ምስትንፋስ ጸገም ዝፈጥር ኮሮናቫይረስ ዓለማዊ ውደብ ጥዕና ኮቪድ-19 ክብል ሰምዩዎ ኣሎ።
ኣቐድም ኣቢሉ ዝለዓለ በዓል ስልጣን ጉዳያት ወጻኢ ኣመሪካ ፊሊፕ ሪከር፡ ሩስያውያን ተዋሳእቲ፡ እቲ ሕማም ቁጠባ ቻይና ንምድኻም ኣመሪካ ዝመሃዘቶን ዝዘርገሐቶን ሕማም እዩ ክብሉ ኣብ ማሕበራዊ መራኸቢታት ብዝተፈላለየ ቋንቋታት ናይ ሓሶት ወረ ከምዝዘርግሑ ተዛሪቡ ነይሩ።
ተሓጋጋዚ ሴክረታሪ ጉዳያት ወጻኢ ኣመሪካ ኣብ ኤውሮጳን ኤውሮ-ኤሽያን ፊሊፕ ሪከር፡ "ተዋሳእቲ ሩስያ፡ ብናይ ሓሶት ወረ ነቲ ውድብ ጥዕና ዓለም ዝሃቦ መግለጽን ሓበሬታን ጠምዚዞም ህዝቢ የርዕዱ ኣለው" ክብል ንኤኤፍፒ ተዛሪቡ። እቲ ወረ ወናንን መስራትን ማይክሮሶፍት ቢል ገይት እውን ኣብቲ ጉደይ ከምዝተሳተፈ ይወቅስ እዩ።
ኤኤፍፒ ከምዝበሎ እቲ ብዛዕባ ኣፈጣጥራን ዝርገሐን ኮሮናቫይረስ ዝተሃንደሰ ሽርሒ፡ ኣብ መፋርቕ ጥሪ ሳልሳይ ሰብ በቲ ሕማም ምስ ሞተ እቲ ናይ ሓሶት ወረ ክዝርጋሕ ከምዝጀመረ ምቁጽጻር ሳይቨር ኣመሪካ ተኸታቲሎሞ።
ኣብ ምኒስትሪ ጉዳያት ወጻኢ ኣመሪካ ሓላፊ ግሎባል ሽርክነት ሊ-ጋብሪኤለ፡ "ኣብ ሶሻል ሜድያ ኣሽሓት ሰባት ነቲ ሓሳብ ክዝርግሑዎን ብመንግስቲ ዝእለያ ተሌቬዥናት ሩስያ ከይተረፋ ብዛዕባ እቱ ስኑዕ ወረን ሽርሕን ክዛረባ ተኸታቲልናዮ ኢና" ይብል።
እቲ ሽርሒ ንሓያሎ ሃገራት ኣፍሪቃን ኤሽያን ከምዘጠራጠረን እውን ተዛሪቡ። እቲ ሽርሓዊ ፈነወ፡ ኣብታ ፖለቲካ መደባት እተቕርብ ቀንዲ ማዕከን ዜና ቻይና ምቕራቡን ንትካላት ፋርማስን ኣመሪካን መሻርኽታ ትካላትን ከምዝወንጀለ እውን ተፈሊጡ ክብል ሊ ጋብሩኤል ይገልጽ።


text:
Radio Erena: 24 January 2020
ንሃገራት ምብራቕ ኣፍሪቃ ብስሉጥ መርበብ ኢንተርነት ዘራኽብ፣ ብትሕቲ ባሕሪ ዝዝርጋሕ ዘሎ ናይ ጭሕጊ ገመድ ዝመጽእ ወርሒ መጋቢት ክዛዘም ምዃኑ ተሓቢሩ።
እዚ ጅቡቲ ዞባ ኣፍሪቃ ኤክስፕረስ 1 ወይ ድማ (DARE1) ዝተሰምየ መርበብ፣ 5400 ኪሎሜተር ዝዝርጋሕ ኮይኑ፣ ንኬንያ፣ ሶማል፣ ርእሰ ምምሕዳር ፑንትላንድን ጅቡቲን ዘራኽብ’ዩ።
ካብ ዝሓለፈ ዓመታት ብትሕቲ ባሕሪ እናተዘርግሐ ክመጽእ ድሕሪ ምጽንሑ፣ ኣብዚ ሰሙን’ዚ ናብ ገምጋም ባሕሪ ላ ስየስታ ናይ ጅቡቲ በጺሑ ኣሎ።
ኣብ ገማግም ባሕሪ ኣብ ዝርከባ ከተማታት ‘ዘን ሃገራት፣- ኣብ ሞምባሳ፣ ሞቓዲሹ፣ ቦሳሶን ጅቡቲን ካብ ዝቐውም ማእከላት፣ ውሑስን ስሉጥን ምስግጋር ሓበሬታ ንምክያድ ከኽእል ትጽቢት ይግበረሉ።
እዚ ብኩባንያታት ቴሌኮም ናይዘን ሃገራትን ኣህጉራውያን ትካላትን እብዚ ዝመጽእ ዘሎ ክልተ ኣዋርሕ ድሕሪ ምዝዛሙ፣ 30 ቴራባይት ኣብ ሰኮንድ ናይ ምትሕልላፍ ዓቕሚ ክህልዎ ምዃኑ ክኢላታት እቲ ዓውዲ ሓቢሮም።
ታንዛንያን ካልኦት ኣብ ገማግም ባሕሪ ዝርከባ ሃገራት ምብራቕ ኣፍሪቃ’ውን ናብዚ መስርሕ ክጽንበራ ዕድላት ከምዘሎ’ዩ ዝግለጽ።
ኣብ ዓለም፣ እቲ ዝኸበረን ስሉጥ ዘይኮነን ኣገልግሎታት ካብ ዝውንና ሃገራት ሓንቲ ዝኾነት ኤርትራ፣ ኣብ ምብራቕ ኣፍሪቃ ትረኸብ ደአ ‘ምበር፣ ኣባል እዚ ነቲ ዞባ ምስ ካልእ ዓለም ብዝሰለጠን ዝጸፈፈን መንገዲ ዝራኽብ፣ ብትሕቲ ባሕሪ ዝዝርጋሕ ዘሎ ናይ ጭሕጊ መርበብ ኢንተርነት ኣይኮነትን።
=================


text:
ናብ ዩኒቨርስቲ ዘእቱ ብቕዓት ቋንቋ ፈረንሳ ምምሃር፣
ምስ ምስ ምትሕብባር
ዩኒቨርስቲ ኡኒቨርስቲ ፓሰረል
(Diplôme Universitaire Passerelle,)
ኡኒቨርርስቲ ግሮኖብል( Université Grenoble Alpes)፣
እንታይ ኢዩ?
ኣብ ግሮኖብል ናይ ፈረንሳ ላዕላለዋይ ደረጃ ትምህርቲ ምስክር ወረቐት ዲፕሎም ዩኒቨርሲቴር ፓሰረል"CUEF ማለት le Diplôme Universitaire d'études francaises"ዝበሃል፣ ናብ ዩኒቨርሲቲ ዘእቱ መንገዲ፣ ንኣብ ስደት ንዘለዉ ተመሃሮ ዝምልከትን እዩ።
ትሕዝቶ ናይ እዚ ፓሰረል ዝበሃል ስልጠና እዚ፣ ኣብ ቋንቋን ባህሊን ፈኮረንሳን ዘተኮረ፣ ጽዑቕ ስርዓተ ትምህርቲ ናይ ዩኒቨርስቲ ብምሃብ ፣ ናብ ዩኒቨርስቲ ንምንእታው ብቕዓትን ተመኩሮን ከተጥሪ ዘኽእል ናይ ቅልጡፍ ግዜ ወይ ፈጣን ናይ ላዕላለዋይ ደረጃ ትምህርቲ ሜላ ወይ ስርዓት ትምህርቲ እዩ፣
እዚ ስልጠና እዚ እምበኣር ነቲ እቶም ተመሃሮ ደልዮሞ ዝነበሩ ናይ ውሽጦም ክቕጽልዎ ዝሓስቡ ዝነበሩ እዚ ማለት እቲ ኣብ ሃገሮም ከለዉ ኽመሃርዎ ዝሓስቡ ዝነበሩ ሓሳብ ክኸውን ይኽእል፣ ስለዚ እዚ መደብ ግን ካብኡ ዝለዓለን ዝኸበረን ኣብ ሃገረ ፈረንሳይ ናይ ላዕለዋይ ደረጃ ትምህርቲ ንኽመሃሩ እድል ዝኸፍት እዩ፣
ንመን ኢዩ ፧
ሓደ ክፍለ ትምህርቲ ወይ 1 ሰሚስተር (ካብ መስከረም ክሳብ ታሕሳስ) ካብ (ጥሪ ክሳብ ግንቦት) እዩ፣
ዞባ\ ዴባርትሞ
38 - Isère
ሓደ ክፍለ ትምህርቲ ወይ 1 ሰሚስተር (ካብ መስከረም ክሳብ ታሕሳስ) ካብ (ጥሪ ክሳብ ግንቦት) እዩ፣
ዞባ\ ዴባርትሞ
38 - Isère
ስለምንታይ እዩ እዚ ጉዳይ ኣገዳሲ ኾይኑ፧
ምፍላጥ ባህሊን ቋንቋን ፍረንሳ፣
እዞም ኣፍልጦታት እዚ ኣቶም ትምህርትኹም ብግቡእ ንኽትቅጽሉን ክትከታተሉን ይሕግዙኹም፣ ፣
ኣብ ሓንቲ ካብተን ኣብ ሃገረ ፈረንሳይ ዝርከባ ናይ ላዕለዋይ ደረጃ ትምህርትታት ናይ ላዕለዋይ ደረጃ ምስክር ወረቐት ወይ ዲፕሎም ወንኑ፣
ናይ ላዕለዋይ ደረጃ ምስክር ወረቐት ወይ ዲፕሎም ምህላው ነቲ ዝቕጽል ናይ ላዕለዋይ ደረጃ ንምቕጻልን ንምዕዋትን ዓቢ ኣስተዋጽኦ ኣለዎ፣
ብ ኸመይ ኣብርክቶይ ይሳተፍ
ተወዳደርቲ ኣብ ወርሒ ሚያዝያ ናይ ምዝገባ ሕጹይነቶም ከቕርቡ ይኽእሉ፣
ንዝያዳ ሓበሬታ ኣብዚ ታሕቲ ዝርከብ ናይ መርበብ ሓበሬታ ኣድራሻና ተጠቒምኩም ክትውከሱና ትኽእሉ ኢኹም፣
ንሕቶታትኩም መልሲ ንምርካብ! ተወከሱና፣
በዚ ናይ መርበብ ሓበሬታ መልእኽቲ መቐበልን መጽሓፍን ኣድራሻና ማለት ኢመይል ተጠቒምኩም መልኽቲ ስደዱልና፣ : cuef@univ-grenoble-alpes.fr


text:
ቆልዑ ኣብ ጋንታ ስፖርት ክሳተፉ ከለዉ ወለዲ ክሕግዙዎም ኣገዳሲ ካብ ምዃን ሓሊፉ ንረብሓ ቆልዑ ውን እዩ። ኣብ ገዛ ኮነ ኣብታ ጋንታ ስፖርት ብብዙሓት ዝተፈላለዩ ኣገባባት ክግበር ይከኣል። ቆልዑ መሳርሒታት ከምዝህልዎም ምግባር፡ናብ ጻወታታት ብመኪና ምዝዋር ኣብ ልምምዳት ኣብ ሰዓቶም ከምዝርከቡ ምሕላው ዝኣምሰለ ክኸውን ይኽእል። ወይ ድማ ኣሰልጣኒ፡ ኣባል ሽማግለ ምዃን ወይ ኣብ ግዜ እንድግዶት ኣብ ድኳን ምዃን ክኸውን ይኽእል። ከምዚ ብምግባር ኣብ ተመኩሮታት ደቅኻ ክትሳተፍን ኣብ ስፖርት ዘርእዩዎ ምዕባለን ክትከታተሎ ትኽእል፡ ከምኡውን ምስ ካልኦት ወለዲ ብምፍላጥ ሰብ ትፈልጥ።
ስፖርት ቆልዑን መንእሰያትን ብክለባት ዝመሓደርን ብወለዲ ዝካየድን እዩ። ምስ ኮሚሽን ስፖርት ምትሕሓዝ ዘለወን ጋንታታት ስፖርትን ኮሚቴ ኦሊምፒክስን ፓራኦሊምፒክስን እዮም ንመዳያት ስፖርት ዝውድቡዎ፡ መብዛሕትኡ ግዜ ከኣ ስፖርታዊ ንጥፈታት ድሕሪ ፍደሳ ቤት-ትምህርቲ እዮም ዝካየዱ። ሓንቲ ጋንታ ስፖርት ደሞክራስያዊት ማሕበር ኮይና ዝበዝሐ ክፋላ ብወለዲ እዩ ዝካየድ። ወለዲ ከምኡ ክገብሩ ዘተባብዖም ድማ ቆልዑን መንእሰያትን ኣብ ከባቢኦም ጽቡቕ ኣተዓባብያ ንክረኽቡ እዩ፡ ኣብ ስፖርት ብወለንታኻ ክትሳተፍ ከለኻ ብዘይ ደሞዝ ኢኻ ትሰርሕ። ብዙሓት ዝተፈላለዩ ዕማማት እዮም ዘለዉ ከም ኣሰልጣኒ፡ ኣባል ሽማግለ፡ ካሼር ተሓዚ ቁጠባ፡ እንግዶት ክካየድ ከሎ ኣብ ቤት-ሻሂ ኮይንካ ምሻጥ፡ መገድታት ስኪ ምስራሕን ምቁር ሕብስቲ ምስራሕን። እዞም ዕማማት ይዕበዩ ይንኣሱ ወፈራ ተባሂሎም ይጽውዑ። ኣብ ስፖርት ውን ወለዲ ምስ ዕድመ ናይቲ ቆልዓ፡ ዘድልዮ ደገፋትን ዘለዎ ዝንባለታትን ዝኸይድ ጌሮም ሓላፍነቶም ክስከሙ ኣሎዎም። ብዙሓት ቆልዑ ኣብ ትርፊ ግዜኦም ዝንባለኦም ስፖርት እዩ፡ ካልኦት ቆልዑ ድማ ባህታ ዝፈጥረሎም ካልኦት ዓይነት ንጥፈታት ይረኽቡ ከም ምረሻ ባንድ፡ትያትርን መዘምራንን።
ከም ወላዲ ዝንባለታት ውላድካ ብዝተኻእለ መጠን ብዝበለጸ ኣገባብ ክትድግፎ ባህርያዊ እዩ። ቆልዑ ዘድልዮም መሳርሒታት ከምዝህልዎም ግበር፡ከምኡውን እንታይ ዓይነት መሳርሒታት ከምዘድልዮም እንተደኣ ተጠራጢርካ ንኣሰልጣኒኦም ምሕታት ከሰክፍካ የብሉን። እቲ ቆልዑ ኣብ ሰዓቱን ቆጸርኡን ክርከብ ኣገዳሲ እዩ። ውላድካ እንተደኣ ኣብኲሩ ወይ ናብ ልምምድ ዶንግዩ መጺኡ ንኣሰልጣኒ ክትሕብር ኣገዳሲ እዩ።
ናብ ልምምድ መጺኻ ውላድካ ክዘናጋዕ ከሎ ረኣዮ፡ ከምኡውን ምስ ካልኦት ወለዲ ተራኸብ። ውላድካ ልምምድ ኣብ ዘካይደሉ እዋን መጺኻ ክትርእዮ ንውላድካ ኣገዳሲ ክኸውን ይኽእል እዩ። እታ ክለብ ወይ ጋንታ ትሳተፎ ውድድራት ወይ እንግዶታት ውን ይምልከት። ብኣካል መጺኻ ውላድካ ክለማመድ ክትርእዮ ከለኻ ውላድካ መቺኡዎ ኣሎ ዶ ንምርኣይን ዝኾነ ደገፍ የልድዮ ከይከውን ንምፍላጥን እዩ። ከም ወላዲ መጠን ተመኩሮታት ውላድካ ክትካፈሎን ኣብ ምዕባለ ውላድካ ብንጥፈት ምስታፍን እዩ ዝለዓለ ኣገዳስነት ዘለዎ። ኣብ ሂወት ቆልዓ ብዙሓት ፍጻሜታትን ተመኩሮታትን እዮም ዘለው፡ ብዙሓት ካብዚኣቶም ከኣ ኣብ ትርፊ ግዜኡ እዮም ዝረኣዩ። ስፖርት ምስ ካልኦት ወለዲ ክትላለየሉ ትኽእለሉ ጽቡቕ ባይታ ካብ ምዃን ሓሊፉ ምስ ኣሰልጣኒ ውን ክትዘራረብ ዕድል ይኸፍተልካ እዩ።ኣብ ስፖርት ዝተፈላለዩ ጾታታት፡ ዕድመታትን መቐመጢ ቦታታትን ዘለዎም ሰባት ምሕዝነትን ሕብረትን ይፈጥሩ። እዚ ውን ንወለዲ ይምልከት። ኣብ ኖርወይ ሓድሽ እንተደኣ ኮይንካ ስፖርት ንወለዲ ቋንቋ ዝመሃሩሉን ማሕበራዊ መርበቦም ዘስፍሑሉን መምሃሪ ባይታ ክኾነሎም ይኽእል እዩ። ስፖርት ካልእ ኣወንታዊ ሸነኻት ውን ኣሎዎ፡ ገለ ካብኡ ከም ኣብነት ክጥቀስ እንተኾይኑ ገሊኦም ብመገዲ እቲ ማሕበራዊ መርበብ ስራሕ ክረኽቡ ምኽኣሎም እዩ።
እታ ክለብ ናይ ውላድካን ናትካ ከም ወላድን መራኸቢ ሓበሬታ ክወሃባ ኣገዳሲ እዩ። ስም፡ኣድራሻ፡ዕለተ-ልደት፡ቁጽሪ ሞባይልን ኢመይልን። መታን ንስኻ ከም ወላድን ውላድካን ዘድልየኩም ሓበሬታ ከምዝበጽሓኩም ንምርግጋጽ እዩ። ንኣብነት ልምምዳት ተሰሪዞም ኣሎዉ፡ ግጥማት ተቐይሮም ኣሎዉ፡ ኣኼባታት ወይ ዑደታት ይምደብ ኣሎ ዝብል ሓበሬታ ክኸውን ይኽእል። ውላድካ ከም ኣባል ጋንታ ስፖርት ክምዝገብ ከሎ እዚ ሓበሬታ ክህልወካ ኣገዳሲ እዩ፡ ብፍላይ ንጉዳይ መድሕን ኣገዳሲ ክኸውን ስለዝኽእል።
ንጥፈታት ክካየዱ ከለዉ መመላለሲ መጓዓዝያ
እታ ጋንታ ካብ ትቕመጠሉ ቦታ ወጻኢ ኣብ ንጥፈታት ኣብ ትሳተፈሉ እዋን መኪና ዘይብልካ እንተኾይንካ ንካልኦት ወለዲ ውላድካ ክማልኡልካ ዝኽእሉ እንተኾይኖም ክትሓቶም ትኽእል ኢኻ። ክትከይድ እንተደሊኻ እሞ ኸኣ ነጻ ቦታ እንተደኣ ሃልዩ ምስኦም ክትከይድ ብጣዕሚ ደስ ዘብል እዩ። ብዙሓት ጋንታታት ወይ ልምምድ ዘካይዳ ጉጅለታት ንካብ ከባቢኦም ወጻኢ ዝካየዱ ንጥፈታት ሓባራዊ መጓዓዝያ ይውድባ እየን። ብዛዕባ እዚ ወይ ካልእ ነገር ዝኾነ ሕቶ ምስ ዝህልወካ ኩሉ ግዜ ንኣሰልጣኒ ወይ ካልኦት ወለዲ ክትሓቶም ትኽእል ኢኻ።
ስፖርት ኣበክቶኻ የድልዮ እዩ
ጋንታ ስፖርት ብወለድን ካልኦት ብወለንትኦም ዝግደሱን ዝሳተፉን እዩ ዝካየድ። ገሊኦም ኣሰልጠንቲ ክኾኑ ይደልዩ፡ ገሊኦም ድማ ንወለዲ ተወከስቲ ኣካላት ክኾኑ ይደልዩ፡ ካልኦት ድማ መሳርሒታት፡ሜዳ ስፖርት፡ቁጠባን ውደባን ክሕዙ ይደልዩ። ቆልዑ ልምምድ ወይ ንጥፈታት ንኸካይዱ ጽቡቕ ዕድላት ንኽህልዎም ወለዲ ብወለንትኦም እጃሞም ከበርክቱ ልሙድ ተርእዮ እዩ። ክትሳተፍ ዘይጥዕመካ እንተኾይንካ ክትሕብር ኣገዳሲ እዩ፡ ካልእ ግዜ ከኣ ክትሕግዘሉ ትኽእል እዋን እንተሃልዩ ውን ክትሕብር ተደላዪ እዩ። ሓባራዊ ወፈራ ብዝተኻእለ መጠን ብዙሓት ቆልዑን መንእሰያትን ኣብ ውዱብ ንጥፈታት ስፖርት ከምዝሳተፉ ይገብር።
ብዙሓት ክለባት ናተን ሜዳታት ስፖርትን ኣዳራሻትን ኣለወን፡ እዚ ከኣ ክትጽግኖን ከተካይዶን ገንዘብ ይሓትት እዩ። ወፈራ ወለዲ ንደቆም ክኸፍሉዎ ዘለዎም ርእሰ-ብጽሒት ኣብ ምቕናስ እጃሙ የበርክት እዩ። ኣብ ወፈራ ብምስታፍ ምስ ካልኦት ትላለ፡ ከምኡውን ሓባራዊ ዕላማ ንምውቃዕ ክትሰርሕ ከለኻ ብዙሕ ግዜ ነቶም ተሳተፍቲ ትርጉም ሓዘል ኮይኑ እዩ ዝስመዖም። ብዙሓት ሰባት ኣብ ስፖርት ብዝፈጥሩዎ ማሕበራዊ መርበብ ንነዊሕ ግዜ ዝጸንሕ ምሕዝነት እዮም ዘጥርዩ። ኣብ ከመይ ዓይነት ወፈራ ትሳተፍን ክሳብ ክንደይ ትሳተፍን ካብ ስፖርት ናብ ስፖርት፡ ካብ ክለብ ናብ ክለፍ ክፈላለ ይኽእል እዩ። ዝኾነ ዓይነት ኣበርክቶ ይዕበ ይንኣስ ሚዛን ይወሃቦ እዩ።


text:
መደብ መትከል እግሪ ካብ ቤት ጽሕፈት መራኸብቲ ስራሕ
ናይ መጠረሽታ ዝተሓደሰሉ፡ 7 7 2021
ንዓኻ ኣብዚ ቐረባ ግዜ መንበሪ ፍቓድ ዝረኸብካ፡ ኣብ ቤት ጽሕፈት መራኸብቲ ስራሕ ሓደ ፍሉይ ደገፍ ኣሎ። እዚ መደብ መትከል እግሪ ይብሃል። ዕላማ መደብ መትከል እግሪ፡ ንስኻ ብዝተኻእለ መጠን ቀልጢፍካ ሽወደንና ክትመሃር፡ ስራሕ ክትረክብን ናይ ባዕልኻ ገንዘብ ከተእቱን እዩ።
ኣብዚ መደብ መትከል እግሪ ንኽትሳተፍ ነዚ ዝስዕብ ከተማልእ ኣሎካ፡
ኣብ መንጎ 20ን 64ን ዓመት ዝኾንካ።
ከም ስደተኛ፡ ተመቝኒኑ ዝመጸ ስደተኛ (kvotflykting)፡ ከም ኣማራጺ ዕቝባ ዘድልዮ ሰብ (skyddsbehövande) ወይ ከም መቕርብ ናይ ገለ ካብዚኦም መጠን መንበሪ ፍቓድ ተዋሂቡካ ኾይኑ።
ቤት ጽሕፈት መራኸብቲ ስራሕ፡ መደብ መትከል እግሪ እንታይ ምኳኑ ዝገልጹ ፊልምታት ጌይሮም ኣሎዉ።
መደብ መትከል እግሪ እንታይ የጠቓልል?
እቲ ንዓኻ ዘድልየካ እዩ ኣብቲ ናትካ መደብ ኣየኖት ንጥፈታት ከም ዝኣትዉ ዝውስን። ካብ ናይ ቅድሚ ሕጂ ተመኩሮታትካን ተገዳስነትን ተበጊስኩም ምስ ቤት ጽሕፈት መራኸብቲ ስራሕ ብሓባር መደብ ንጥፈታትካ ተውጽእ።
እዞም ዝስዕቡ ንጥፈታት ኵሉ ግዜ እቱዋት እዮም።
- ሽወደንና ንወጻእተኛታት፡ ኤስኤፍኢ።
- ልልይ ምስ ሕብረተ ሰብ። ብዛዕባ ሕብረተ ሰብ ሽወደን መሰረታዊ ፍልጠት ትረኽበሉ ትምህርቲ እዩ።
- ንስራሕ ዝቐራርቡኻ ጻዕርታት። እዚ ንኣብነት ልምምድ ክኸውን ይኽእል እዩ። ከምኡ'ውን ናይ ሞያ ፍልጠታትካን ትምህርቲታትካን ከተገምግሞም ክትክእል ሓገዝ ክትረክብ ትኽእል ኢኻ። እዚ ብቕዓት ምርግጋጽ ይብሃል።
እቶም ንጥፈታት ናይ መደብ መትከል እግሪ መዓስ እዮም ዝግበሩ?
እቶም ንጥፈታት ን40 ሰዓታት ኣብ ሰሙን ይትግበሩ። መብዛሕትኡ ግዜ ኣብ መደብ መትከል እግሪ ን24 ኣዋርሕ ትሳተፍ።
ኣብ ሓደ ሓደ ኵነት ኣብቲ መትከል እግሪ ኣብ ሰሙን ዝወሓደ ሰዓታት ወይ ዝወሓደ ኣዋርሕ ክትሳተፍ ትኽእል ኢኻ። እዚ ንኣብነት፡
- ገለ መዓልታት ኣብ ሰሙን ናይ ወላዲ ዕረፍቲ እንተ ወሲድካ ኣሎኻ ኾንካ።
- ስንክልና እንተ'ላካ ኾይኑ።
- ስለ ዝሓመምካ ኣብ ሰሙን ን40 ሰዓታት ክትሳተፍ ዘይትኽእል እንተ ኾንካ
Intensivår (ጽዑቕ-ዓመት)
ኣብ ሽወደን ሓድሽ መጻኢ እንተ ኾይንካን ኣብ መደብ መትከሊ-እግሪ ድማ ምስ ትሳተፍን፡እዚ ጽዑቕ-ዓመት ዝበሃል ንዓኻ ጽቡቕ ኣጋጣሚ ክኸውን ይኽእል እዩ።ኣብ ውሽጢ ሓደ ዓመት ስሉጥ ብዝኾነ ኣገባብ ኣብ ሓደ ናይ ስራሕ ቦታ ኮይንካ ኣብ ሰዓታት ስራሕን ነጻ-ግዜን ክትመሃር ወይ ናይ ስራሕ ልምምድ(ፕራቲክ) ክትገብ ትኸእል።እቲ ዕላማ ብዝቐልጠፈ ስራሕ ንኽትረክብ እዩ።
እንታይ ከም ዘገልግል ብዝያዳ ኣንብብ።
ክፍሊት መትከል እግሪ
ነቲ ኣብ መደብ እግሪ መትከሊ ዘሎ ውጥን እንተ ስዒብካዮ ገንዘብ ክወሃበካ ይኽእል እዩ። እዚ ክፍሊት መትከል እግሪ ይብሃል።
ከምኡ'ውን ንዝተፈላለዩ መወሰኽታታት መሰል ክህልወካ ይኽእል እዩ።
- ቈልዓ እንተ'ለካ ኾይኑ፡ መሰል ናይ መወሰኽታ መትከል እግሪ ክህልወካ ይኽእል እዩ።
- በይንኻ እንተ ዄንካ ትቕመጥ፡ መሰል ናይ ክፍሊት ገዛ ክህልወካ ይኽእል እዩ።
ቤት ጽሕፈት ካሳ ውሕስነት እዮም ብዛዕባ ዝኾነ ክፍሊት ክኽፈለካ እንተ ኾይኑ ዝውስኑ። ከምኡ'ውን ቤት ጽሕፈት ካሳ ውሕስነት ናይ ክንደይ መጠን ገንዘብ መሰል ከም ዘሎካ ይውስኑ።
ግዴታ ትምህርቲ
ግዴታዊ ትምህርቲ ንሓደ ሓደ ሓደሽቲ ሰባት ኣብ ሽወደን ይምልከቶም እዩ። ግዴታዊ ትምህርቲ ስራሕ ንምርካብ ዕድልካ ንከተዕብዮ ክትምሀር የድልየካ ማለት እዩ።


text:
ኮሚሽን ሰብኣዊ መሰላት ኢትዮጵያ ኣብ ኦሮምያ ሰባት ብዕጡቓት ምቕታሎም ኣፍሊጡ
ኮሚሽን ሰብኣዊ መሰላት ኢትዮጵያ ኣብ ክልል ኦሮምያ ሆሮ ጉድሩ ወረዳ አሙሩ ቀበሌ ኣጋምሳ ናይቲ ከባብን ካብ ተዋሰንቲ ወረዳታት ክልል ኣምሓራ ዝመጹን ሚሊሻ ልዕሊ 60 ነበርት ቀቲሎም ክብል ኣፍሊጡ። ብተወሳኺ በቲ መጥቃዕቲ 70 ካል ኦት ነበርቲ ቆሲሎም ልዕሊ 20- ሽሕ ኸኣ ተመዛቢሎም ኢሉ'ሎ። ኮሚሽን ሰብኣዊ መሰላት ኢትዮጵያ ወሲኹ ቅድሚ'ቲ ናይ ኣጋምሳ ቅትለት ሰለስተ ተወላዶ ኣምሓራ ዝኾኑ ነበርቲ ብዕጡቓት ሰራዊት ሓርነት ኦሮሞ ተቐቲሎም ኢሉ'ሎ።
ኢፒሶዳት
-
ጥቅምቲ 03, 2022
'መስመር ጽዕነት ዓበይቲ መካይን ኣመሪካ ይበራበር'ሎ' መስራቲ ሊሎ ትራንስፖርት
-
መስከረም 30, 2022
ሕ/ሃ ካብ ሊብያ ብምብጋስ ዝካየዱ ዘይሕጋዊ ስደት ዝምልከት መርመራ ንሓደ ዓመት ክናዋሕ ወሲኑ
-
መስከረም 29, 2022
ኤርትራውያን ስደተኛታት መዓስከር ዳባት ጉዳዮም ኣቓልቦ ክወሃቦ ይጽውዑ
-
መስከረም 29, 2022
መበገሲ ሕማም ዓበቕን ሜላ መከላኸሊታቱን
-
መስከረም 28, 2022
ንግስቲ ኤልሳቤጥ ዳግማዊት ብኸመይ ይዝከራ?
-
መስከረም 28, 2022
ብሰንኪ ኣብ ክልል ኦሮምያ ዝረኣ ጎንጺ ኣሽሓት ሰባት ካብ መነባብርኦም ይመዛበሉ


text:
ናይ ዕቝባ ሕቶይ መልሲ ንምርካብ ንነውሕ ግዜ ተጸቢየ፡ ደጊም ካብዚ ንላዕሊ ክጽበ ሓይሊ የብላይንJag har väntat länge på asylbesked, och snart orkar jag inte mer - tigrinska
ሕቶ
ኣብ ሽወደን ንኽጸንሕ ዝፍቀደኒ እንተ ኾይኑ ንምፍላጥ ነዊሕ ግዜ ተጸቢየ ኣሎኹ። ብዛዕብኡ መዓልታዊ እየ ዝሓስብ። ብምጽባያ ኣዚየ ደኺመ ኣሎኹ። Jሓዘንን ድካምን ይስምዓኒ ኣሎ። ቀደም ቤት ትምህርቲ፡ሽወደንኛ፡ የዕሩኽ ምርካብ፡ ደስ ይብለኒ ኔይሩ። ሕጂ ግን ካብዚ ንላዕሊ ክጽበ ድሕሪ ቁሩብ ግዜ ሓይሊ የብለይን። እንታይ ክገብር እየ?
ምላሽ
ሓዘንን ድኻምን ይስምዓካ ከም ዘሎ ብሓቂ ይርድኣኒ እዩ። እንታይ ከም ዘጋጥም ኣብ ዘይትፈልጠሉ እዋን ተስፋ ምቝራጽ ክስምዓካ ዘይርዱእ ኣይኮነን።
ከምዚ ክስምዓካ ከሎ ምስ ገለ ሰብ ምዝራብ ጽቡቕ እዩ። ነቶም ከበድቲ ሓሳባትካንን ስሚዒታትካን ንሓደ ዝሰምዓካን ዝርድኣካን ሰብ ከተካፍሎ እንተ ኽኢልካ፡ ክፎኽሰካ ይኽእል እዩ። ከበድቲ ስሚዒታት ሒዝካ በይንካ ዘይምዃን ኣገዳሲ እዩ። ምናልባት ኣብ ከምዚ ናትካ ኵነታት ዝርከቡ ካልኦት ሰባት ትፈልጥ ትኸውን። ንሓደ ካብኣቶም ብዛዕባ ስሚዒታትካን ሓሳባትካን ከተዕልሎ ትኽእል ዲኻ?
ከምኡ’ውን ጽቡቕ ምስ ዘየለዉ መንእሰያት ናይ ምዝርራብ ልምዲ ዘሎወን ክትራኸበን ትኽእል ብዙሓት ቦታታት ኣለዋ። ኣብዚ ሓደ ሓደ ኣብነታት እንሆ፡
- ክሊኒክ መንእሰያት። ኣብኡ ምስ ሓደ ኣማኻሪት ክትዛረብ ትኽእል ኢኻ።
- ጥዕና ተምሃሮ ኣብ ቤት ትምህርቲ። ኣብኡ ካብ ናይ ቤት ትምህርቲት ወይ ናይ ቤት ትምህርቲ ኣላዪት ሕሙማት ሓገዝ ክትረክብ ትኽእል ኢኻ።
- ከምኡ’ውን ብዝተፈላለየ መንገዲ ጽቡቕ ንዘየለዉ ሰባት ዝድግፋን ዝሕግዛን ብዙሓት ማሕበራት ኣሎዋ። ንኣብነት ቀይሕ መስቀልን ሬዳቦርነንን።
ቅድሚ ሕጂ ሕጕስ ዝገብሩኻ ዝነበሩ ነገራት፡ የዕሩኽትካ ምርካብን ኣብ ቤት ትምህርቲ ምጽዓርን ዝኣመሰሉ ምግባር ፈትን። ኣብ ሽወደን ጽናሕ ኣይትጽናሕ ብዘየገድስ ቤት ትምህርቲ ንመጻኢኻ ኣገዳሲ እዩ። እንግሊዝኛ ትኽእል እንተ ዄንካን ካብ ቤት ትምህርቲ ዝቐሰምካዮ ፍልጠት እንተ ኣሎካ ኾይኑን ኣብ መጻኢ ግዜ ንክትዕወት ዝያዳ ዕድል ኣሎካ። ዋላ’ውን ሓዘንን ድካምን ይሰምዓካ፡ ነቶም ኣብዚ ክትረኽቦም ትኽእል ዕድላት ተጠቐመሎም።ካብ ሕጂ ንንየው ክነብር ኣይኽእል እየ ኢልካ ትሓስብ ዲኻ? ኣጸቢቕኻ ሕማቕ ኣብ ዘሎኻሉ ግዜ ከምዚ ክስምዓካ ይኽእል እዩ። ኣብ ከምዚ እዋን ብቕልጡፍ ሓገዝ ክትረክብ ኣገዳሲ እዩ። ምስ bup (ሕክምና ኣእምሮ ናይ ቈልዑን መንእሰያትን) ወይ ምስ ህጹጽ ሕክምና ኣእምሮ ክትራከብ ትኽእል ኢኻ። ብዙሓት ነፍሰ ቅትለት ዝሓሰቡን ሓገዝ ዘረከቡን ሕጂ ኣጸቢቖም ጽቡቕ ዘሎዉን ሰባት ኣሎዉ።
ብዙሕ ነገራት ክኢልካ ኢኻ፡ ብዙሕ ሓይሊ ድማ ኣሎካ። ኣብዛ እዋን እዚኣ ሃይሊ ከም ዘይብልካ ኾይኑ ይስምዓካ ኣሎ፡ ግን ኵሉ ግዜ ከምኡ ክስምዓካ እዩ ማለት ኣይኮነን። ከተዛርቦ ትኽእል ሓደ ሰብ ክትረክብ ፈትን። ቁሩብ ሓይሊ ተመሊስካ ንኽትረክብን ክሕግዘካ እዩ። ከምኡ’ውን ቁሩብ ብዝይያዳ ሕጉስ ክገብረካ ይኽእል እዩ።


text:
ሚንስተር ጉዳያት ወጻኢ ኣመሪካ ኣንተኒ ብሊንከን፡ ብዛዕባ`ቲ ካብ ኣፍጋኒስታን ምውጻእ ዝነበረ ሕንፍሽፍሽ ምላሽ ንክህብ ሎሚ ኣብ ቅድሚ ባይቶ ኣመሪካ ቀሪቡ ውዒሉ`ሎ። ፕረዚደንት ባይደን ኣብ ምውጻእ ኣመሪካውያንን ኣፍጋኒስታውያንን ዘርኣዮ ኣተሓሕዛ፡ ንሪፓብሊካውያን ሓገግቲን ገለ ደሞክራሲያውያን ብጾቱን ብኸቢድ ተነቒፉሉ`ዩ። ባይደን ግን ዕዉት ምውጻእ`ዩ ክብል ይከላኸል።
እቲ ነቐፈታ ብፍላይ ዝበዝሓ፡ ኣብቲ ግዜ ምውጻእ ከለዉ 13 ወተሃደራት ኣመሪካ ብመጥቃዕቲ ቦምብ ድሕሪ ምቕታሎም`ዩ።እዚ ድማ ኣመሪካ ካብ`ቲ ኣብ ታሪኻ ዝነውሐ ዝብሃል ኩናት ኣፍጋኒስታን ብታህዋኽ ኣብ ትወጻሉ ዝነበረት እዋን ዘጋጠመ'ዩ።
ነቲ ኩነታት መልሲ ክህበሉ`ዩ`ምበኣር ሚንስተር ጉዳያት ወጻኢ ኣንተኒ ብሊንከን ሎሚ ኣብ ቅድሚ ኮሚቴ ጉዳያት ወጻኢ ባይቶ ወከልቲ ዝቐርብ ዘሎ። ጽባሕ ሰሉስ`ውን ብዛዕባ ተመሳሳሊ ጉዳይ ኣብ ሰነት ክቐርብ`ዩ ።
ዝተኣከበ ርእይቶ ህዝቢ ከምዘርኣዮ እንተኾይኑ፡ ባይደን ነቲ `መወዳእታ ዘይብሉ` ዝብሃል ኩናት ኣፍጋኒስታን ከኽትሞ ዝድግፍ`ዩ ኔሩ-ነገር ግን በቲ ዝተራእየ ዓይነት ሕንፍሽፍሽ ክኸውን ኣይነበረን።
ሕጂ ብሊንከን ኣብ ኮንግረስ ከበድቲ ሕቶታት ይጽበዮ`ሎ - ሓደ ካብኡ ስለምንታይ እቲ ምውጻእ ኣቐዲምኩም ዘይጀመርክምዎ? ባይደን ፡ ብፕረዚደንት ነበር ትራምፕን ጣሊባንን- ንዝተገብረ ስምምዕ ምውጻእ ከምዘተግብሮ ቃል ኣትዩ ኔሩ እንድዩ? ዝብል`ዩ።
ኣባላት ባይቶ ብዛዕባ ቅልጡፍ ምቁጽጻር ጣሊባንን ምውዳቕ መንግስቲ ካቡልን ኣብ ምሕባር ፈሺልኩም ኢኹም ብዝብል ንኣገባብ ምእካብ ሓበረታ ስለያ`ውን ክነቕፉ ጸኒሖም`ዮም- ።
ሕጂ ሪፓብሊካውያን ኣብተን ናይ መወዳእታ ሰሙናት ዝነበረ ኣተሓሕዛ ባይደን`ዮም ሕቶታቶም ክጽዕቑ ደልዮም ዘለዉ። ደሞክራት ድማ ነቲ ዝሓለፈ ኣርባዕተ ዓመታት ፕረዚደንታት ዝተቐያየርሉ ኩነታት ኣፍጋኒስታን ክግምገም ይደልዩ።
ነቲ ኩናት ኣብ 2001 ዝጀመሮ ጆርጅ ቡሽ`ዩ- ነቲ ሓንጻጺ መጥቃዕቲ መስከረም 11 ዝኾነ ኣል-ቃዒዳ ካብ ኣፍጋኒስታን ንምምሓው ዝተገብረ ወተሃደራዊ ወፍሪ።
ባይደን ብወገኑ ነቲ ምውጻእ ሰራዊት ካብ ኣፍጋኒስታን ዕዉት ኔሩ ብምባል`ዩ ዝከላኸል`ዘሎ- ንሓላፍነት ምምሕዳር ወተሃደራዊ ሓይሊ ኣብ ኣፋጋኒስታን- ናብ 4ይ ፕረዚደንት ኣመሪካ ከሕልፎ ኣይደልን`የ ድማ ይብል።


text:
ፋሽስታውያን ወረርቲ ዘርኢ ትግራዋይ ንክፀንት ፆታዊ ዓመፅ ከምሓደ መሳርሒ ኩናት ብምጥቃም ኣብ ልዕሊ ደቂ ኣንስትዮ ትግራይ ከቢድ ግፍዒ ኣብፂሖም እዮም፡፡
ኣብ መሬት ትግራይ ዘይተነገረ እምበር ዘይተገበረ ነገር የለን ፡፡ እዋኑ 21 መጋቢት 2013 ዓ/ም እዩ ነይሩ፡፡ ፋሽስታውያን ወረርቲ መሬት ትግራይ ወሪሮምዋ እናሃለው ኣብ ትግራይ ክቢድ ፆታዊ ዓመፅ ፍፂሞም ብ10ተታት ኣሽሓት ኣደታትን ደቂ ኣንስትዮን ትግራይ ድማ ግዳይ እዚ ኣፅያፊ ዓመፅ ኮይነን እየን ፡፡
ካባኣተን ሓንቲ ዝኾና ኣብ ከተማ ግጀት ዝነብራ ዝነበራ 60 ዓመት ዝዕድመአን ወላዲት ካብቶም ግፎዓውያን ወረርቲ ዘብፅሕዎ ዝነበረ ግፍዕን በደልን ከምልጣ መንበሪኤን ራሕሪሐን ኣብ ማይ ጨሎት ኣዕቁበን፡፡
ኮይኑ ግን እዘን ወላዲት ካብቶም ኢድ ፀላእቲ ከምልጣ ኣይክኣላን፡፡ እዘን ኣዶ ኣብ ግዜ እርጋነን ክብርን ሓልዮትን ኣብ ዘድሌን እዋን ብሰለስተ እንስሳዊ ባህሪ ዝተላበሱ ወታደራት ኣብዩ ኣሕመድ ግዳይ ፆታዊ ዓመፅ ኮይነን እየን፡፡
እዘን ወላዲት ኣደ ንመንነቶም ንዓዶምን ዝቃለሱ ጀጋኑ ዝኾና ትግወይቲ ኣደ ካብ ዝበፅሐን ፆታዊ ዓመፅ ብተወሳኺ ግዳይ ኣካላዊ ማህሰይቲ ኮይነን፡፡ ኣፍቲ ሰዓት ግልጋሎት ሕክምና ክረኽባ ብዘይምክኣለን በቲ ዝበፅሐን ፆታውን ኣካላዊን መጥቃዕቲ ድማ ስነ-ልቦናውን ኣካላውን ጉድኣት ከምዝበፅሐን ይዛረባ፡፡
እዘን ኣዶ ከምዚ ከማይ በደል ዝበፀሐን ብርክት ዝበላ ኣለዋ ብፍላይ እዞም ጨካናት ወረርቲ ደቂ 10 ዓመት ከይተረፍ ድፊሮምን ማሕፅነን ካብ ጥቕሚ ወፃኢ ጌሮምዎ ኢዮም እዚ ኣብ ልዕሊ ድቂ ኣንስትዮን ህፃናትን ትግራይ ዝተፈፀመ ከቢድ ሃሳያ ፍትሒ ክረክብ ማሕበረሰብ ዓለም ናብ ስጉምቲ ካኣቱ ይግባእ ይብላ ፡፡
ብኣበባ ፅጋቡ
ጨካናት ወረርቲ ኣሮግቶትን ደቂ 10 ዓመትን ከይተረፈ ደፊሮምን ማሕፅነን ካብ ጥቕሚ ወፃኢ ጌሮምዎ ኢዮም ፡፡ ብወረርቲ ዝተደፈራ 60 ዝዕድመአን ኣዶ
ፋሽስታውያን ወረርቲ ዘርኢ ትግራዋይ ንክፀንት ፆታዊ ዓመፅ ከምሓደ መሳርሒ ኩናት ብምጥቃም ኣብ ልዕሊ ደቂ ኣንስትዮ ትግራይ ከቢድ ግፍዒ ኣብፂሖም እዮም፡፡


text:
ኣብዚ ዘለናዮ ተኣፋፊ እዋን፡ ኣብ ጭብጥን መርትዖን ዝተደረኸ፡ ጽጹይ ሓበሬታ ንህዝቢ ምዝርጋሕ ኣገዳሲ ምኻኑ እኣምን፡፡ ኣብ ማሕበራዊ ሚዲያ፡ ብዙሓት ዘይተረጋገጸን ዘይጥሉል ሓበሬታ ኣብ ዝፍንውሉ ዘለው ኣብዚ እዋን፡ ንሕና ከም ኤርትራውያን ኣብ ስትራተጅካዊ ሃገራዊ ጉዳያትና ህድእ ኢልና፡ ንነገራት ክንርዳእን ኣመታቱ ክንግንዘብን ይግባእ፡፡ ብዝኾነ ከምቲ ትዕዘብዎ ዘለኹም፡ ኣብ ዝሓለፈ ቅንያት ኣብ ጎረቤት ሃገር ኢትዮጵያ ዝተፈላለዩ ለውጥታት ይረአ ኣሎ፡፡ ንዓና ብቐጥታ ዝጸልወና እዋናዊ ውሳነ ኣልጀርስ ውን፡ ኣብ ማሕበራዊ ሚዲያ መዘራረቢ ኮይኑ ቀንዩ ኣሎ፡፡ ብዛዕባ እዞም ለውጥታት ኣብ ከባቢ ቀርኒ ኣፍሪቃ ጥራይ ከይተሓጸርና፡ ብኣህጉራዊን ዓለማዊን መለክዒታት‘ውን ምጥማት የድሊየና ኣሎ፡፡ ብወገነይ ነዞም እዋናዊ ጉዳያት ኣመልኪተ፡ ኣብ ቀረባ ሓደ ሓበሬታ ከምዝፍንወልኩም እንዳዘኻኸርኩ፡ ንሎሚ ገለ ምስዚ ሰሙናዊ ለውጥታት ምትእስሳር ዘለዎም ጉዳያት እፍንወልኩም፡፡
- ኣብ ዝሓለፈ 27 ዓመታት ጸላኢ ሰናያት ኢሳይያስ ዳርጋ ምስ ኩሎም ጎረባብትና ከምዘናኸሰናን ብመሬት ዝተኸበበት እንኮ ደሴት ከምዝገበረና ዝፍለጥ እዩ፡፡ ምስ ጎረባብቲ ሃገራት ጥራይ ከይተወሰነ ምስቶም ርእሰ ሓያላት ‘ውን ክወጣወጥ ዝጸንሐ ስርዓት ህግደፍ፡ ኣብ ቀረባ ኣዋርሕ ካብ ቁጽጽሩ ወጻእ ዝኾነ ኣህጉራዊን ዓለማዊን ጸቕጥታት የጓንፎ ኣሎ፡፡ ነዞም ኣብ ዲፕሎማሲ ኣድሂቦም ዝፍጠሩ ዘለው ስትራተጅካዊ ጸቕጥታት ንምምካት፡ ትማል ካብ “ምክልኻል ናብ ምጥቃዕ” ብምባል ንህዝቢ ከደናግር ከምዘይፈተነ፡ ሎሚ ድማ ናብ ፍጹም ትካቦ ወይ ከኣ ምልማን ተሸሚሙ ኣሎ፡፡ ኣብ ዲፕሎማሲ ክትደፍእን ክትድፋእን ዋላ ንቡር እንተኾነ ኣንፈትን መትከል ኣልቦን ዝኾነ ዲፕሎማሲያዊ ጽምዶታት ግን ሃገራዊ ረብሓ ንጓኖት ኣሕሊፉ ዝህብ ካብ ምኻንን ሃገራዊ ድሕነት ኣብ ሓደጋ ካብ ምጥሓል ዝሓለፈ መኽሰብ የብሉን፡፡ መትከል ኣልቦ ዲፕሎማሲያዊ ፖሊሲታት ስርዓት ህግደፍ ድማ ብኣርባዕቲኡ ኣንፈታት ዘስዓቦ ሓደጋታት ኩሉ ዜጋ ዝፈልጦ ‘ዩ፡፡
ንዘመናት “ስርዓት ዋሽንግተን” እንዳተብሃለ መኮማስዒ ናይ ፕሮፖጋንዳ ማሽነሪታት ዝነበረ ርክብ ምስ መንግስቲ ኣሜሪካ ድማ፡ ሓድሽ ኣጀንዳ ስርዓት ኢሳይያስ ኮይኑ ኣሎ፡፡ ብፍላይ ምስ ምዕጻው ዶባት ሱዳን ዝሰዓበ ቁጠባዊ ቅልውላውን፡ ኣብ ኢትዮጵያ ምስ ዝርአ ዘሎ ቅልጡፍ ለውጥታትን ብምትእስሳር፡ ልኡኻት ህግደፍ ብዝተፈላለየ መገድታት ንመንግስቲ ኣሜሪካ ክምሕጸኑ፡ ብጉልባብ ናብ ሴናተራትን ኤምባሲታትን ይመላለሱ ኣለው፡፡ ንኣስታት 10 ዓመታት ኩልኩል ዝነበረ ርክብ ላዕለዎት ሰበስልጣን መንግስቲ ኤርትራ ምስ ወከልቲ ኤምባሲ ኣሜሪካ ተሓዲጉ፡ ላዕለዎት ሓለፍቲ ህግደፍ ምስ “ኣድማዕቲ” ዝበልዎም ወከልቲ ክራኸቡ ተሓቢርዎም ኣሎ፡፡ ቅድሚ ተሓጋጋዚ ጸሓፊ ጉዳያት ኣፍሪቃ ኣምባሳደር ዶናልድ ያማማቶ ኣብ ኤርትራ ዕላዊ ናይ ስራሕ ዑደት ምፍጻሙ፡ ኣብ ኣስመራ ንፈጻሚት ኤምባሲ ኣሜሪካ ናታሊ ብራውን ንምእማንን ንምልዛብን፡ የማነ ገብረኣብ፡ ሓጎስ ኪሻን ዘመደ ተኽለን ናብ ኤምባሲ ኣሜሪካ ክመላለሱ ቀንዮም እዮም፡፡ ብትእዛዝ ቤ/ጽ ፕረሲዳንት ናብ ዞባታት መገሻ ተኸልኪሎም ዝነበሩ፡ ኣባላት ኤምባሲ ኣሜሪካ፡ ኣብዚ ቅንያት ኣብ ትሕቲ ስቱር ምክትታል ኣባላት ጸጥታ፡ ክገሹ ዝተፈቕደሎም ኮይኑ፡ ፈጻሚት ኤምባሲ ኣሜሪካ ናታሊ ብራውን፡ ምስ ማይክል ቪዜን ቶርንስቤሪ ጆሴፍ ዝትብሃሉ ኣባላታ፡ “ንገስጋስ ምዕባለ መንግስቲ ኤርትራ” ንምዕዛብ ብዝብል፡ ፍቓድ ተዋሂብዋ፡ ናብ ዕደና ወርቂ ቢሻን ዲጋ ዓዲሃሎን ዑደት ክትገብር ተፈቒዱላ’ዩ፡፡ ኣብ ዋሽንግተን ድማ በዓል ዶ/ር ጌዶንን ወ/ሮ ሶፍያን ዝርከብዎ ንገለ “ፈተውቲ መንግስቲ ኤርትራ”ን ኣባላት ባይቶ ኣሜሪካን ንምእማን መደባት ተሓንጺጹ ‘ዩ፡፡
ካብቶም ምስ መንግስቲ ኣሜሪካ ከቀራርቡና ይኽእሉ ‘ዮም ተባሂሉ ዝተኣምነሎም ወጻእተኛታት ድማ ኮንግረስ ማን ዳና ሮህራባከር፡ ሄርማን ኮሆን፡ ካረንባስን ካልኦት 6 ሰባትን ይርከብዎም፡፡ ነዚ ዕማም ብጓይላን ደበላን ንምትግባር ኣቐዲሙ ሓያሎ ጎስጓሳት ንምክያድ ብማእከላይ ቤ/ጽ ቁጠባዊ ጉዳያት ህግደፍ ባጀት ተሰሊዑ ኣሎ፡፡
- ብካልእ ገጽ ካብ የካቲት 2018 ጀሚሩ፡ ኩሉ ዶባት ብምዕጻው፡ ወትሃደራዊ ቃፍላይ ናብ ዶባት ዘጸግዐ መንግስቲ ሱዳን ‘ውን፡ ነቲ ዞባዊ ሃዋሁ ዚያዳ ጸሊይዎ ኣሎ፡፡ ብሰንኪ ምዕጻው ዶባት ሱዳን፡ ኣብ ዝሓለፈ 3 ኣዋርሕ ጥራይ፡ ኣብ ሃገርና ከቢድ ቁጠባዊ ጸቕጥታት ስዒቡ ‘ዩ፡፡ ኣብ ዝሓለፈ ኣዋርሕ ምስ መንግስቲ ሱዳን ንምልዛብ ብቐጥታን “ብፈተውቲ መንግስታት”ን ሰለስተ ሻዕ ዝተፈላለዩ ዲፕሎማሲያዊ ፈተነታት ዝተኻየደ ኮይኑ ዛጊት ዝተረኸበ ኣውንታዊ ውጽኢት የለን፡፡ የግዳስ መንግስቲ ሱዳን ኣብ ካርቱምን ካልኦት ከባቢታትን ዝርከባ ማሕበረ ኮማት፡ ኣባላተን ከፍልጣን ዘይሕጋውያን ዝበሎም ድማ ክእሰሩን ካብ ሃገር ክወጹን ጌሩ ‘ዩ፡፡ ኣብ ርእሲ ብሰንኪ ምልዋጥ ባጤራ ዝሰዓበ ቁጠባዊ ዝቕባበ፡ ዶባት ሱዳን ምስተዓጸወ እውን ኣብ ልዕሊ ቁጠባ ሃገርና ዝተፈጠረ ሃሰያ ኣዚዩ ልዑል እዩ፡፡ ብፍላይ ኣብ ቀረብ ነዳዲ፡ ምሸላን ሽኮርን ዝተፈጠረ ሕጽረታት ኣብ ልዕሊ መሻርፍ ሓይልታት ምክልኻልን መነባብሮ ህዝብን ሓያል ጽዕንቶ ኣሕዲሩ’ዩ፡፡
ኣብ ትሕቲ ሜ/ጀነራል ኣስመሮም ገረዝጊሄር ዝመሓደር ክፍሊ ሎጅስትክስ ምክልኻል ተፈጢሩ ዘሎ ሕጽረታት፡ ኣብ ልዕሊ ስርዓት ኢሳይያስ ከቢድ ወጥሪ ፈጢሩ ኣሎ፡፡ ኣብ መላእ ሃገር ፋሕ ኢሉ ንዝርከብ ሰራዊት መሻርፍ ዝዕድላ፡ ኣብ ትሕቲ ስንቂ ምክልኻል ብሓፈሻ 9 ጨንፈራት ዘለዋ ኮይነን፡ ዛጊት መኻዚኖታተን ጥርሑ ይተርፍ ኣሎ፡፡ ኣብ ማእከላይ ቤ/ጽ ስንቂ ምክልኻል (ጎንደራን)፡ ዝርከብ ሃንገር ‘ውን ብሰንኪ ሕጽረታት ጥርሑ ተሪፉ ኣሎ፡፡ ንሰራዊት ከም መሻርፍ ኣብ ዝዕደሉ ቀረባት ሓሩጭ፡ ሽኮር፡ ዓደስ፡ ቀጠፍ፡ ዘይቲ፡ ጀሪካን፡ ፊስቶ፡ ሽዳን ወትሃደራዊ ኣልባሳትን፡ ሕጽረታት ተኸሲቱ ኣሎ፡፡ ብኮ/ል ከሰተ ግርማይ (ወዲ ግርማይ) ዝምራሕ ጨንፈር ስንቂ ‘ውን፡ ናብ ማእከላይ ቤ/ጽ ብተኸታታሊ ጸብጻባት ሊኢኹ ኣሎ፡፡ ዳርጋ ኣብ ኩለን ግንባራትን ክፍላተ ሰራዊትን ዝተፈጠረ ሕጸረት መሻርፍ፡ ኣብ ዕለታዊ መነባብሮ ሰራዊት ጽልዋታት ይፈጥር ኣሎ፡፡ ብከሰተ ገብረሃንስ ዝምራሕ ጨንፈር ስንቂ ተሰነይ፡ ኣብ ትሕቲኡ ንኩለን ኣሃዱታት ምዕራብ እዚን፡ ንሳዋን መሻርፍ ዝዕድላ ጥሕኖታት ዘለዎ ኮይኑ፡ ድሕሪ ምዕጻው ዶብ ሱዳን ግን፡ ሓያል ሕጽረት ቀረብ ምሸላ ስለዘጓነፈ፡ ከም ፍታሕ ካብ ማእከላይ ቤ/ጽሕፈት ውሑድ ዓቕን ዘለዎ እኽሊ ተዓዲሉ ኣሎ፡፡
ብካፒተን ጸጋይ ባህረ ዝጥርነፍ ጨንፈር ስንቂ መንደፈራ ‘ውን፡ ካብ ማይምነ ክሳብ ዑና ጎባይ ንዝርከባ ክፍላተ ሰራዊት 31፡ 19፡ 13፡ 42፡ 53፡ 71፡ ከምኡ ‘ውን መንግስታዊ ጋራዣት፡ ተሃድሶ ሓልሓለን ስለያ ግንባርን መሻርፍ ዝዕድል ኮይኑ፡ ኣብ ከባቢ ቲቦ ዝርከብ መኻዝኖታት ሕጽረት ቀረባት ከምዘጋጠሞ ተፈሊጡ ኣሎ፡፡ ኣብ ምብራቕ እዚ ዓዲንፋስ ዝርከብ ጨንፈር ስንቂ ‘ውን፡ ንክፍላተ ሰራዊት 47፡ 38፡ 12፡ 15፡ 16፡ 32፡ 25፡ ብርጌድ 50፡ ዕቑር 67፡ ተሃድሶ ግንባርን ቤ/ጽ ግንባርን መሻርፍ ዘከፋፍል ኮይኑ፡ ኣብ ዝሓለፈ ሰሙናት ሕጽረታት ኣጓኒፍዎ ኣሎ፡፡ ብደረጃ ሃገር ኣብ ገጀረት፡ ሰረጀቓን ተሰነይን ዝተደኮና ጥሕኖታት (ቡኹራ) ‘ውን፡ ብሰንኪ ሕጽረታት ቀረብ ምሸላ ኣብ ሰሙን ንውሑድ ሰዓታት ጥራይ ይሰርሓ ኣለዋ፡፡ ኣብ ሓይልታት ምክልኻል ተኸሲቱ ዘሎ ሕጽረት ቀረባት ንምፍታሕ ዛጊት ዝተወስደ ግብራዊ ስጉምቲ የለን፡፡ ክሳብ ሕጂ ንኩሎም ሓለፍቲ ጨንፈራት “ኣብ ኢድኩም ዘሎ ቆጢብኩም ተጠቐሙ፡፡ ብባሕሪ ካብ ዝኣቱ ጠለባት ቀስብቀስ ክነስዕበልኩም ኢና ዓቕሊ ግበሩ” ዝብል ግብረ መልሲ ተዋሂቡ ኣሎ፡፡
ብሰንኪ ምዕጻው ዶባት ሱዳን ዝሰዓበ ሕጽረት ቀረባት ንምፍታሕ፡ በዓል ሓጎስ ኪሻ ናብ ዱባይን ቻይናን ተጓዓዞም፡ ምስ ነጋዶ ርክባት ይገብሩ ኣለው፡፡ ኣብ ማእከላይ ቤ/ጽ ስንቂ ምክልኻል ዝጸንሐ “ብልሽውናን ምጥፍፋእን” ንምጽራይ ኣብ ዝተኻየደ ኣኼባ፡ ኣብ ዝሓለፉ ዓመታት ጥራይ ብ09 ካብ ዝተዓደገ ምሸላ 52 ሚሊዮን ናቕፋ ከምዝተጠፋፍአ ተገሊጹ’ዩ፡፡ ነቶም ካልኦት ታሕተዎት ሓለፍቲ ንምህዳድን ንምፍርራሕን፡ ኣብ ቀረባ ካብ ጨንፈር ባረንቱ ካፒተን ሃይለን ሙሴን ዝተብሃሉ ሓለፍቲ ዝደስከሉ ኮይኖም፡ ካብ ማእከላይ ቤ/ጽ ድማ ናይቶም ሓለፍቲ ተሓዚ መዝገብ ዝነበረ ሓደ ዮናስ ዝተብሃለ ኣባል 5ይ ዙርያ ተኣሲሩ ‘ሎ፡፡
ካብ መሸጣ ዕደናታት ቀጺሉ ከም ቀንዲ ምንጪ ኣታዊ ወጻኢ ሸርፊ ስርዓት ኢሳይያስ ዝነበረ ዘይሕጋዊ መስርሕ ንግዲ ባጽዕ – ዓሊጊደር ድሕሪ ምዕጻው ዶብ ሱዳን፡ ኣብ ሓደጋ ወዲቑ ኣሎ፡፡ ብስም ሱዳናውያን ነጋዶ 09 ከም ኣሳላጢ ኮይኑ፡ ካብ ዝተፈላለዩ ሃገራት ብባጽዕ ክኣቱ ዝጸንሐ ንብረትን ሸቐጣ ሸቐጥን እውን ስለ ዝተቋረጸ ኣብ መኸሰራት፡ ተጎለልን ዓሊግደርን ዝነበረ ኮንትሮባንድ ተቋሪጹ ኣሎ፡፡ ከም ውጽኢቱ ድማ ሕጽረት ወጻኢ ሸርፊን ምቁራጽ ኣታዊን ሰደድን ኣጓኒፉ ኣሎ፡፡ ብደረጃ መንግስቲ ብዘይኣፍልጦ መንግስቲ ሱዳን፡ ካብ ሱዳን ብኮንትሮባንድ ናብ ሃገር ብዶባት ክኣቱ ዝጸንሐ ነዳዲ ‘ውን፡ ኣብ ትሕቲ ኮ/ል ተኽለ ረዳኢ (ወዲ ረዳኢን) ነስረዲን በኺት (ወዲ በኺትን) ዝመሓደር ዝነበረ ኮይኑ፡ ንሱ ‘ውን ተቋሪጹ ኣሎ፡፡ ብፍላይ ኣብ ነዳዲ ዝተኸሰተ ሕጽረት ኣዚዩ ከቢድ ብምኻኑ፡ ንቕልጡፍ ፍታሕ በዓል ሓጎስ ኪሻ ናብ ሃገራት ከልጅ ክገሹ ጸኒሖም ‘ዮም፡፡
ብእንጅነር ኣፈወርቂ ተስፋጽዮን ዝመሓደር ኮርፐረሽን ነዳዲ እውን፡ ብደረጃ ሃገር ዝርከብ ክዙን ዓቐን ነዳዲ (Strategic reserve) ዝምልከት ጸብጻባት ኣጻፊፉ ናብ ቤ/ጽ ፕረሲዳንት ሊኢኹ እዩ፡፡ ብደረጃ ሃገር እቲ ዝዓበየ ስትራተጅክ ሪዘርቭ ነዳዲ ዝኽዝን ኣብ ነፋሲት ዝርከብ 13 ኣጋንእ (Depot) እውን ሕጽረታት ኣጓኒፍዎ ኣሎ፡፡ ብተመሳሳሊ ኣብ ባጽዕ (እንዳ ቶታል) ዝርከብ 9 ኣጋንእ፡ ታም ኦይል 5 ኣጋንእ፡ ኣብ ሕርጊጎ ዝርከብ 5 ኣጋንእ ዝነበረ ዓቐን ነዳዲ ልዕሊ ዝኾነ እዋን ነኪዩ ኣሎ፡፡ ኣጓኒፉ ንዘሎ ሕጽረታት ነዳዲ ንምፍታሕ፡ ብሓደ ገጽ ምስ መንግስቲ ሱዳን ልዝብ እንዳተገብረ ኮይኑ ብካልእ ወገን ድማ ምስ ኣድኖክ (ADNOC- Abu dabi National Oil Company) ዝተብሃለ ናይ ኢማራት ትካል ተወሳኺ ውዕልታት ንምእሳር ጻዕርታት ይካየድ ኣሎ፡፡ ጎድኒ ንጎኒ እዞም ጻዕርታት ኣብ ዓሰብ ምስ ዝርከቡ ሓይልታት ኪዳን ‘ውን ኣብ ቀረብ ነዳዲ ሓገዝ ክገብሩ ይሓትዎም ኣለው፡፡
ክቡራት ተኸታተልቲ!
ልዕሊ ዝኾነ እዋን፡ ቅልጡፍን ዝተሓላለኸን ዞባዊን ፖለቲካዊን ለውጥታት ኣብ ዝረኣየሉ ዘሎ ኣብዚ ተኣፋፊ መድረኽ፡ ንሕና ኤርትራውያን ንኹሉ የማን ጸጋም ብምርኣይ፡ ሃገራዊ ድሕነትናን ረብሓናን ዘውሕስ ሕርያታት ክንገብር ኣለና፡፡ ኣሻሓት ምዑታት ኣብ ዝኸፈልናሉ ጉዳይ ዶብ ምስ ኢትዮጵያ፡ ብመንግስቲ ኢትዮጵያ ዝወጹ ሓደስቲ ውሳኔታት ኣብ ምቕባልን ዘይምቕባልን ‘ውን ንሓደ ደማሒ ጉጅለ ወይ ድማ ንኢሳይያስ ጥራይ ዝሕደግ ዘይኮነስ ንኩላትና ዘገድስ ሃገራዊ ዋኒን ብምኻኑ፡ በቢዘለናዮ ንዘላቒ ሰለማዊ ጉርብትና ህዝብታት ኢትዮጵያን ኤርትራን ዘውሕስ ውሳነታት ክውሰኑ ጻዕርታት ክነካይድ ኣለና፡፡
ብዝኾነ ስርዓት ኢሳይያስ ዛጊት ብዛዕባ እቲ ውሳነ ዝሃቦ ወግዓዊ ግብረ መልሲ ዋላ እንተዘይሃለወ፡ ካብ ጽባሕ እቲ መግለጺ መንግስቲ ኢትዮጵያ ጀሚሩ ኢሳይያስ ብተኸታታሊ ንሰለስተ መዓልታት ምስ የማነ ገብረኣብን ሓገስ ኪሻን ኣብ ዓዲሃሎ ከምተኣከቡ በዚ ኣጋጣሚ ከሕብረኩም እፈቱ፡፡ ብተወሳኺ ኣብ ዶባት ንዝርከብ ህዝቢ ንምጽንጻን በቢከባቢኡ ዝተዋፈሩ ኣባላት ውሽጣዊ ጸጥታ ጸብጻብ ምዕዝምዛም ህዝቢ ከዳለው ተሓቢርዎም ኣሎ፡፡ ቀጻሊ ምዕባለታት ከስዕበልኩም እየ፡፡
ወደሓንኩም


text:
ኣብቲ ብመሪሕነት የማነ ገብረኣብ (ማንኪ) ኣብ መወዳእታ ሚያዝያ ኣብ ነርወይ ዝተኻየደ ኣኼባ YPFDJ ዝተሳተፉ ሰለስተ ኣባላት ማእከላይ ቤትጽሕፈት ህዝባዊ ግንባር ንዲሞክራስን ፍትሕን ከምኡ ‘ውን ሃገራዊ ማሕበር መንእሰያት ኤርትራን ንስርዓት ህግደፍ ራሕሪሖም ኢዶም ከምዝሃቡ ምንጭታት ካብ ኤርትራ ሓቢሮም።
ዲክታተርያዊ ስርዓት ህግደፍ ጽሑፋት ኣሰና ካብ ኢንተርነት ብምሕታም ናብ ካልኦት ሰባት ኣመሓላሊፍኩም ብዝብል ምኽንያት፡ ንኽልተ ተማሃሮ ካልኣይ ደረጃ ኣብ ካልኣይ መደበር ፖሊስ ኣስመራ ኣሲሩዎም ከምዘሎ እሙናት ምንጭታት ካብ ኣስመራ ሓቢሮም።
ኣብ መዓስከር ወተሃደራዊት ታዕሊም ሳዋ ኣብ ዝርከብ፡ ንትሕቲ ዕድመ መንእሰያት ብዕስክርናዊ ኣተሓሳስባ ኣብ ምብካል ዝነጥፍ ቤትምህርቲ ከገልግሉ ዝጸንሑ መማህራን ብብዝሒ ናብ ስደት ስለዘምለጡ፡ ስርዓት ህግደፍ ነቲ ዘጋጥሞ ሕጽረት መማህራን ንምትካእ፡ ኣብቲ ቤትምህርቲ ክማሃሩ ካብ ዝጸንሑ ሓያለ ተማሃሮ መንእሰያት ብሕርያ ኣትሪፉ ከምዘሎ ምንጭታት ሓቢሮም።
ኣብቲ ፕረዚደንት በሽር ኣስመራ ዝበጽሓሉ መዓልቲ፡ ማለት ሰኑይ 23 መጋቢት ኩሎም ተማሃሮ ካልኣይ ደረጃ ኣስመራ ትምህርቶም ኣቋሪጾም፡ ስነስርዓት ኣቀባብላ በሽር ንምድማቕ፡ ተገዲዶም፡ ጸሓይ ቀራዕ ክብሉ ከምዝወዓሉ ምንጭታትና ካብ ኣስመራ ሓቢሮም።
ስርዓት ህግደፍ ኣብ ዊዓ ኣሲሩዎም ዝነበረ ኣብ ዝተፈላለየ ጽፍሕታት መንግስቲ ብሓላፍነት ዝሰርሑ ዝነበሩ ናይ ፖለቲካ እሱራት ብ5 ጥሪ ኣብ ሰዓታት ድሕሪ ቀትሪ ናብ ደሴት ዳህላክ ከምዘግዓዞም ኤሪትርያ ዎች ዝተባህለ መርበብ ሓበሬታ ተጣባቒ ሰብኣዊ መሰላት ኣፍሊጡ።
ገለ ወለዲ ካብ 1ይ ዙርያ ጀሚርና ደቅና በብጊዚኡ ዝለኣኽና ንህሉ ንኸውን። ንሕሰቦ ክሳብ 21 ዙርያ፣ ሓንቲ ዓመት እንተሓለፈት ሓንቲ ተርክብ። እዚ ነቶም ወፋሮ ተማሃሮ ጥራይ ዘይኮነ ንወለዲ ክሳብ ክንደይ ኣብ መነባብሮኦም ቅልውላው ከምዘእትወሎም ዝፍለጥ እዩ።


text:
ኣብ ስራሓት ንግዲ ባኒ ዝተዋፈረት ኣሰገደች ኣለሙ ዝተባህለት ነባሪት ከባቢ ኡራኤል አዲስ አበባ ናይ ባዕላ መሰንኸቲ ባኒ ስለዘይብላ ካብ ካልኦት እናዓደገት ትሸይጥ ከምዚ ዝበለ ግምት መዓልታዊ እቶት ሪእየ ኣይፈልጥን ትብል።ትርፋን ኪሳርኣን ብግልፂ ዝፍለጥ’ኳ እንተኾነ ግምት መንግስቲ ግን ነቲ ሓቂ ኣየንፀባርቑን ትብል።
“ኣብ መዓልቲ 300 ባኒ የምፁኡለይ፤390 ብር እየ ዝሸጦ።ኣብ መዓልቲ 45 ብር እየ ዘትርፍ፤እቲ 345 ድማ ናይቶም ሰብ ባኒ እዩ።ብሽኮትን ቦምቦሊኖን እውን ይሸይጥ እየ፡እቶም ገመቲ ኣብ መዓልቲ 2,000 ብር ከም ዝረክብ ገይሮም እዮም ገሚቶምዎ።ኣብ ዓመት ልዕሊ 26 ሽሕ ብር ክኸፍል ተገይሩ ተገሚቱ አሎ።”
ድምጺ ኣሜሪካ ዘዘራረቦም ኣብ ነአሽቱ ስራሓት ንግዲ ዝተዋፈሩ ካልኦት ሰባት እውን ተመሳሳሊ መረረት ብምስማዕ መንግስቲ ጥርዓኖም ክፈትሓሎም ፀዊዖም።
ኣብ በዓል ስልጣን እቶትን ግምሩክን ናይ ኣዲስ ኣበባ ምኽትል ዋና ዳይረክተር ፕሮግራም ኣብ ዓውዲ ግብርን ስራሓት ልምዓትን ወ/ሮ ነፃነት ኣበራ ቀንዲ ምንጪ ቅሬታ ኣብ መዓልታዊ ግምት እቶትን ካብቲ ግምት ዝኽፈል ግብርን ታክስን ሓዋዊስካ ናይ ምርኣይ ፀገም እዩ ኢለን።
ብግምት ስለዝስራሕ ብዝተጋነኑ ግምታት መዓልታዊ እቶት ዝተበደሉ ነጋዶ ክህልው ይኽእሉ እዮም፤ ጉዳዮም ንእእዮ ኣለና ኢለን።
“ጥርዓናት እናተቐበልና ኣብ ምርኣይን ንርከብ።ካብ በብወረድኡ ዝተምልኡ ቅጥዒታት እናኣከብና ኢና ዘለና።”
እቲ ገማቲ ኮሚቴ ካብ ዓውዲ እቶት፣ንግድን ፋይናንስን ዝተዋፅአ ኮሚቴ ምዃኑ ዝገለፃ ወ/ሮ ነፃነት ንኣባላት እቲ ኮሚቴ ዝርዝር ስልጠና ከምዝተውሃቦም እውን ሓቢረን።


text:
Abraham T. Zere Kab Rix’ Ḥǝfnti (ካብ ሪቕ ሕፍንቲ): A Memoir by Tekie Beyene. Asmara, Hidri Publishers, 2009. 286 Kab Rix’ Ḥǝfnti, a memoir written in Tigrinya, breaks new ground in the annals of Eritrean literature not only for the style it adopts but also for its treatment of the independence struggle through personal experience. […]
Category: files and records
ንምዕባለ ስነ-ጽሑፍ ትግርኛ ኣመልኪቱ ዝተኻየደ መጽናዕታዊ ጽሑፍ መእተዊ ካብ ኣርእስቲ ናይ’ዚ ጽሑፍ ምርዳእ ከም ዝከኣል ምዕባለ ሕታማት ስነ-ጽሑፍ ቋንቋ ትግርኛ ካብ 1886 – 1991 እተሓትሙ ዝርዝር ምስ ሓጺር መግለጺኦም ዘቕርብ መጽናዕቲ እዩ። ብመጀመርታ ዝርዝር መጻሕፍቲ ክበሃል እንከሎ ብትግርኛ እተጻሕፉ መጻሕፍቲ ኩሎም ኣኪብካ ጥርኑፍ ብዝኾነ ኣሰራርዓ ምቅራብ ማለት እዩ። መግለጺ ማለት ከኣ ነቶም እተኣከቡ ወይ […]
ማቴዎስ ሃብተኣብ* ውክልና፡ ምጥባቕ እምበር ምጥቓዕ ኣይኰነ!! ሰባት ናብ’ዛ ዓለም ካብ ዝመጹ ኣትሒዞም ክሳብ ሕጂ፡ ብዝተፈላለየ መንገድን ብዝተፈላለየ ደረጃን ህይወቶም ብሓባር ክመርሑ ከም ዝጸንሑ ኩሉ ናይ ታሪኽ መጻሕፍቲ ዝዛረበሉ ሓቂ እዩ። ኣብ ጥንታዊ ሕብረተ-ሰብ ዓለምና፡ ሰባት ብደረጃ ጭፍራ፡ ኣብዚ እዋን’ዚ ድማ ብደረጃ ሃገር ተጠርኒፎም ይጒዓዙ ምህላዎም ርዱእ እዩ። እዚ ጥርናፈታት’ዚ ምስ ዓቕምን ተሞኲሮታትን እቲ ኣብኡ […]
ኣቐዲምና ስዩም ነዚ ዕድል ስለ ዝሃብካና ብስም ኣንበብትና ነመስግነካ። ኵነታት ኣተዓባብያኻን ናብ ሜዳ ኣሰላልፋኻን ከመይ ይመስል ከም ዝነበረ መዕለልካና’ዶ ? ኣነ`ውን ኣቐዲመ አመስግነኩም። ኣብ ኣስመራ`የ ዓብየ፡ ኣደይ ኣሓት ጥራይ ዝነበርኣ ኣደኣ ዘዕበየታ ዘኽታም ኰይና፡ ኣቦይ ተጠኒሱ እንከሎ ኣቦኡ ዝሞቶ፡ ኣደኡ ግና ብንእስነታ ርእሳ ላጽያ ዘዕበየቶ፡ ሓደን ዘኽታምን ግን ከኣ ጻዕራምን ሓያልን’ዩ ነይሩ። ኣብ ኣስመራ`ውን ተማሂረ። […]
መድሃኔ ሃይለ* ርእሲ-ዓንቀጽ ናይ 10 ሓምለ 2001 ሕታም ጋዜጣ ቀስተ-ደበና ኣብ’ዚ እዋን’ዚ ኣብ ብሕታውያን ጋዜጣታት ሃገርና ናብ መንግስቲ ዝቐንዐ ነቐፈታ ብብዝሒ ይውሕዝ ኣሎ። ዝቐርብ ዘሎ ነቐፈታ ብዓይነቱ ኮነ ብትሕዝቶኡ፡ ኣብ ዝሓለፈ ሓሙሽተ ናይ ፕረስ ዓመታት ተራእዩ ስለ ዘይፈልጥ ስክፍታታት ምፍጣሩ ኣይተረፈን። ህዝቢ ኤርትራ ብሰንኪ እቲ ዘጋጠሞ ሰንሰለታዊ መግዛእቲ፡ ናይ ምዝራብ ኮነ ናይ ምጽሓፍ መሰሉ ተነፊጉ […]
ትማሊ ቀዳም መደብ ቁርሲ-ቀዳም ኣብ ጠዓሞት፡ ንመብዛሕትአን ጋዜጣታትና ምስ ኣንበብተን ገጽ ንገጽ ኣራኺባተን እያ ኣምስያ ብመገዲ ወከልተን። እተን ኣብቲ ኣጋጣሚ’ቲ ዝተረኽባ ጋዜጣታት ነቲ ኣደራሽ ካዛ ደሊ ኢታልያኒ ጸቢብዎ ዘምሰየ ተዓዛቢ፡ ነቲ ብኣላይነት ሌተናንት ኮሎኔል ኻልድ ኣበራን ኤፍሬም ካሕሳይ (ወዲ ዃዳ)ን ዝተኣልየ መድረኽ፡ ዘቕረብኦ ሓጺር ጸብጻብ ምስ እንሰግር፣ ጋዜጣ ዘመን ኣብ መስከረም 1998 ብመልክዕ መጽሄት […]
ቢንያም ዮሴፍ* ንተበርህ ተስፋሁነይ ኣብርሃ ዘይፈልጥ ኤርትራዊ ኣፍቃር ሙዚቃ ደኾን ይህሉ፧ ንምናልባት ቁሩብ ቦታ ገዲፍካ፡ እንትርፊ ብዕድመ ኣዝዩ ንእሽተይ፡ የለን ክትብል ትደፍር ኢኻ። ምኽንያቱ፡ ኣብ ታሪኽ ዘበናዊ ሙዚቃ ኤርትራ፡ እታ ቦዅሪ፡ ህብብቲ፡ ደራፊት ጓል ኣንስተይቲ ስለ ዝኾነት። እዛ ኣብ ’60ታት ንግስቲ ሙዚቃ ዝነበረት ተበርህ፡ ክሳብ ሎሚ ኣብ ፍቖዶ ኣብያተ ሙዚቃ ዝሽየጥን ኣብ ገዛውትን ካልእ መዛናግዒ […]
REVISED AND APPROVED IN THE SECOND ANNUAL GENERAL MEETING OF THE GENERAL MEMBERSHIP OF PEN ERITREA CONVENED ON THIS 6TH DAY OF JULY 2017 IN LILLEHAMMER, NORWAY Section I: General Principles Article 1. PEN Eritrea is founded with the objective of promoting, in an Eritrean context, the broader objective of PEN International, understood generally as […]
“ናይ ደረስቲ ናጽነት” ብዕለት 27 ሕዳር 1992 ኣብ ከበብ ሰራሕተኛታት ኣስመራ ዝተዋህበ ኣስተምህሮ ብግርማይ ነጋሽ ግርማይ ነጋሽ ንናይ ደረስቲ ናጽነት ኣመልኪቱ ኣስተምህሮ ሂቡ ነይሩ። ኣብቲ ኣብ ክበብ ሰራሕተኛታት ዝተዋህበ ኣስተምህሮ፡ ግርማይ ነጋሽ፡ እታ ሓደስ ሃገር ንመሰል ናጽነት ሓሳብካ ምግላጽ ዝለዓለ ጠመተ ክትህቦ ኣስሚሩሉ ነይሩ። ኣብ ኣፍሪቃን ካልኦት ኣብ ምምዕባል ዝርከባ ሃገራትን ዝርአ ጭቆና ናጻፕረሰን ሓሳብካ ምግላጽን ድሕሪ ምዝርዛር ድማ ነቲ ኣብ ኤርትራ ገና ኣብ ውሽጢ ሓደ ዓመት ናጽነት ንዝተገንዘቦ ርድኢት ብኸምዚ ገሊጹዎ ነይሩ፤ “ብሕልፊ እኳ ደረስቲ ‘መንግስትና ከይነቐይሞ’፡ ወይ’ውን […]


text:
Human Rights Watch ኣብ ሪፖርቱ ኣብ ምንቅስቓስ ፅድያ ዓረብ ቅድሚ ክልተ ዓመት ዝነበረ ታሕጓስን ተስፋን ንህዝቢ መሰሎም ከረጋግፀሎም ኣይክኣለን ይብል
።
እቲ 665 ገፅ ዝሓዘ ሎማዕንቲ ሓሙስ ዝወፀ ሪፖርት ናይ ዩናይትድ ስቴትስ ሓዊሱ ናይ ልዕሊ 80 ሃገራት ኣተሓሕዛ ሰብኣዊ መሰላት መርሚሩ’ሎ።
እዚ ናይ ሎሚ ዓመት ሪፖርት ዝዓበየ ትኹረቱ ናይ ሶሪያ ህውከት ገይሩ’ሎ።ብመሰረት ግምት ሕቡራት መንግስታት ኣብታ ብዓመፅ ትሕመስ ዘላ ሶሪያ ዛጊድ 60 ሽሕ ሰባት ሞይቶም ኣለው።
ዋና ፈፃሚ ዳይረክተር Human Rights Watch ከኔት ሮት ካብ ለንደን ኣብዝሃብዎ ቃል ኣብ ልዕሊ መንግስቲ ፕሬዝዳንት በሽር ኣል-ኣሳድ ፀቕቲ ንምሕዳር ሩሲያን ቻይናን ኣብ ልዕሊ ሶሪያ ጥቡቕ ማዕቐብ ንኽግበራ ፀዊዖም።
ኣድቮከሲ ዳይረክተር ኣፍሪካ ቲሰከ ካሳምባላ ናይ ኣፍሪካ ኣተሓሕዛ ሰብኣዊ መሰላት ዘተሓሳስብ ኮይኑ ቀፂሉ’ሎ ይብላ።
ዓመተ 2012 ኣብ ዴሞክራስን ኣብ ምምሕያሽ ሰብኣዊ መሰላትን ንድሕሪት ዝተመለሰሉ እዩ ዝበላ ንሰን ኣብ ናይጀሪያ፣ሶማሊያን ኬንያን ዝተርኣየ ስግኣት ሽበራ ከምኡ’ውን ምንሃር ሃገራውን ዞብውን ወጥርታት ምጥቃስ ይክኣል ኢለን።’’ኣገዳሲ ኢኮኖሚያዊ ዕብየትን ገስጋስን ኣብዘርእያ ዘለዋ ሩዋንዳን ኢትዮጵያን ኣብ ዝኣመሰላ ሃገራት ሓሳብካ ናይ ምግላፅን ናይ ምውዳብን መሰላት ዝድርት ጥቡቕ እገዳታት ምንባረን ቀፂለን ኣለዋ።’’
ኣብ ድሕሪ ናይ 2012 ኣ/ፈ መፍንቅለ መንግስትን ዓመፅን ድሕሪ ምክያዱ ዘሎ ኩነት ዘሻቕል ኮይኑ’ሎ ይብላ ካሳምባላ።ሓደሽትን ቐፂሎም ዘለውን ቅልውላዋት ማሊ፣ሱዳንን ደቡብ ሱዳንን፣ኣብ ዴሞክርሲያዊ ሪፓባሊክ ኮንጎ ይካየድ ዘሎ ኵናትን ከምኡ’ውን ኣብ ኢትዮጵያ፣ኤርትራን ሱዳንን ዝቐፀለን ዝፀንሐን ዓፈና ኣብታ ኣህጉር ስብኣዊ መሰላት ንምኽባርን ልዕልነት ሕጊ ንምርግጋፅን ኣብዝግበር ጉዕዞ ዕንቅፋት ኮይኑ ቀፂሉ’ሎ ኢለን።
ኣብዚ ዓመት ኣብ ኬንያን ዛምብያን ክካየድ ተታሒዙ ኣብዘሎ ምርጫ ህውከት ክልዓል ከምዝኽእል እቲ ተሓላቒ ሰብኣዊ መሰላት ስግኣቱ ገሊፁ’ሎ።


text:
ገምጊሙ አኼባታት ኤርትራዊ ሃገራዊ ልፍንቲ
ገምጊሙ አኼባታት ኤርትራዊ ሃገራዊ ልፍንቲ
01 – 15/12/2015
ERITREAN NATIONAL COALITION
አብ ዝሓለፈ ሰሙናት ፈጻሚት አካል ኤርትራዊ ሃገራዊ ልፍንቲ ተደገጋሚ አኼባታት ብምግባር ኩነታት ሃገርናን፡ዞባናን፡ዓለምናን ብዕሙቀት ገምጊሙ። ሎሚ ኩነታት ሃገርና ዘይፈልጥ የሎን። እንተዀነ ግን ብናህሪ ተጠርኒፉ ከይብገስ ዝዓገቶ ነፍሰ ምትእምማን ስለ ዘይገበረ እዩ። እዚ ዋላ ሓቕታት እንተሃለዎ፡ ቅድሚ ህዝብን ሃገርን ምድሓን ዝዀነ ዝግበር ፖለቲካዊ ፍልልያት ተቀባልነት ክህልዎ አይክእልን እዩ። ውልቀ ውድባዊ ዕብለላ ንምርግጋጽ ዝግበር ዘይመሰረታዊ ምስሕሓብ ንሃገራዊ ቃልሲ ደው አቢልዎ ይርከብ። ስለዚ ፈጻሚት አካል ልፍንቲ ቅድሚ ኩሉ ሃገርን ህዝብን ምድሓን ክስራሕ አለዎ ይብል።
- አብ ሃገርና ብሰንኪ ጨፍላቂ ጉጅለ ዘሎን ዘየሎን ዘጠራጥር፡ ዝፈላሊ፡ ፈጠራዊ ምህዞታት እንዳዘርገሐ፡ ህዝቢ አብ ነንሕድሕዱ ንኸይተአማመን ዝገብሮ ናይ 03 ምልኻዓት ህግደፍ ግሩህ ሰብ ዋላ ዓቅሚ አሎኒ ዝብል ዘታልል እዩ። ብእምነትና ገበነኛ ስርዓት ብህዝቢ ከይሕተት፡ ገበናቱ ክከላኸል አብ ስልጣን ክህሉ ስለ ዘለዎ፡ ምህዞታቱ ክሳብ ዝወድቕ ነባሪ እዩ። ነዚ አብ ጸብጻብ ብምእታው ፈጻሚት አካል ኤርትራዊ ሃገራዊ ልፍንቲ፡ ልዕሊ ዕላማ 03 ክንከውን ናይ ግድን እዩ ንብል። ካብ’ዚ ብምብጋስ ኩሉ ተቃውሞ ፍልልያቱ አጻቢቡን ተጸዋዊሩን ናብቲ ቀዳማይ ዕላማ ንድሕነት ህዝብን ሃገርን ንምዕዋት ሰሚሩ ክስጉም መተካእታ ዘይብሉ ስትራተጂካዊ መደብ ክኸውን አለዎ ይብል።
- ኩነታት ተቃውሞ፡- አብ’ዚ እዋን’ዚ አብ ወጻኢ ዝርከብ ኤርትራዊ ዝበዝሐ አንጻር ስርዓት ህግደፍ ደው ኢሉ አሎ። ዋላ’ውን ደገፍቲ ስርዓት ከምቲ ቀደም ንሕና ናቱ ንሱ ናትና እንዳበሉ ዝዕንድሩ ዝነበሩ ተቀይሩ እዩ። እዚ ሓደ ዓቢ ስዕረት ጨፍላቒ ጉጅለ እዩ። ስለ’ዚ ተግባራዊ ስጉምቲ አብ ልዕሊ ስርዓት ምስ ዝጅመር ተኽላኻሊ ከም ዘይብሉ ኩነታትና ብንጹር አርእዩና አሎ። ንአብነት አብ ጀነቭን አብ ኒውዮርክን፡ ዝተገብረ ሰላማዊ ሰልፊ ግሉጽ ዝዀነ ምልክት እዩ።
ሀ. አብ ቃልሲ ዕውት ስራሕ ክስራሕ ጥርኑፍ ተቓዋማይ ሓይሊ ራኢ ዘለዎ ክህሉ ግድን ኣዩ። ስለዝዀነ ተቃወምቲ ሓይልታት አብ ክልተ መልክዕ ይርከብ።
- ሃገራዊ ባይቶ ንደሞክራስያዊ ለውጢ እዚ ሓይሊ’ዚ ዝበዝሑ ውድባት፡ ሲቪክ ማሕበራት፡ ውልቀ ምሁራት፡ ዝጠርነፈ ኮይኑ፡ ንጹርን ምዕቡልን መምርሒ ሒዙ አብ መወዳእታ 2011 ሃገራዊ ጉባኤ ብምግባር ንመጀመርያ ግዜ 127 አባላት መሪሕነት አብ ታሪኽ ዝበዝሑ መሪጹ ወጺኡ። እዚ ምዕባለ ብቃልሲ ተዓዊቱ፡ እቲ ዘጋጥም ዘሎ ዕንቅፋታት ድማ ብቃልሲ ዝሰዓር ምዃኑ ነረጋግጽ። አብ ክንዲ አንጻር ጸላኢ ምትዃር አብ ነንሕድሕዱ ከምዘዋጥጥ ብምግባር ብደውታ ግዝይኡ ከም ዘሕልፍ ዝተገብረ ብታሪኽ ዘይርሳዕ እዩ። እዚ ባይቶ’ዚ ዋላዃ ከምቲ ዝድለ ክሰርሕ አይኽአልም’በር፡ ምጥርናፉ ክምስገንን ክሕብሓበን ይግበኦ፡ ምኽንያቱ ንኩሉ ኤርትራዊ ዘሳተፈን ዝጠርነፈን ከቢድ ሓይሊ እዩ። ስለ ዝኾነ፡ ባይቶ ኩነታቱን አተሃላልውኡን መዚኑ፡ ጉድለታቱ አሪሙ፡ ሕጋዊ አገባቡ ሰሪዑ፡ ካልአይ ሃገራዊ ጉባኤ ንምግባር ይሸባሸብ አሎ።
- ፈጻሚት አካል አሪትራዊ ሃገራዊ ልፍንቲ፡ ኩሎም ወጻኢ ካብ ሃገራዊ ባይቶ ዘለዉ፡ ውድባት፡ ሲቪክ ማሕበራት፡ መንእሰያት፡ ደቂ ኣንስትዮ፡ አብ ካልአይ ሃገራዊ ጉባኤ ክሳተፉ ምግባር ሃገራዊ ዕማምና ብሓባር ከነካይድ ወሳኒ እዩ ንብል።
- ፈጻሚት አካል አብ ጉዕዞ ንዝነበሮ ተመክሮ ብምምዛን፡ ዝጸንሖ ሕጽረታታ ብምእራም፡ አብ ቀጻደ ስርርዕ ብምግባር ሃገራውን ደሞክራስያውን ቃልሲ ብጽንዓት ክሳብ ዓወት ክቅጽል ምዃኑ ቃል ይአቱ።
አብ መደምደምታ አብ ምውዳብን ምምስራትን ኤርትራዊ ሃገራዊ ልፍንቲ ዓቢ ግደ ዝተጻወተ ስውእ መምህር ዑመር ጃብር፡ ብመስዋእቲ ተፈልዩና። ዝተኸሎ ታሪኻዊ ምጥርናፍ ዕላማኡ ብጽንዓት ቀጥ ኢልና አብ መዓልብኡ ከነብጽሖ ምዃንና ነረጋግጽ።
ውድቀት ንፋሽስታዊ ስርዓት ህግደፍ!!
ዓወት ንውጹዕ ህዝቢ ኤርትራ!!
ዝኽርን ሞገስን ንጀጋኑ ስውአትና!!
.
ኤርትራዊ ሃገራዊ ልፍንቲ
ዘና በትጽሕፈት
18/12/2015م
Short URL: https://english.farajat.net/?p=10033


text:
እቶም ኣብ ሊብያ ዝነበሩ መብዛሕትኦም ኤርትራውያንን ኢትዮጵያውያንን ዝኾኑ 1,500 ሰደተኛታት ብገንዘብ ብዘስግራ ጀላቡ ጌሮም ሰገሮም።
ካብዚአቶም እቶም 1,200 ዝኾኑ ኤርትራውያንን ኢትዮጵያውያንን ምኻኖም ኣባ ሙሴ ዘርአይ መስራቲ ኤጀንሲያ ሓበሻ ንስደተኛታት ዝሕግዝ ማሕበር ካብ ሮማ ጣልያን ሓቢሮም።
እቶም ሰደተኛታት ናብ ኤውሮጳ ናብ ዘስግር ውቅያኖስ ኣብ ዝአትውሉ ብሓገዝ'ቶም ኣብቲ ከባቢ ዝርከቡ ሓይልታት ባሕሪ ጣልያን ከምኡ'ውን ሓይሊ ኔቶ ናብ ጣልያን ከምዝአተዉ ኣባ ሙሴ ዘርአይ ካብ ሮማ ንሬድዮ ድምፂ ኣሜሪካ ኣብ ዝሃብዎ ሓፂር ቃለ-መጠይቅ ገሊፆም።
ገለ'ውን ብሓገዝ ሓይልታት ባሕሪ ማልታ ናብ ማልታ ዝአተው ከም ዘለው ዝገለፁ ኣባ ሙሴ ግን ከአ ካብ ሊብያ 335 ሰባት አሳፊር ተበጊሳ'ያ ዝተባህለት ሓንቲ ጀልባን ካልእ 68 ሰባት ዝሓዘት ጀልባ ዛጊድ ደሃይ ከምዘይብለን ተዛሪቦም፡ ኣብ ቀረባ ኩነታትን ክፍለጥ ተስፈኦም ገሊፆም።


text:
ምንስቴር ጉዳያት ወፃኢ ኢትዮጵያ ዶ/ር ቴድሮስ ኣድሓኖም ብወገኖም ኢትዮጵያ ምስ ግብፂ ሓቀኛ ልዝብ ንምክያድ ኩልሻዕ ቅሩብቲ እያ ኢሎም።
ብርክት ዝበላ መራኸቢ ብዙሃን ግብፂ ኣብዘን ክልተ ማዕልታት ኢትዮጵያን ግብፅን፤ማይ ኣባይ ከምኡ እውን ዓብዪ ግድብ ህዳሴ ዝምልከቱ ዜናታት ብሰፊሑ ይፅብፅባ ኣለዋ።
ብቕድሚ ትማሊ ቀዳም ምንስቴር ጉዳያት ወፃኢ ግብፂ ሓድሽ ናይ መንግስቶም ሓሳብ ኣቕሪቦም ኣለው።
ምንስቴር ጉዳይ ወፃኢ ነቢል ፋህሚ ኣብ ካይሮ ኣብዝተኻየደ ኣኼባ ልኡኻት ኣውሮፓን ኣሜሪካን ናይልን ናይ ኢትዮጵያ ህዳሴ ግድብን ብዝምልከት ሃገሮም ምስ ኢትዮጵያ ንምድርዳር ድልዊ ምዃኖም ብዓረብኛ እትሕተም ዕለታዊ ጋዜጣ ኣል-ኣሕራም ፀብፂባ’ላ።
ምንስቴር ጉዳያት ወፃኢ ኢትዮጵያ ዶ/ር ቴድሮስ ኣድሓኖም ኣብ ቀረባ ኣብ ሰንዓ ዑደት ኣብ ዝፈፀምሉ እዋን ምስ ናይ የመን ፕሬዝዳንት ኣቡ ረቢ መንሱር ሃዲ ተራኺቦም ነይሮም።ኣብ እዋን ዝርርቦም ኢትዮጵያ ታሕተዋይ ተፋሰስ ሃገራት ናይል ንዝህልወን ስግኣት መፍትሒ ንምርካብ ምስ ግብፂ ሓቀኛ ልዝብ ንምክያድ ከምእተድሊ ገሊፆምሎም ኣለው።
ዓብዪ ግድብ ህዳሴ ኢትዮጵያ ናብ ብልፅግናን ዘላቒ ልምዓትን እትገብሮ ገስጋስ ዓብዪ መግለፂ ወይም ምልክት ምዃኑ ዶ/ር ቴድሮስ ሓቢሮም።
‘’ዓብዪ ግድብ ህዳሴ ንግብፂ ሓዊሱ ንሃገራት ተፋሰስ ናይል ኣብ ናይ ኢኮኖሚን ማሕበራውን ስግግር ዓብዪ ኣስተዋፅኦ ከበርክት እዩ’’ኢሎም።
መንግስቲ ዩናይትድ ስቴትስ ንሩባ ናይል ብዝብምልከት ኣብ መንጎ ኢትዮጵያን ግብፅን ዘሎ ምስሕሓብ ብዝርርብ ክፍታሕ ከምዘለዎ ተሓጋጋዚት ምንስቴር ጉዳያት ወፃኢ ዩናይትድ ስቴትስ ሊንዳ ቶማስ ግሪንፊልድ ኣብዝሃብኦ ናይ ኢንተርኔት ጋዜጣዊ መግለጫ ሓቢረን።
ሊንዳ ቶማስ ኣብቲ ጉዳይ ዝተዛረባ ፈላመይቲ ዝልዓላ ብዓልቲ ስልጣን ዩናይትድ ስቴትስ እየን።


text:
5. "ጺግላግ"፣ 1ሳሚ27፣1-6
ዳዊት ከኣ መገዱ ቅኑዕ ስለ ዘይነበረ ኣብ "ጺግላግ" ተቀሚጡ። "ጺቅላግ" ማለት "ጠዋይ መገዲ" ማለት እዩ። ዳዊት ካብቲ ቅኑዕ መገዲ ወጺኡ ኣብ "ጠዋይ መገዲ" ክቅመጥ ዝወሰነ ስለምታይ ኰን'ዩ? ብ"ጠዋይ መገዲ" ምኻድ ዘምጽኦ ሳዕቤን ስለ ዘይፈለጠ'ዶ ይኸውን? "ነእጋርኩም ትኽ ዝበለ መገዲ ግበሩ" ዝብል ስለ ዘይተሰወጦ'ዲዩ? ካብታ ካብ ምድሪ ይሁዳ ወጺኡ ኣብ መዓስከር ፍለስጥማውያን ክቅመጥ ዝወሰነላ ጊዜ ኣትሒዙ፣ መገዱ ከም ዝጠወየ ዳዊት ስለ ዘየስተውዓለ፣ ብዙሕ መከራ ኣብ ህይወቱን ስድራቤቱን ኣምጺኡ። ከም እዮብ፣ "ሓንትስ መገደይ ኣብ ቅድሚኡ የቅንዕ እምበር ንሱ ይቅተለኒ፣ ካልእ ትጽቢት የብለን" ኣይበለን። ነቶም መገዶም ዝጠዋውዩ፣ እ/ሔር ድማ ከም ዝጠዊ ኣየስተውዓለን። ካብ ፍቃድ ኣምላኽ ወጺኻ ምኻድ ዘምጽኦ ክሳራ ኣማዕድዩ ኣይጠመተን። ሓለዋን ጉስነትን ኣምላኽ ርዚዑ፣ ካብ እምነት ስለ ዝጎደለ፣ ካብ መገዲ ኣምላኽ ወጺኡ። ስለ ዝዀነ ድማ ህይወቱ ናይ ሓሶት ክኸውን ጀሚሩ። ኣኪሽ ንጉስ ጋት፣ "ሎሚኸ ኣበይ ኣቢልኩም ወረርኩም" ኢሉ ምስ ሓተቶም፣ ዝወዓልዎ ምድሪ ፍሊስጤም'ኳ እንተነበረ፣ ኣብ ደቡብ ይሁዳን ኣብ ደቡብ የራሕምኤላውያን ኣብ ደቡብ ቄናውያን ብምባል ብሓሶት መሊሱ። (1ሳሚ27) ሓሳብ ስጋ ሞት ስለ ዝኰነ ድማ፣ ኣብ ህይወቱን ህይወት ስድራቤቱን ዕንወት የምጽእ ከም ዝነበረ ኣይተሰወጦን። ግዝያዊ ምስላጥን ዕጋበትን ስለ ዘታለሎ፣ መገዱ ተጠውዩ፣ ናብ ክሳራ ኣምሪሑ። ኣብዚ ዘመን 'ዚ ተመክሮ ንጉስ ዳዊት ድማ ናብ ብዙሓት ተመኩሮ ኰይኑ ኣሎ።
"ኩሎም ሰብኡት ቅዱሳት አእዳው አልዒሎም አብ ቅድሚ አምላኽ ክመላለሱ" ከም ዘለዎም፡ ቃል አምላኽ ብንጹር ይምህረና'ዩ። "ቅዱስ" ማለት ንኣምላኽ ዝተፈለየ እንተዀይኑ፡ ነፍሲ ወከፍ ሰብአይ ብሓሳቡ ንአምላኽ ዝተፈለየ ክኸውን፣ ኣብ ልቡ ንፈጣሪኡ ክቅድስ፣ መወዳድርቲ ዘይብሉ ውሳኔ'ዩ። ናይ ሓንቲ ስድራ ጥዕና፣ በቲ ሰብአይ ዝፈልጦን ዝመላለሶን ፍቃድ አምላኽ ዝውሰን ምኻኑ ኣንተዝስወጠና፡ ሓለዋ አምላኽ ብዙሕ መስተማቀርና። አብ ስድራ ቤት ዝወርድ ዘሎ መግደራ፡ መብዛሕትኡ ሰብአይ መገዱ ስለ ዝጠዊ'ዩ። ፍቃድ ኣምላኽ ንርእሱን ንስድራ-ቤቱን ሰኣን ምቅላቡ፣ ጥፍኣት ናብ ቤቱ ሰሊኹ'ዩ ዝኣቱ። ከምቲ ዳዊት ምስ ገዛእ ርእሱ መኺሩ፡ መገዲ አምላኽ ገዲፉ፡ አብ "ጺግላግ" ስለ ዝተቐመጠ፡ ሰበይቱን ደቁን ተማሪኾም አብ ሓዘን ዝተሸመ፡ አብዚ ዘመን'ውን፣ ናይ ብዙሓት ተመክይሮ ከምኡ ኰይኑ አሎ። ቅንያቱ ክፉእ ስለ ዝዀነ፡ ነፍሲ ወከፍ ሰብኣይ ስለ ዕቁባ ገዝኡን ስድራ-ቤቱን፣ ፍቃድ አምላኽ ፈሊጡ ክመላለስ ጻውዒት ኣለዎ።
እቲ ታሪኽ ከም ዝነግረና፣ ኣንስቶምን ደቆምን ከም ዝተማረኹ ምስ ፈለጡ፣ ብዙሕ በኽዮምን ሓዚኖምን'ዮም። (1ሳሚ31) እቲ ዝኸፍአ ካልኣይ ጌጋ ኸኣ፣ ንድኻሞም ንኻልእ ክገላግቡ ምፍታኖም፣ ኢዶም ኣብቲ ዝመርሖም ዝነበረ ዳዊት ምውጥዋጦም'ዩ። ኸምኡ ምግባሮም ናብ ዘብጽሖም ኣይነበረን። ዘምጽኣሎም ፍታሕ ኣይነበረን። ጸኒሖም ግና ርእሶም ኣህዲኦም፣ ዝተማረዀም ከምልሱ ምብጋሶም ዝነኣድ'ዩ ነይሩ። ግን ከኣ ሰበይቱን ደቁን ተወሲደሞ፣ ስቅ ዝብል ሰብኣይ እንታዋይ'ዩ? ኣእምሮ ዝጎደሎ፣ ፍቅሪ ኣብ ልቡ ዝሰኣነ፣ እንተዘይኰዩ። ስለ ብጸላኢ ዝተማረኹ ሰበይቱን ደቁን ንጣብ ደም ክሳብ ዝተርፎ ዘይቃለስ እንተሎ ስብእነቱ ዝረስዐ ሰንፍ'ዩ። ሰብኣይ ስድርኡ ክቡር መዝገብ ምዃኖም ተረዲኡ፣ ንምሕላዎም ገዛእ ርእሱን ጉልበቱን እንተዘይሂቡ፣ ዝጎድሎ ኣለዎ። ከም ኰራኹራ ዝተወስዳ ዋዕሮ፣ ኣንጻር ጸላእቱ ጨካን እንተዀነ ኣይፍረዶን ጥራይ ዘይኰነ ዝተናእደ ድማ ይኸውን። ንሰብኣይ'ውን ናይ ሓቂ ሰብኣይ ዘስምዮ፣ ስለ ዝድራኡ ገዛእ ርእሱ ንምሃብ፣ ኣብ ዝዀነ ግዜን ንዝዀነ ኩነትን ድልዊ ክኸው ከሎ'ዩ። ስለዚ ኸኣ'ዩ ዳዊቱን ህዝቡን ዝተማረዀም ንምምላስ ዝተንስኡ። ቅድሚ ምብጋሶም ግና ዳዊት ንዝኸድዎ መገዲ ቁልፊ ዝዀነ ሓደ ነገር ገይሩ። ቅድሚ ናብኡ ምሕላፍና ግና ዳዊት ኣብ ቤተሰቡ ዝነበሮ ኣረኣእያን ኣተሓሕዛን ክንርኢ ይጠቅመና'ዩ።